UDKAST
Bekendtgørelse om bygningsreglement for midlertidige arrangementer og midlertidige konstruktioner

	Bekendtgørelsestekst
	Styrelsens bemærkninger
	Bemærkninger fra høringsparter


Kapitel 1 – Anvendelsesområde og definitioner
	§ 1. Denne bekendtgørelse gælder for følgende typer af midlertidige arrangementer og midlertidige konstruktioner:
1) Midlertidige udendørsarrangementer, der afholdes i højst 6 uger.
2) Midlertidig udendørs overnatning, der opstilles i højst 6 uger.
3) Midlertidige indendørsarrangementer til højst 1.000 personer, der afholdes i samme bygning, som ikke er godkendt hertil, i højst 50 døgn inden for samme kalenderår. Bygningen må højst være i én etage uden kælder.
4) Midlertidige indendørsarrangementer, der afholdes i eksisterende godkendte forsamlingslokaler, og hvor der ændres på de brandmæssige forudsætninger. Arrangementet må højst afholdes i 50 døgn indenfor samme kalenderår. 
5) Midlertidig indendørs overnatning, der afholdes i højst 70 døgn i samme bygning inden for samme kalenderår.
6) Midlertidige konstruktioner, som opstilles i forbindelse med et arrangement eller selvstændigt i højst 6 uger.
Stk. 2. Kommunalbestyrelsen kan vurdere om et konkret udendørsarrangement, en udendørs overnatning eller opstilling af en midlertidige konstruktion, der har en varighed på mere end 6 uger på den samme placering, er at betragte som midlertidigt. 

Stk. 3. I den konkrete vurdering af om et udendørsarrangement, en udendørs overnatning eller en midlertidig konstruktion er af midlertidig karakter, skal kommunalbestyrelsen lægge til grund om det er sikkerhedsmæssigt forsvarligt, og om der er nabohensyn, som skal iagttages.

Stk. 4. Vurderer kommunalbestyrelsen, at udendørsarrangementet, den udendørs overnatning eller opstillingen af den midlertidige konstruktion, der har en varighed på mere end 6 uger, er af midlertidig karakter, kræves der byggetilladelse.



	Bestemmelsen fastlægger, hvilke typer af midlertidige arrangementer, midlertidig overnatning og midlertidige konstruktioner der er omfattet af bekendtgørelsen, herunder de tidsmæssige og øvrige betingelser for, hvornår bekendtgørelsen finder anvendelse.

For udendørsarrangementer, udendørs overnatning og midlertidige konstruktioner giver stk. 2-4 kommunalbestyrelsen mulighed for konkret at vurdere, om et arrangement eller en konstruktion, der har en varighed på mere end 6 uger på samme placering, fortsat kan betragtes som midlertidigt. Vurderingen skal ske ud fra sikkerhedsmæssige forhold og relevante nabohensyn. Hvis kommunalbestyrelsen vurderer, at forholdet fortsat er af midlertidig karakter, kræves der dog byggetilladelse.

De tidsmæssige grænser for midlertidige indendørsarrangementer og midlertidig indendørs overnatning kan ikke fraviges.

Midlertidige indendørsarrangementer efter § 1, nr. 3, kan alene afholdes i bygninger, der højst har én etage og ingen kælder. Begrænsningen viderefører den oprindelige intention med reglerne om midlertidige indendørsarrangementer med samtidigt ophold af højst 1.000 personer, som blev indført med henblik på, at der eksempelvis kunne afholdes midlertidige arrangementer i eksisterende industri- og lagerbygninger, som typisk er i én etage. Begrænsningen indebærer således ikke en ændring af den oprindelige intention med muligheden for at afholde midlertidige indendørsarrangementer.

Med § 1, nr. 4, omfattes også midlertidige arrangementer i eksisterende, godkendte forsamlingslokaler, når der ændres på de brandmæssige forudsætninger for lokalet. Det kan eksempelvis være, hvis arrangementet medfører behov for en ændret pladsfordelingsplan.

Bekendtgørelsen kan ikke anvendes til at etablere permanente forsamlingslokaler.

	

	
§ 2. Bekendtgørelsen gælder ikke for følgende arrangementer, som kan opføres uden byggetilladelse, meddelelse samt krav til indretning mv.:  
1) Midlertidige udendørsarrangementer til højst 150 personer. 
2) Midlertidig udendørs overnatning til højst 150 personer.
3) Midlertidige private arrangementer i egen bolig. 
	Hensigten med ordlyden i § 2 er at tydeliggøre, at disse arrangementer hverken kræver byggetilladelse, jf. denne bekendtgørelse eller BR18, ligesom der heller ikke gælder krav til indretning mv.   
	

	
[bookmark: _Hlk229988014]§ 3. Midlertidige konstruktioner, der anvendes til daginstitution, plejehjem mv., hvor personer ikke kan bringe sig i sikkerhed ved egen hjælp, skal behandles i henhold til bekendtgørelse om bygningsreglementet 2018. 

	Hensigten med § 3 er, at bekendtgørelsen ikke skal gælde for f.eks. pavilloner, der stilles op ved en børnehave mens der renoveres.
	

	
§ 4. Etablering og brug af permanente forsamlingslokaler skal behandles og godkendes i henhold til bekendtgørelse om bygningsreglement 2018. Midlertidige indendørsarrangementer, der afholdes i et forsamlingslokale, og som ikke er omfattet af forsamlingslokalets godkendelse, kan behandles efter denne bekendtgørelse.

	
Se uddybning under § 1. 
	

	
[bookmark: §_6_d.]§ 5. Raftekonstruktioner, der opstilles midlertidigt, er alene omfattet af byggeloven efter kommunalbestyrelsens konkrete vurdering, jf. byggelovens § 2, stk. 3.

	

	

	
§ 6. Arrangementer og midlertidige konstruktioner, der ikke opfylder bestemmelserne i denne bekendtgørelse, skal behandles i henhold til bekendtgørelse om bygningsreglement 2018. 

	Det kan f.eks. være større indendørsarrangementer med flere end 1.000 personer. 

	

	
§ 7. I denne bekendtgørelse forstås: 
1) ”Midlertidige konstruktioner som midlertidige transportable og pladsbyggede konstruktioner”, f.eks. telte, scener, tribuner, master og lignende.
2) ”Antallet af personer til et arrangement” som det største antal, der vil være til stede samtidigt. I beregningen af personantallet indgår det samlede antal personer, der er tilknyttet arrangementet, herunder personale, stadeholdere, frivillige og gæster.
3) ”Midlertidig udendørs overnatning” som overnatning, der foregår i mindre telte, campingvogne og lignende campingenheder.
4) ”Privat brug af midlertidige konstruktioner”, som midlertidige konstruktioner, der ejes af en privat person, og som udelukkende anvendes til privat brug af denne privatperson. 

	
Betegnelsen ”transportable konstruktioner” har hidtil været anvendt bredt på området, men vurderes ikke fuldt ud at afspejle den praksis, hvor mange konstruktioner opbygges og skilles ad på stedet. Derfor indføres begrebet ’midlertidige konstruktioner’ i stedet for. 

Definitioner for brand følger kapitel 5 i BR18 og Definitionsliste for brandmæssige begreber. 
	

	
§ 8. Ved vurdering af, om et krav med en talværdi er opfyldt, skal den målte værdi afrundes. Afrunding skal ske til det samme antal decimaler, som talværdien i kravet er skrevet med. 

Stk. 2. Talværdier fastsat i krav kan ikke afrundes. 
	Denne bestemmelse er ny og indføres for at sikre, at talværdier afrundes på samme måde.  
	


Kapitel 2 – Administrative bestemmelser
	§ 9. Inden afholdelse af et arrangement eller opstilling af en midlertidig konstruktion, skal kommunalbestyrelsen give byggetilladelse, medmindre andet er bestemt under de administrative bestemmelser for arrangementstypen eller den midlertidige konstruktion i kapitel 2 om administrative bestemmelser. 
Stk. 2. Omfatter arrangementet kun én arrangementstype uden opstilling af midlertidige konstruktioner, finder de administrative bestemmelser samt de tekniske forhold anvendelse for den pågældende arrangementstype.
Stk. 3. Omfatter et arrangement både udendørs- og indendørsaktiviteter, overnatning eller midlertidige konstruktioner, anvendes bestemmelserne for hver del, men oplysninger og dokumentation for de enkelte forhold kan indgå i samme meddelelse eller ansøgning om byggetilladelse. 
	
Hvis et arrangement omfatter flere arrangementstyper eller f.eks. midlertidige konstruktioner, skal bestemmelserne for de enkelte dele anvendes. Det betyder samtidig ikke, at ansøger skal indsende flere meddelelser eller ansøgninger. Oplysninger og dokumentation for de enkelte dele kan samles i én meddelelse eller ansøgning om byggetilladelse.
	

	
§ 10. Arrangementer og midlertidige konstruktioner skal overholde relevante bestemmelser i kapitel 3 om tekniske bestemmelser, kapitel 4 om dokumentation og kontrol samt hvis det er relevant kapitel 5 om den certificeredes virke, uanset om de er undtaget fra krav om byggetilladelse og meddelelse.

	
	

	
§ 11. Certificerede statikere og brandrådgivere, der er certificeret efter bekendtgørelse om certificeringsordninger for dokumentation af tekniske forhold i bygningsreglementet, og som er tilknyttet projekter efter denne bekendtgørelse, skal virke efter kapitel 5 om den certificeredes virke. 

	I bekendtgørelsen er defineret et nyt virke for certificerede rådgivere, som er tilpasset midlertidige forhold. 
	

	
§ 12. Arrangementer og midlertidige konstruktioner, der afholdes og opstilles på samme måde som tidligere godkendt, er undtaget fra krav om byggetilladelse, når:
1) den pågældende kommunalbestyrelse tidligere har meddelt byggetilladelse efter gældende eller tidligere byggelovgivning, og
2) arrangementet og de midlertidige konstruktioner opstilles og gennemføres i overensstemmelse med den tidligere byggetilladelse. 

Stk. 2. Arrangementer og midlertidige konstruktioner, jf. stk. 1. skal fremsende meddelelse til kommunalbestyrelsen senest 4 uger før arrangementets afholdelse eller opstillingen af den midlertidige konstruktion.

Stk. 3. Meddelelsen til kommunalbestyrelsen skal indeholde: 
1) oplysninger om arrangementets placering, f.eks. matrikelbetegnelse og adgangsadresse,
2) personantallet for det samlede arrangement,
3) oplysning om, hvornår arrangementet afholdes, 
4) oplysning om afstande til eksisterende bebyggelse på samme grund som arrangementet samt afstand til naboskel, vej- og stimidte,
5) kontaktoplysninger på arrangøren og den ansvarlige under arrangementet, og 
6) kopi af den tidligere byggetilladelse med eventuelle bilag. 

	§ 12 videreføres fra BR18, bilag 11, som betyder at de arrangementer, der afholdes samme sted hvert år, ikke skal søge ny byggetilladelse hver gang. Arrangementerne skal fortsat meddeles til kommunalbestyrelsen. 
	


Administrative bestemmelser for midlertidige udendørsarrangementer
	[bookmark: _Hlk228788387]Midlertidige udendørsarrangementer til flere end 150 og højst 500 personer

§ 13. Udendørsarrangementer til flere end 150 og højst 500 personer, kan afholdes uden byggetilladelse, når kommunalbestyrelsen har modtaget en meddelelse senest 4 uger før arrangementet afholdes, og når § 52, stk. 3 om afstandskrav til naboskel og § 56, stk. 2 om redningsberedskabets eksisterende brandveje er overholdt. 

Stk. 2. Meddelelsen til kommunalbestyrelsen skal indeholde: 
1) oplysninger om arrangementets placering, f.eks. matrikelbetegnelse og adgangsadresse, 
2) personantallet for det samlede arrangement,
3) oplysning om, hvornår arrangementet afholdes,
4) oplysning om afstande til eksisterende bebyggelse på samme grund, naboskel, vej- og stimidte, og
5) oplysning om arrangementets karakter, f.eks. festival, loppemarked, koncert eller lignende. 

Stk. 3. Opstilles der midlertidige konstruktioner til arrangementet, skal konstruktionerne opfylde kravene i §§ 29-30 om administrative bestemmelser for midlertidige konstruktioner. For konstruktioner, der indgår i arrangementer med højst 500 deltagere, gælder de lempelser, der følger af §§ 146, 157 og 167 om lempede brandkrav til midlertidige konstruktioner.

	Bestemmelsen viderefører den lempelse for udendørsarrangementer til højst 500 personer, som blev indført den 1. januar 2026 som led i implementeringen af første bølge af initiativer fra foreningsudspillet.

Bestemmelsen er struktureret anderledes end de tilsvarende regler i BR18, fordi de administrative og tekniske krav med den nye bekendtgørelse er adskilt. Det betyder bl.a., at de tekniske lempelser for midlertidige konstruktioner fremgår af de tekniske bestemmelser, som der henvises til i stk. 3.

Hensigten er dermed, at arrangøren kan se de administrative krav i § 13, mens de relevante tekniske krav til brandsikkerhed fremgår af de bestemmelser, som § 13 henviser til.

	

	Midlertidige udendørsarrangementer til flere end 500 personer

§ 14. Udendørsarrangementer til flere end 500 personer kan afholdes uden byggetilladelse, når kommunalbestyrelsen har modtaget en meddelelse senest 4 uger før arrangementet afholdes, og når §§ 46-60 om midlertidige udendørsarrangementer i kapitel 3 om tekniske bestemmelser er overholdt.

Stk. 2. Meddelelsen til kommunalbestyrelsen skal indeholde: 
1) oplysninger om arrangementets placering, f.eks. matrikelbetegnelse og adgangsadresse, 
2) personantallet for det samlede arrangement,
3) oplysning om, hvornår arrangementet afholdes,
4) oplysning om afstande til eksisterende bebyggelse på samme grund, naboskel, vej- og stimidte,
5) oplysning om arrangementets karakter, f.eks. festival, loppemarked, koncert eller lignende,
6) kontaktoplysninger på arrangøren og den ansvarlige under arrangementet, 
7) arrangementsplan, jf. kapitel 4 om dokumentation og kontrol, 
8) driftsjournal, jf. kapitel 4 om dokumentation og kontrol, og
9) brand- og evakueringsinstruks, jf. kapitel 4 om dokumentation og kontrol. 

	
Bestemmelsen fastlægger den forenklede administrative proces for udendørsarrangementer til flere end 500 personer, hvor arrangementet kan afholdes uden byggetilladelse, hvis de tekniske krav er overholdt.
	

	
§ 15. Arrangementer, som ikke opfylder betingelserne i §§ 13-14 eller fraviger §§ 46-60 om midlertidige udendørsarrangementer i kapitel 3 om tekniske bestemmelser, kræver byggetilladelse.

Stk. 2. Ansøgning om byggetilladelse til et arrangement skal indeholde: 

1) oplysninger om arrangementet, jf. § 14, stk. 2,
2) dokumentation for overholdelse af de brandmæssige forhold i §§ 46-60 om midlertidige udendørsarrangementer i kapitel 3 om tekniske bestemmelser, som udarbejdes, jf. kapitel 4 om dokumentation og kontrol, og 
3) såfremt der er tilknyttet en certificeret brandrådgiver, skal ansøgningen indeholde en underskrevet sluterklæring fra den certificerede brandrådgiver om, at arrangementet mindst opnår et tilsvarende sikkerhedsniveau som dét der er angivet i §§ 46-60 i kapitel 3 om tekniske bestemmelser, samt oplysning til identifikation af den certificerede brandrådgiver, herunder dokumentation for gyldigt certifikat.

Stk. 3. Ved ansøgning om byggetilladelse kan ansøger vælge, om kommunalbestyrelsen skal foretage den tekniske byggesagsbehandling af de brandmæssige forhold eller om de brandmæssige forhold sikres af en certificeret brandrådgiver, som er certificeret til mindst brandklasse 2. 

Stk. 4. Fraviges kravene i §§ 46-60 om midlertidige udendørsarrangementer i kapitel 3 om tekniske bestemmelser, skal de brandmæssige forhold enten sikres af en certificeret brandrådgiver, som er certificeret til mindst brandklasse 3-4 eller godkendes af kommunalbestyrelsen. 

Stk. 5. Vælger ansøger, at kommunalbestyrelsen skal foretage den tekniske byggesagsbehandling af de brandmæssige forhold, skal kommunalbestyrelsen vurdere, om kommunalbestyrelsen har den fornødne tekniske kompetence.

Stk. 6. Hvis kommunalbestyrelsen har den fornødne tekniske kompetence og foretager den tekniske byggesagsbehandling af de brandmæssige forhold, skal kommunalbestyrelsen vurdere i hvilket omfang, der skal foreligge dokumentation. Dokumentation, jf. kapitel 4 om dokumentation og kontrol, kan fraviges efter kommunalbestyrelsens konkrete vurdering.

Stk. 7. Hvis kommunalbestyrelsen ikke har den fornødne tekniske kompetence til at foretage den tekniske byggesagsbehandling af de brandmæssige forhold, skal kommunalbestyrelsen indhente sagkyndig bistand vedrørende dokumentation af de brandmæssige forhold. Udgifterne hertil afholdes af ansøger.

	 
I § 15 beskrives dels, hvad en ansøgning om byggetilladelse skal indeholde, og dels hvordan den tekniske byggesagsbehandling af de brandmæssige forhold kan gennemføres.

Ansøger kan som udgangspunkt vælge, om kommunalbestyrelsen skal foretage den tekniske byggesagsbehandling af de brandmæssige forhold, eller om de brandmæssige forhold skal sikres af en certificeret brandrådgiver. 
Hensigten er at give ansøger fleksibilitet i forhold til tilrettelæggelsen af byggesagsbehandlingen.

Hvis arrangementet fraviger de tekniske krav i §§ 46-60, kan ansøger fortsat vælge kommunal byggesagsbehandling. Hvis ansøger vælger, at de brandmæssige forhold skal sikres af en certificeret brandrådgiver, skal brandrådgiveren være certificeret til mindst brandklasse 3-4.

Den certificerede brandrådgivers opgave kan i visse tilfælde begrænses til de konkrete fravigelser, hvis betingelserne herfor er opfyldt, herunder hvis antallet af fravigelser ikke overstiger fem, jf. § 224, stk. 2. 
Kommunalbestyrelsen kan i den situation fortsat forestå den øvrige tekniske byggesagsbehandling.

Vælger ansøger, at kommunalbestyrelsen skal foretage den tekniske byggesagsbehandling, skal kommunalbestyrelsen vurdere, om den har den fornødne tekniske kompetence. 

Hvis kommunalbestyrelsen ikke har den fornødne kompetence, skal kommunalbestyrelsen indhente sagkyndig bistand. Udgifterne hertil afholdes af ansøger. Dette viderefører den gældende ordning i bygningsreglementet.
 
 
	


Administrative bestemmelser for midlertidig udendørs overnatning (campingområder)
	
§ 16. Udendørs overnatning til flere end 150 personer, kan afholdes uden byggetilladelse, når kommunalbestyrelsen har modtaget en meddelelse senest 4 uger før første overnatningsdøgn, og når §§ 61-82 om midlertidig udendørs overnatning i kapitel 3 om tekniske bestemmelser er overholdt.

Stk. 2. Meddelelsen til kommunalbestyrelsen skal indeholde: 
1) oplysninger om overnatningens placering, f.eks. matrikelbetegnelse og adgangsadresse, 
2) personantallet for den samlede overnatning,
3) oplysning om, hvornår overnatningen afholdes,
4) oplysning om afstande til eksisterende bebyggelse på samme grund som overnatningen samt til naboskel, vej- og stimidte,
5) oplysning om overnatningens karakter, f.eks. festival, spejderlejr eller lignende,
6) oplysning om, hvorvidt der overnatter personer under 18 år,
7) oplysning om, hvorvidt der er etableret fast vågen vagt,
8) kontaktoplysninger på indsender af meddelelsen,
9) kontaktoplysninger på den ansvarlige person for den udendørs overnatning,
10) kontaktoplysninger på den ansvarlige person, der er til stede under den udendørs overnatning,
11) arrangementsplan, jf. kapitel 4 om dokumentation og kontrol, 
12) driftsjournal, jf. kapitel 4 om dokumentation og kontrol, og
13) brand- og evakueringsinstruks, jf. kapitel 4 om dokumentation og kontrol. 

	Bestemmelsen fastlægger den forenklede administrative proces for udendørs overnatning til flere end 150 personer, hvor overnatningen kan afholdes uden byggetilladelse, hvis de tekniske krav er overholdt.
	

	

§ 17. Udendørs overnatning, som ikke opfylder betingelserne i § 16, kræver byggetilladelse. 

Stk. 2. Ansøgning om byggetilladelse til udendørs overnatning skal indeholde: 

1) oplysninger om den udendørs overnatning, jf. § 16, stk. 2,
2) dokumentation for overholdelse af de brandmæssige forhold i §§ 61-82 om midlertidige udendørs overnatning i kapitel 3 om tekniske bestemmelser, som udarbejdes, jf. kapitel 4 om dokumentation og kontrol, og
3) såfremt der er tilknyttet en certificeret brandrådgiver, skal ansøgningen indeholde en underskrevet sluterklæring fra den certificerede brandrådgiver om, at den udendørs overnatning mindst opnår et tilsvarende sikkerhedsniveau som dét, der er angivet i §§ 61-82 i kapitel 3 om tekniske bestemmelser, samt oplysning til identifikation af den certificerede brandrådgiver, herunder dokumentation for gyldigt certifikat.

Stk. 3. Ved ansøgning om byggetilladelse kan ansøger vælge, om kommunalbestyrelsen skal foretage den tekniske byggesagsbehandling af de brandmæssige forhold eller om de brandmæssige forhold sikres af en certificeret brandrådgiver, som er certificeret til mindst brandklasse 2.

Stk. 4. Fraviges kravene i §§ 61-82 om midlertidig udendørs overnatning i kapitel 3 om tekniske bestemmelser, skal de brandmæssige forhold sikres af en certificeret brandrådgiver, som er certificeret til mindst brandklasse 3-4 eller godkendes af kommunalbestyrelsen.

Stk. 5. Vælger ansøger, at kommunalbestyrelsen skal foretage den tekniske byggesagsbehandling af de brandmæssige forhold, skal kommunalbestyrelsen vurdere, om kommunalbestyrelsen har den fornødne tekniske kompetence.

Stk. 6. Hvis kommunalbestyrelsen har de fornødne tekniske kompetencer og foretager den tekniske byggesagsbehandling af de brandmæssige forhold, skal kommunalbestyrelsen vurdere i hvilket omfang, der skal foreligge dokumentation. Dokumentation, jf. kapitel 4 om dokumentation og kontrol, kan fraviges efter kommunalbestyrelsens konkrete vurdering.

Stk. 7. Hvis kommunalbestyrelsen ikke har de fornødne tekniske kompetencer til at foretage den tekniske byggesagsbehandling af de brandmæssige forhold, skal kommunalbestyrelsen indhente sagkyndig bistand vedrørende dokumentation af de brandmæssige forhold. Udgifterne hertil afholdes af ansøger. 

	
Bestemmelsen fastlægger, hvornår udendørs overnatning kræver byggetilladelse, og hvordan den tekniske byggesagsbehandling af de brandmæssige forhold kan gennemføres.

Tilsvarende § 15 om byggetilladelse for udendørsarrangementer, er hensigten med bestemmelsen at give ansøger fleksibilitet i forhold til tilrettelæggelsen af byggesagsbehandlingen.

	


Administrative bestemmelser for midlertidige indendørsarrangementer 
	Midlertidige indendørsarrangementer, der afholdes i eksisterende godkendte forsamlingslokaler

§ 18. Indendørsarrangementer i eksisterende godkendte forsamlingslokaler, hvor der ændres på de brandmæssige forudsætninger, kræver byggetilladelse, jf. § 22.

Stk. 2. Når mindst én af følgende betingelser opfyldes, skal indendørsarrangementet behandles, jf. bekendtgørelse om bygningsreglement 2018: 
1) Forsamlingslokalets samlede godkendte personbelastning fraviges.
2) Indendørsarrangementet finder sted i mere end 50 døgn inden for samme kalenderår. 

Stk. 3. Ændret indretning af et sceneområde, hvor der ikke er adgang for publikum, er undtaget krav om byggetilladelse og meddelelse, når eksisterende godkendte brand- og konstruktionsforhold opretholdes. 

	Det kan eksempelvis være, hvis et arrangement i et eksisterende godkendt forsamlingslokale, har behov for en ændret pladsfordelingsplan.

Bekendtgørelsen kan ikke anvendes til at etablere permanente forsamlingslokaler.

Stk. 3 er indført for at præcisere, at ændring af et sceneområde ikke skal have byggetilladelse. 
	

	
§ 19. Hvis bygningens godkendte DKV-plan indeholder betingelser for afholdelse af midlertidige indendørsarrangementer og disse overholdes, skal kommunalbestyrelsen meddeles om det midlertidige arrangement senest 4 uger før arrangementets afholdelse, jf. § 21, stk. 2. Meddelelsen skal også indeholde en kopi af bygningens godkendte DKV-plan.

Stk. 2. Afviger arrangementet fra den godkendte DKV-plan, kræver det byggetilladelse, jf. § 22. 

	
	

	Midlertidige indendørsarrangementer, der afholdes i bygninger, der ikke er godkendt hertil

§ 20. Indendørsarrangementer til højst 50 personer, er undtaget krav om byggetilladelse og meddelelse. 
	Dette er en lempelse for de helt små arrangementer, som i dag kræver byggetilladelse efter BR18 § 6 i. 



	

	
§ 21. Indendørsarrangementer til højst 150 personer kan afholdes uden byggetilladelse, når kommunalbestyrelsen har modtaget en meddelelse senest 4 uger før arrangementet afholdes, og når: 
1) der er udgang direkte til terræn i det fri fra alle rum, som indgår i indendørsarrangementet,
2) §§ 83-110 om midlertidige indendørsarrangementer i kapitel 3 om tekniske bestemmelser er overholdt, og
3) anvendelsen af bygningen ikke ændrer ved de bærende konstruktioners virkemåde. Ændringer af lastvirkning på mindre end 5 pct. i forhold til eksisterende dokumentation og uændret statisk virkemåde af konstruktionen betragtes ikke som en ændring.

Stk. 2. Meddelelsen til kommunalbestyrelsen skal indeholde:
1) oplysning til identifikation af indendørsarrangements placering, f.eks. matrikelbetegnelse, adgangsadresse, etage mv.,
2) personantal for det samlede indendørsarrangement,
3) oplysning om, hvad den eksisterende bygning er godkendt til,
4) oplysning om, hvornår indendørsarrangement afholdes,
5) oplysning om indendørsarrangements karakter, f.eks. loppemarked, koncert eller lignende,
6)  kontaktoplysninger på arrangøren og den ansvarlige under arrangementet,
7) driftsjournal, jf. kapitel 4 om dokumentation og kontrol, og
8) brand- og evakueringsinstruks, jf. kapitel 4 om dokumentation og kontrol.

	
Dette er en lempelse, idet indendørsarrangementer til højst 150 personer fremover kan nøjes med at sende en meddelelse til kommunalbestyrelsen. I dag kræver disse arrangementer byggetilladelse efter BR18 § 6 i.


	

	[bookmark: _Hlk230166772]
§ 22. Indendørsarrangementer, som ikke opfylder betingelserne i § 21, kræver byggetilladelse.

Stk. 2. Ansøgning om byggetilladelse til et indendørsarrangement skal indeholde: 

1) oplysninger om indendørsarrangementet, jf. § 21, stk. 2, 
2) dokumentation for overholdelse af de brandmæssige forhold i §§ 83-85 og §§ 87-110 om midlertidige indendørsarrangementer i kapitel 3 om tekniske bestemmelser, som udarbejdes, jf. kapitel 4 om kontrol og dokumentation, 
3) dokumentation for overholdelse af de konstruktive forhold i § 86 om midlertidige indendørsarrangementer i kapitel 3 om tekniske bestemmelser, som udarbejdes, jf. kapitel 4 om kontrol og dokumentation,
4) pladsfordelingsplaner for opholdsrum, der anvendes af flere end 150 personer, som udarbejdes, jf. kapitel 4 om kontrol og dokumentation, og 
5) såfremt der er tilknyttet en certificeret statiker eller brandrådgiver, skal ansøgningen indeholde en underskrevet sluterklæring fra den certificerede statiker eller brandrådgiver om, at §§ 83-110 om midlertidige indendørsarrangementer i kapitel 3 om tekniske bestemmelser er opfyldt, samt oplysning til identifikation af den certificerede statiker eller brandrådgiver, herunder dokumentation for gyldigt certifikat.

Stk. 3. § 22, stk. 2, nr. 3 gælder kun, hvis anvendelsen af bygningen ændrer ved de bærende konstruktioners virkemåde. Ændringer af lastvirkning på mindre end 5 pct. i forhold til eksisterende dokumentation og uændret statisk virkemåde af konstruktionen betragtes ikke som en ændring

Stk. 4. Ved ansøgning om byggetilladelse til indendørsarrangementer, kan ansøger vælge, om kommunalbestyrelsen skal foretage den tekniske byggesagsbehandling af de brand- og konstruktionsmæssige forhold, eller om de brand- og konstruktionsmæssige forhold sikres af en certificeret statiker og brandrådgiver, som er certificeret til mindst konstruktionsklasse 2 og mindst brandklasse 2.

Stk. 5. Vælger ansøger, at kommunalbestyrelsen skal foretage den tekniske byggesagsbehandling af de brand- og konstruktionsmæssige forhold, skal kommunalbestyrelsen vurdere, om kommunalbestyrelsen har de fornødne tekniske kompetencer.

Stk. 6. Hvis kommunalbestyrelsen har de fornødne tekniske kompetencer og foretager den tekniske byggesagsbehandling af de brand- og konstruktionsmæssige forhold, skal kommunalbestyrelsen vurdere i hvilket omfang, der skal foreligge dokumentation. Dokumentation, jf. kapitel 4 om dokumentation og kontrol, kan fraviges efter kommunalbestyrelsens konkrete vurdering. 

Stk. 7. Hvis kommunalbestyrelsen ikke har de fornødne tekniske kompetencer til at foretage den tekniske byggesagsbehandling af de brand- og konstruktionsmæssige forhold, skal kommunalbestyrelsen indhente sagkyndig bistand vedrørende dokumentation af de brand- og konstruktionsmæssige forhold. Udgifterne hertil afholdes af ansøger.

	
Bestemmelsen fastlægger, hvornår et indendørsarrangement kræver byggetilladelse, og hvordan den tekniske byggesagsbehandling af de brand- og konstruktionsmæssige forhold kan gennemføres.

Tilsvarende §§ 15 og 17 er hensigten med bestemmelsen at give ansøger fleksibilitet i forhold til tilrettelæggelsen af byggesagsbehandlingen.

Bestemmelsen ændrer ikke ved muligheden for at anvende de fravigelser, der er fastsat i de tekniske bestemmelser. Sådanne fravigelser medfører ikke, at arrangementet skal behandles efter BR18. Fravigelser ud over de tilladte fravigelser er ikke omfattet af bekendtgørelsen og skal derfor behandles efter BR18, jf. § 23. 




	

	
§ 23. Når mindst én af følgende betingelser opfyldes, skal indendørsarrangementer behandles, jf. bekendtgørelse om bygningsreglement 2018: 
1) Indendørsarrangementet fraviger §§ 83-110 i kapitel 3 om tekniske bestemmelser.
2) Indendørsarrangementet foregår i en bygning med flere etager eller i en bygning med kælder. 
3) Indendørsarrangementet omfatter samtidigt ophold af flere end 1.000 personer.
4) Indendørsarrangementet finder sted i mere end 50 døgn inden for samme kalenderår.

	
Bestemmelsen opsummerer de betingelser, der afgrænser, hvornår et indendørsarrangement er omfattet af bekendtgørelsen.

Indendørsarrangementer, der ikke opfylder disse betingelser, vurderes at være af en sådan kompleksitet eller størrelse, at de fortsat skal behandles efter BR18’s regler for forsamlingslokaler.
	


Administrative bestemmelser for midlertidig indendørs overnatning
	
§ 24. Overnatning i bygninger, som ikke er godkendt til overnatning, kan afholdes uden byggetilladelse, når kommunalbestyrelsen har modtaget en meddelelse senest 4 uger før første overnatningsdøgn, og når følgende overholdes:
1) overnatningen foregår i bygninger, der er godkendt til længerevarende ophold, og hvor der er få antændelseskilder som f.eks. skoler, kontorer, sportshaller, kirker, forsamlingstelte, spejderhytter og daginstitutioner til børn, unge og ældre eller lignende bygninger,
2) antallet af overnattende personer må ikke overskride det antal personer, som de enkelte rum og bygningsafsnit er godkendt til, i den normale brug, og
3) §§ 111-127 om midlertidig indendørs overnatning i kapitel 3 om tekniske bestemmelser. 

Stk. 2. Meddelelsen til kommunalbestyrelsen skal indeholde:
1) oplysning til identifikation af overnatningens placering, f.eks. matrikelbetegnelse, adgangsadresse samt entydigt bygnings- og lokalenummer eller en tegning, hvoraf disse oplysninger tydeligt fremgår, 
2) personantallet for den samlede overnatning,
3) oplysning om, hvad den eksisterende bygning er godkendt til,
4) oplysning om, hvornår overnatningen afholdes,
5) oplysning om overnatningens karakter, f.eks. spejderlejr eller lignende,
6) oplysning om, hvorvidt der overnatter personer under 18 år,
7) oplysning om, hvorvidt der er etableret fast vågen vagt,
8) kontaktoplysninger på indsender af meddelelsen,
9) kontaktoplysninger på den ansvarlige person for overnatningen,
10) kontaktoplysninger på den ansvarlige person, der er til stede under overnatningen,
11) driftsjournal, jf. kapitel 4 om dokumentation og kontrol,
12) brand- og evakueringsinstruks, jf. kapitel 4 om dokumentation og kontrol, og 
13) belægningsplan for rum, der anvendes til overnatning for mere end 50 personer.

	Bestemmelsen afgrænser, hvilke bygninger der kan anvendes til midlertidig indendørs overnatning efter bekendtgørelsen. Hoteller og lignende bygninger, der er godkendt til overnatning, er ikke omfattet af bestemmelsen, men skal behandles efter BR18.

Hensigten er at tilvejebringe mulighed for midlertidig overnatning, f.eks. på skoler i forbindelse med idrætsstævner og lignende.

	

	
§ 25. Hvis bygningens godkendte DKV-plan indeholder betingelser for afholdelse af midlertidig overnatning og disse overholdes, skal kommunalbestyrelsen meddeles om den midlertidige overnatning senest 4 uger før arrangementets afholdelse, jf. § 24, stk. 2. Meddelelsen skal også indeholde en kopi af bygningens godkendte DKV-plan.

	
	

	
§ 26. Overnatning, som ikke opfylder betingelserne i § 24, kræver byggetilladelse.

Stk. 2. Ansøgning om byggetilladelse til overnatningen skal indeholde: 

1) oplysninger om overnatningen, jf. § 24, stk. 2, 
2) dokumentation for overholdelse af de brandmæssige forhold i §§ 111-127 om midlertidig indendørs overnatning i kapitel 3 om tekniske bestemmelser, som udarbejdes, jf. kapitel 4 om dokumentation og kontrol, 
3) plantegninger for de områder, der anvendes til midlertidig indendørs overnatning, med angivelse af:
a) Flugtveje helt til terræn i det fri.
b) Placering af redningsåbninger i bygningsafsnit, hvor sådanne er krævet.
c) Det maksimale antal overnattende personer i hvert rum.
d) Placering af røgalarmer i bygningsafsnit, hvor der ikke er installeret automatisk varslingsanlæg.
e) Placering af vandfyldte slangevinder i bygningsafsnit, hvor sådanne er installeret.
f) Placering af håndslukningsudstyr i bygningsafsnit, hvor der ikke er installeret vandfyldte slangevinder.

Stk. 3. Ved ansøgning om byggetilladelse kan ansøger vælge, om kommunalbestyrelsen skal foretage den tekniske byggesagsbehandling af de brandmæssige forhold, eller om de brandmæssige forhold sikres af en certificeret brandrådgiver, som er certificeret til mindst brandklasse 2.

Stk. 4. Fraviges kravene i §§ 111-127 om midlertidig indendørs overnatning i kapitel 3 om tekniske bestemmelser, skal de brandmæssige forhold sikres af en certificeret brandrådgiver, som er certificeret til mindst brandklasse 3-4 eller godkendes af kommunalbestyrelsen. 

Stk. 5. Vælger ansøger, at kommunalbestyrelsen skal foretage den tekniske byggesagsbehandling af de brandmæssige forhold, skal kommunalbestyrelsen vurdere, om kommunalbestyrelsen har den fornødne tekniske kompetence.

Stk. 6. Hvis kommunalbestyrelsen har de tekniske kompetencer og foretager den tekniske byggesagsbehandling af de brandmæssige forhold, skal kommunalbestyrelsen vurdere i hvilket omfang, der skal foreligge dokumentation. Dokumentation, jf. kapitel 4 om dokumentation og kontrol, kan fraviges efter kommunalbestyrelsens konkrete vurdering.

Stk. 7. Hvis kommunalbestyrelsen ikke har de tekniske kompetencer til at foretage den tekniske byggesagsbehandling af de brandmæssige forhold, skal kommunalbestyrelsen indhente sagkyndig bistand vedrørende dokumentation af de brandmæssige forhold. Udgifterne hertil afholdes af ansøger 

Stk. 8. Betingelser for overnatningen kan indarbejdes i bygningens godkendte drifts-, kontrol- og vedligeholdelsesplan i henhold til bekendtgørelse om bygningsreglement 2018 (BR18).


	Bestemmelsen fastlægger, hvornår midlertidig indendørs overnatning kræver byggetilladelse, og hvordan den tekniske byggesagsbehandling af de brandmæssige forhold kan gennemføres.
Tilsvarende §§ 15, 17 og 22 er hensigten med bestemmelsen at give ansøger fleksibilitet i forhold til tilrettelæggelsen af byggesagsbehandlingen.

	

	
§ 27. Overnatning, som ikke opfylder §§ 24-26 skal behandles, jf. bekendtgørelse om bygningsreglement 2018.

	
	

	§ 28. Overnatning i akut opståede situationer, hvor beredskabet eller den kommunale myndighed vurderer, at der er behov for midlertidig indkvartering af personel eller borgere, er undtaget krav om byggetilladelse og meddelelse. En akut opstået situation kan f.eks. være en ekstrem vejrhændelse, krig eller pandemi.

	
	


Administrative bestemmelser for midlertidige konstruktioner
	§ 29. Følgende typer af midlertidige konstruktioner, er undtaget krav om byggetilladelse:

1) Mastesejl, parasoller, telte og overdækninger med teltdug i 1 etage til privat brug.
2) [bookmark: _Hlk230855486]Mastesejl, parasoller, telte og overdækninger med teltdug i 1 etage placeret på terræn, med et samlet areal på højst 110 m2. 
3) Scener, tribuner, gangbroer og lignende, der er højst 1 m i højden, målt fra terræn til gulvhøjde uden overdækning.
4) Åbne og lukkede konstruktioner i 1 etage på terræn og med ydervæg og tag af fast materiale på højst 50 m2, f.eks. skurvogne, letvogne, containere, salgsboder, overdækninger og lignende konstruktioner.
5) Selvstående midlertidige konstruktioner uden publikumsophold, f.eks. truss-systemer, hegn, tårne, storskærme, mobilantenner, højtalertårne, skillevægge, portaler og lignende, der udføres, placeres eller anvendes på en sådan måde, at der ved et svigt ikke er risiko for væsentlig personskade.
6) Midlertidige transportable konstruktioner og telte, der har fået et inspektionscertifikat, jf. bekendtgørelse om certificeringsordning for transportable konstruktioner, der udføres, placeres og anvendes i overensstemmelse med inspektionscertifikatet. Indgår de brandmæssige forhold ikke i inspektionscertifikatet for den midlertidige konstruktion, skal disse forhold indgå i ansøgning om byggetilladelse, jf. § 28. Konstruktionen må ikke anvendes til overnatning. 

Stk. 2. Midlertidige konstruktioner, jf. § 29, der anvendes af flere end 150 personer, skal overholde relevante bestemmelser i §§ 13-28. 

	§ 29 udvider omfanget af midlertidige konstruktioner, der kan opstilles uden byggetilladelse. Bestemmelsen indebærer således en administrativ lempelse for en række mindre midlertidige konstruktioner.

At en konstruktion er undtaget fra krav om byggetilladelse efter § 29, ændrer ikke ved, at konstruktionen skal opfylde de relevante krav, der gælder for det arrangement, som konstruktionen indgår i. Det gælder eksempelvis krav til afstande og placering til et udendørsarrangement. 

Stk. 2. betyder, at midlertidige konstruktioner, der anvendes af flere end 150 personer, sidestilles med et udendørsarrangement. Derfor henvises til de administrative bestemmelser om udendørsarrangementer.
	

	§ 30. Midlertidige konstruktioner, som ikke er omfattet af § 29, kræver byggetilladelse. 

Stk. 2. Ansøgning om byggetilladelse skal indeholde:

1) oplysning om den planlagte brug af den midlertidige konstruktion,
2) oplysning til entydig identifikation af, hvor den midlertidige konstruktion stilles op, herunder eksempelvis matrikelbetegnelse, adgangsadresse, ejendomsnummer og etageangivelse,
3) dokumentation for, at de bærende konstruktioner opfylder kravene i §§ 133-136 om konstruktionssikkerhed for midlertidige konstruktioner, som udarbejdes, jf. kapitel 4 om dokumentation og kontrol, 
4) dokumentation for, at de brandmæssige forhold opfylder kravene i §§ 128-132 og §§ 137-215 om brandsikkerhed for midlertidige konstruktioner, som udarbejdes, jf. kapitel 4 om dokumentation og kontrol,
5) pladsfordelingsplaner, når den midlertidige konstruktion, anvendes af flere end 150 personer, 
6) såfremt der er tilknyttet en certificeret statiker eller brandrådgiver, skal ansøgningen indeholde en underskrevet sluterklæring fra den certificerede statiker eller brandrådgiver på, at den midlertidige konstruktion overholder §§ 128-215 om midlertidige konstruktioner i kapitel 4 om tekniske bestemmelser samt oplysning til identifikation af den certificerede statiker og brandrådgiver, herunder dokumentation for gyldigt certifikat, og  
7) såfremt der er tilknyttet en certificeret tredjepartskontrollant, skal ansøgningen indeholde en sluterklæring på, at den certificerede statikers dokumentation godtgør, at konstruktionssikkerheden overholder formål og hensyn med kravene i denne bekendtgørelse.

Stk. 3. Ved ansøgning om byggetilladelse til midlertidige konstruktioner, kan ansøger vælge om kommunalbestyrelsen skal foretage den tekniske byggesagsbehandling af de brand- og konstruktionsmæssige forhold eller om de brand- og konstruktionsmæssige forhold sikres af en certificeret statiker og brandrådgiver, som er certificeret til mindst konstruktionsklasse 2 og mindst brandklasse 2. 

Stk. 4. Fraviges kravene i §§ 137-215 om brandsikkerhed for midlertidige konstruktioner i kapitel 3 om tekniske bestemmelser, skal de brandmæssige forhold sikres af en certificeret brandrådgiver, som er certificeret til mindst brandklasse 3-4 eller godkendes af kommunalbestyrelsen. 

Stk. 5. Vælger ansøger at kommunalbestyrelsen skal foretage den tekniske byggesagsbehandling af de brand- og konstruktionsmæssige forhold, skal kommunalbestyrelsen vurdere, om kommunalbestyrelsen har den fornødne tekniske kompetence.
Stk. 6. Hvis kommunalbestyrelsen har de fornødne tekniske kompetencer og foretager den tekniske byggesagsbehandling af de brand- og konstruktionsmæssige forhold, skal kommunalbestyrelsen vurdere i hvilket omfang, der skal foreligge dokumentation. Dokumentation, jf. kapitel 4 om dokumentation og kontrol, kan fraviges efter kommunalbestyrelsens konkrete vurdering.

Stk. 7. Hvis kommunalbestyrelsen ikke har de fornødne tekniske kompetencer til at foretage den tekniske byggesagsbehandling af de brand- og konstruktionsmæssige forhold, skal kommunalbestyrelsen indhente sagkyndig bistand vedrørende dokumentation af de brand- og konstruktionsmæssige forhold. Udgifterne hertil afholdes af ansøger. 

Stk. 8. Midlertidige konstruktioner, med undtagelse af telte, tribuner og scener, skal tilknyttes en certificeret brandrådgiver i mindst brandklasse 3-4, hvis den midlertidige konstruktion anvendes af flere end 1.000 personer.

Stk. 9. Midlertidige konstruktioner skal tilknyttes en certificeret statiker i mindst konstruktionsklasse 3-4, hvis den midlertidige konstruktion er i høj konsekvensklasse (CC3), jf. DS/EN 1990 Projekteringsgrundlag for bærende konstruktioner med DS/EN 1990 DK NA: 2024. 
Stk. 10. Midlertidige konstruktioner skal endvidere tilknyttes en certificeret tredjepartskontrollant, hvis den midlertidige konstruktion er i høj konsekvensklasse (CC3), hvor konsekvenserne af et svigt er særligt alvorlige (CC3+), jf. DS/EN 1990 Projekteringsgrundlag for bærende konstruktioner med DS/EN 1990 DK NA: 2024.

	I BR18 er der mulighed for at anvende anerkendte statikere. Denne ordning afløses nu af certificerede statikere.

Ligesom ved udendørsarrangementerne kan ansøger vælge, om kommunalbestyrelsen skal foretage den tekniske byggesagsbehandling, eller om de brand- og konstruktionsmæssige forhold skal sikres af en certificeret statiker og brandrådgiver.

Vælger ansøger, at kommunalbestyrelsen skal foretage den tekniske byggesagsbehandling, kan ansøger som udgangspunkt vælge en ikke-certificeret rådgiver til at udarbejde dokumentationen for de konstruktionsmæssige forhold, når konstruktionen højst er i konsekvensklasse 2.

Hvis konstruktionen er i høj konsekvensklasse, er der, jf. stk. 9, krav om en certificeret statiker, der er certificeret til konstruktionsklasse 3-4. For midlertidige konstruktion, som er i høj konsekvensklasse, hvor konsekvenserne af et svigt er særligt alvorlige, vil der endvidere være krav om en tredjepartskontrollant.

	


Myndighedsbehandling
	Ansøgning om byggetilladelse og fremsendelse af meddelelse

§ 31. Det er kommunalbestyrelsen, der er bygningsmyndighed, og som træffer afgørelse efter denne bekendtgørelse. 

	Bestemmelserne om ansøgning om byggetilladelse og fremsendelse af meddelelse samt om kommunalbestyrelsens sagsbehandling er i vid udstrækning videreført fra BR18.
	

	
§ 32. Kommunalbestyrelsen kan afholde en forhåndsdialog med ansøger.

	
	

	
§ 33. Meddelelse og ansøgning om byggetilladelse skal sendes til kommunalbestyrelsen ved brug af den digitale selvbetjening, som kommunalbestyrelsen stiller til rådighed. 

Stk. 2. En meddelelse skal være modtaget af kommunalbestyrelsen inden for den frist, der er fastsat i denne bekendtgørelse. Kommunalbestyrelsen kan i særlige tilfælde acceptere, at meddelelsen modtages efter fristens udløb.

Stk. 3. En ansøgning skal udformes på dansk eller engelsk. 

Stk. 4. Ansøgningen skal underskrives digitalt af ejeren. Er ansøgningen ikke underskrevet af ejeren, skal ansøgeren på anden måde dokumentere sin ret til at afholde arrangementet eller opstille den eller de midlertidige konstruktioner.

	
Bestemmelsen er en videreførelse fra BR18. Der er dog indført mulighed for, at kommunen kan vurdere at en meddelelse modtaget 2 uger efter fristens udløb er tilstrækkelig, selvom kravet er, at den skal være modtaget inden 4 uger. 
	

	
§ 34. Når kommunalbestyrelsen har givet byggetilladelse, er tilladelsen bindende. Sker der ændringer undervejs i opstillingen eller afviklingen af et arrangement, som ikke er i overensstemmelse med byggetilladelsen, har ansøger pligt til at oplyse kommunalbestyrelsen herom.

	
	

	
§ 35. Arrangementer og midlertidige konstruktioner skal ikke meldes færdig til kommunalbestyrelsen og kan afholdes uden ibrugtagningstilladelse.

	I foreningsudspillet fremgår det som et separat initiativ, at krav til ibrugtagningstilladelse skal lempes. Pga. uklarhed om reglerne præciseres det her, at arrangementer og midlertidige konstruktioner ikke skal færdigmeldes og kan afholdes uden en ibrugtagningstilladelse. 

	

	§ 36. Ved ansøgning om byggetilladelse til pladsfordelingsplaner og belægningsplaner eller ændring heraf, skal dette ske i overensstemmelse med denne bekendtgørelse. 

Stk. 2. Ansøger kan vælge, om kommunalbestyrelsen skal foretage den tekniske den tekniske byggesagsbehandling af de brandmæssige forhold, eller om de brandmæssige forhold sikres af en certificeret brandrådgiver, som er certificeret til mindst brandklasse 2.

Stk. 3. Ændring af pladsfordelingsplaner og belægningsplaner kræver ikke byggetilladelse eller inddragelse af en certificeret brandrådgiver, såfremt de brandmæssige forhold ikke ændres. 

Stk. 4. Pladsfordelingsplaner og belægningsplaner kræver ikke byggetilladelse eller inddragelse af en certificeret brandrådgiver, såfremt den midlertidige konstruktion eller det midlertidige indendørsarrangement er til højst 150 personer.

	
	

	Kommunalbestyrelsens sagsbehandling

§ 37. Ansøgning om byggetilladelse skal indgives til kommunalbestyrelsen ved anvendelse af den digitale løsning. Ansøgninger, der ikke indgives ved den digitale selvbetjening kan afvises af kommunalbestyrelsen, jf. dog stk. 2 og 3.

Stk. 2. Finder kommunalbestyrelsen, at der er særlige forhold, der gør, at ansøgeren ikke kan forventes at kunne anvende den digitale løsning, skal kommunalbestyrelsen tilbyde, at ansøgningen kan indgives på anden måde end ved den digitale løsning. Kommunalbestyrelsen bestemmer, hvordan en ansøgning skal indgives, herunder om den skal indgives mundtligt eller skriftligt.

Stk. 3. Kommunalbestyrelsen kan helt ekstraordinært ud over de i stk. 2 nævnte tilfælde undlade at afvise en ansøgning, der ikke er indgivet ved den digitale løsning, hvis der ud fra en samlet økonomisk vurdering er klare fordele for kommunalbestyrelsen ved at modtage ansøgningen på anden måde end digitalt.


	
	

	
§ 38. En byggetilladelse skal gives skriftligt til ansøger.

Stk. 2. Ved ændringer, som ikke er i overensstemmelse med byggetilladelsen skal kommunalbestyrelsen vurdere, om ændringerne giver anledning til at stille ændrede vilkår i byggetilladelsen eller træffe en ny afgørelse.

	
	

	
[bookmark: _Hlk240727194]§ 39. Kommunalbestyrelsen kan ved behandling af en ansøgning om byggetilladelse lægge en tidligere byggetilladelse til grund for en ny afgørelse, herunder byggetilladelser udstedt af samme eller en anden kommunalbestyrelse.

Stk. 2. I vurderingen af om en tidligere godkendt byggetilladelse kan ligge til grund for en ny afgørelse om byggetilladelse, skal kommunalbestyrelsen vurdere, om arrangementet er sammenligneligt eller om der er særlige lokale forhold, der medfører at dokumentationsgrundlaget ikke er sammenligneligt. Lokale forhold kan f.eks. være jordbunds- og vindforhold, redningsberedskabets indsatsveje mv.

	Bestemmelsen er indført pba. et konkret initiativ i foreningsudspillet om, at man skal kunne bruge en byggetilladelse udsted i én kommune, i andre kommuner. I den politiske aftale står det anført som ”gensidig anerkendelse”. 

	

	
§ 40. Inden kommunalbestyrelsen kan give byggetilladelse, skal kommunalbestyrelsen lave en vurdering af, om anden lovgivning er til hinder for arrangementet eller opstilling af den eller de midlertidige konstruktioner. 

	Kommunen skal fortsat påse anden lovgivning inden, at der kan gives byggetilladelse til et midlertidigt arrangement eller midlertidig konstruktion. 

	

	
[bookmark: §_38.]§ 41. Såfremt der ikke er foretaget en tilstrækkelig habitatvurdering, skal kommunalbestyrelsen, inden der meddeles byggetilladelse, vurdere, om det midlertidige arrangement eller den midlertidige konstruktion vil påvirke et habitatområde negativt.

[bookmark: §_40.]Stk. 2. Hvis der foreligger helt særlige og bydende nødvendige nationale hensyn til væsentlige samfundsinteresser, og hvor der ikke er andre alternativer, kan der, uanset stk. 1, meddeles byggetilladelse.

	Bestemmelsen videreføres fra BR18 § 38. 
	

	
§ 42. Når kommunalbestyrelsen har modtaget en meddelelse om eller givet byggetilladelse til et arrangement, skal kommunalbestyrelsen give besked til redningsberedskabet.
Stk. 2. Beskeden til redningsberedskabet skal indeholde: 
1) oplysning om placeringen af arrangementet, f.eks. matrikelbetegnelse og adgangsadresse,
2) kontaktoplysninger på den ansvarlige for arrangementet,
3) personantal for det samlede arrangement,
4) oplysning om, hvornår arrangementet afholdes,
5) arrangementsplanen, når det er relevant for det konkrete arrangement, og
6) øvrige oplysninger eller materiale, som indgår i meddelelsen fra ansøger eller som har ligget til grund for behandlingen af byggetilladelsen, og vurderes relevant for redningsberedskabet.  
	Bestemmelsen er indført for at tydeliggøre kommunens rolle, når de modtager en meddelelse eller giver en byggetilladelse. Med bestemmelsen skal kommunen videregive besked til redningsberedskabet, når det handler om arrangementer.

Kommunerne varetager allerede i dag denne opgave i praksis, men i forbindelse med implementeringen af første bølge af initiativer fra foreningsudspillet blev der udtrykt ønske om at tydeliggøre kommunalbestyrelsens rolle i denne henseende.
	

	
§ 43. Kommunalbestyrelsen kan give dispensation til at fravige bestemmelser, når det skønnes foreneligt med de hensyn, der ligger bag bestemmelsen, der søges dispensation fra, jf. byggelovens § 22. Dispensationsadgangen omfatter ikke funktionskrav, hvor hensynet bag er brand- eller konstruktionssikkerhed. 
	Bestemmelsen viderefører dispensationsadgangen fra BR18 § 13, stk. 2.

Dispensationsadgangen giver kommunalbestyrelsen mulighed for at acceptere andre løsninger end dem, der følger direkte af bestemmelsen, når hensynet bag kravet fortsat varetages. 
	

	§ 44. Ved sagsbehandling af en ansøgning om byggetilladelse eller dispensation kan kommunalbestyrelsen forlange supplerende oplysninger, hvis det skønnes nødvendigt. 

	
	

	§ 45. Kommunalbestyrelsen kan opkræve gebyr for behandlingen af ansøgninger om byggetilladelse efter denne bekendtgørelse. Gebyret skal fastsættes efter § 39 i bekendtgørelse om bygningsreglementet 2018. 

Stk. 2. Gebyret forfalder til betaling, når kommunalbestyrelsen træffer endelig afgørelse i byggesagen.


	
	


Kapitel 3 – Tekniske bestemmelser
Midlertidige udendørsarrangementer 
	§ 46. Bestemmelserne i §§ 46-60 finder anvendelse på udendørsarrangementer, herunder placering af midlertidige konstruktioner, der opstilles til arrangementet. 

Stk. 2. Opstilles der midlertidige konstruktioner i forbindelse med arrangementet, skal relevante bestemmelser i §§ 128-219 om midlertidige konstruktioner i kapitel 3 om tekniske bestemmelser opfyldes for den midlertidige konstruktion.

Stk. 3. Opstilles der campingområder i forbindelse med arrangementet gælder bestemmelserne i §§ 61-82 om udendørs overnatning i kapitel 3 om tekniske bestemmelser. 

	Afsnittet om udendørsarrangementer er nyt, idet reglerne tidligere var fordelt på bestemmelserne om udendørs salgsområder og telte i BR18, kapitel 5 og bilag 11. Med den nye bekendtgørelse samles reglerne i et særskilt afsnit, der både omfatter det samlede område, hvor arrangementet afholdes, og de midlertidige konstruktioner, som opstilles i forbindelse med arrangementet. De tekniske krav til selve konstruktionen fremgår dog af §§ 128-219.
	

	§ 47. Arrangementet skal placeres og indrettes, så brand- og røgspredning begrænses, personsikkerheden i og omkring området sikres, hensyn til nabo varetages, og redningsberedskabets indsatsmuligheder opretholdes.

	
	

	§ 48. I mindre boder og lignende opstillinger, kan der ske overnatning, når § 143 om brandsikkerhed for midlertidige konstruktioner, overholdes.

	Muligheden for at overnatte i boder og lignende opstillinger lempes, så der ikke er en begrænsning i antal personer der kan overnatte. De afværgende foranstaltninger er uændrede jf. § 143. 
	

	
Fravigelser 

§ 49. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Udgangenes bredde, jf. § 50, stk. 3, nr. 1.
2) Afstande fra midlertidige konstruktioner og eksisterende bygninger på arrangementspladsen til naboskel, vej- og stimidte, jf. § 52, stk. 2-3.
3) Afstande mellem midlertidige konstruktioner og eksisterende bygninger indbyrdes på arrangementspladsen, jf. § 52, stk. 4.
4) Størrelser på felter med midlertidige konstruktioner, jf. § 52, stk. 5. 
5) Afstande mellem felter og midlertidige konstruktioner, jf. § 52, stk. 5, nr. 1.
6) Gangafstand fra et hvilket som helst sted i feltet med midlertidige konstruktioner til et friområde, jf. § 52, stk. 5, nr. 3. 

Stk. 2. Repeterende, ensartede fravigelser betragtes som én samlet fravigelse. 

Stk. 3. Fravigelser, der overstiger de i stk. 1 fastsatte grænser, kræver byggetilladelse efter § 15.

	
Muligheden for at fravige udvalgte krav er indført for at skabe mere fleksible rammer for planlægningen af udendørsarrangementer. Bestemmelsen giver mulighed for mindre fravigelser af konkrete, målbare krav uden, at det medfører krav om byggetilladelse.
	

	Indretning
§ 50. Arrangementspladsen skal placeres og indrettes, så alle personer hurtigt og sikkert kan bringe sig til et sikkert sted i tilfælde af en pludseligt opstået hændelse.

Stk. 2. Det sikre sted kan være placeret uden for arrangementspladsen eller i forberedte sikre områder inden for pladsen, som er indrettet, så personer ikke kan blive direkte påvirket af hændelsen, f.eks. nedfaldne konstruktioner eller røg og varme fra en eventuel brand. 

Stk. 3. Er der områder på arrangementspladsen, hvor der opholder sig flere end 150 personer, og som er helt eller delvist afgrænset ved hegn, barrierer, bebyggelse eller lignende, og hvor der ikke er mulighed for at bringe sig til et sikkert sted, skal der etableres mindst 2 udgange, der fordeles jævnt langs afgrænsningen. Udgangene skal opfylde følgende betingelser: 
1) Hver udgang skal have en bredde på mindst 1,0 cm pr. person, der skal anvende udgangen. En udgang skal dog altid være mindst 77 cm bred. Den samlede bredde af udgangene skal fordeles jævnt på antallet af udgange.
2) Der skal etableres en ekstra uafhængig udgang for hver påbegyndt 200 personer, der opholder sig i området. 
3) Udgangene skal føre til et sikkert område i det fri, være tydeligt markerede, fri for hindringer under arrangementets afvikling og kunne benyttes uden brug af nøgle eller særligt værktøj.

Stk. 4. Anvendes arrangementspladsen i tidsrummet mellem solnedgang og solopgang, og området er helt eller delvist fysisk afgrænset, skal flugtveje og udgange være forsynet med belyste skilte.

	

Bestemmelsen fastlægger, at personer på arrangementspladsen skal kunne bringe sig til et sikkert sted. Kravet om udgange i stk. 3 retter sig mod områder, der er fysisk afgrænsede, og hvor personer ikke på anden måde kan bringe sig til et sikkert sted. Det er således den konkrete indretning og afgrænsning af arrangementspladsen, der er afgørende for, om kravet om udgange finder anvendelse.

Kravet vil eksempelvis ikke finde anvendelse, hvis arrangementspladsen er åben og uden fysisk afgrænsning.

	

	Afstandskrav og placering 

§ 51. Arrangementspladsen skal placeres og indrettes så der er tilstrækkelig afstand til naboskel, vej- og stimidte, campingområder, oplag og lignende samt mellem bygninger, midlertidige konstruktioner og øvrige opstillinger på arrangementspladsen. Placering og indretning skal sikre, at:
1) brand- og røgspredning begrænses,
2) personer har mulighed for ved egen hjælp at bringe sig i sikkerhed, og
3) redningsberedskabets fast udlagte brandredningsarealer, brandveje og øvrige redningsarealer friholdes.

	
	

	§ 52. Afstande fastlægges under hensyn til arrangementets størrelse, personbelastning og placering.

Stk. 2. Afstandskrav til naboskel, vej- og stimidte er afhængig af den udvendige overflade på den midlertidige konstruktion, der opstilles på arrangementspladsen, så der fra en:  
1) Ikke-brændbar udvendig overflade (beklædning klasse mindst K1 10 / B-s1,d0, f.eks. murværk, letbeton eller beton) er 2,5 m til naboskel, vej- og stimidte. 
2) Brændbar udvendig overflade (beklædning klasse ringere end K1 10 / B-s1,d0, f.eks. træ, telte, brændbart oplag, åben ild mv.) er 5 m til naboskel, vej- og stimidte. 
3) Bygning med stråtag er 10 m til naboskel, vej- og stimidte. 

Stk. 3. Deltager der højst 500 personer til arrangementet, kan afstandskravet til naboskel, vej- og stimidte reduceres til mindst 5 m, uanset den midlertidige konstruktions udvendige overflade. 

Stk. 4. Afstanden mellem midlertidige konstruktioner, herunder telte, scener, salgsboder mv. samt brændbart oplag og eksisterende bygninger skal mindst svare til summen af de afstande, den enkelte konstruktion skal have til naboskel og vej- eller stimidte: 
1) Afstanden mellem to konstruktioner med ikke-brændbare udvendige overflader skal være mindst 5 m.
2) Afstanden mellem en konstruktion med ikke-brandbar udvendig overflade og en konstruktion med brændbar udvendig overflade skal være mindst 7,5 m.
3) Afstanden mellem to konstruktioner med brændbare udvendige overflader skal være mindst 10 m.
4) Afstanden mellem en bygning med stråtag og konstruktion med brændbar udvendig overflade skal være mindst 15 m.
Stk. 5. Opstilles midlertidige konstruktioner i felter på højst 1.000 m2, er konstruktionerne undtaget afstandskrav i stk. 4, når følgende overholdes:  
1) hvert felt skal have en afstand på mindst 5 m til andre felter og midlertidige konstruktioner. Arealet inden for de 5 m må bruges til friområder, brandveje og passage, hvis det holdes frit,
2) midlertidige konstruktioner er placeret så udgange ikke blokeres,
3) fra alle steder i et felt skal der være en gangafstand på højst 30 m til et friområde uden for feltet, og
4) hvis et felt er indhegnet, gælder samme krav som for arrangementspladsen, jf. § 50 om indretning og § 56-59 om redningsberedskabets indsatsmuligheder. 
Stk. 6. Feltets areal beregnes som det samlede område med midlertidige konstruktioner, bagområder, overdækninger, udstillinger, opholdsarealer og lignende, der hører til de midlertidige konstruktioner. Friområder, brandveje og andre separate midlertidige konstruktioner tælles ikke med i feltets areal.
Stk. 7. Afstande måles vandret uden hensyn til terrænforskelle og for telte måles afstande til teltdugen.
	Afstandskrav er simplificeret således, at man fremover ikke også skal tage hensyn til den bebyggelse eller oplag, der ligger på nabomatriklen. Øvrige afstande er videreførelse fra bilag 11. 

Stk. 5. giver mulighed for at lave ’salgsområder’, hvor konstruktionerne opstilles side om side. Her er afstandskrav til andre konstruktioner og andre områder blevet lempet fra 10 til 5 m. Derudover er krav til facadeopbygning på rækken af konstruktioner lempet. 

Inden for felterne på 1.000 m2, jf. stk. 5, kan alle typer af midlertidige konstruktioner opstilles, og der er således ikke en størrelsesbegrænsning. 
	

	§ 53. Midlertidige konstruktioner, som er certificeret i henhold til bekendtgørelse om certificeringsordning for transportable konstruktioner, kan uanset afstandskrav i inspektionscertifikatet opstilles efter § 52 om afstandskrav og placering. 
	Det præciseres, at midlertidige konstruktioner kan opstilles efter de afstandskrav, der fremgår af bekendtgørelsen, uanset dét, der oplyses i certifikatet.
	

	
Brandslukningsudstyr
§ 54. Installationer og andre tiltag, der kan medføre særlig brandrisiko, skal placeres og udføres på en måde, der minimerer risikoen for, at brand opstår og spreder sig. 

	
	

	§ 55. Der skal opsættes egnet håndslukningsudstyr ved steder, der er særligt indrettet til kulgrill, bål og brug af åben ild. 

Stk. 2. Håndslukningsudstyr skal være egnede til slukning af de brandtyper, der kan forekomme, og kan bestå af håndildslukker eller håndsprøjtebatteri og kan suppleres med brandtæppe eller branddasker.

Stk. 3. Håndildslukkere skal opfylde den af følgende standarder der er relevant for den konkrete håndildslukker: 
a) DS/EN 3-7 + A1:2007 Karakteristika, ydeevnekrav og prøvningsmetoder
b) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
c) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk

Stk. 4. Håndslukningsudstyr skal placeres synligt, let tilgængeligt og forsynet med skilte, så de nemt kan identificeres og tages i brug i tilfælde af brand.  

	Tidligere henviste kravet til BR18, kap. 5, bilag 12 om præ-accepterede løsninger for brandtekniske installationer og håndslukningsudstyr, som er meget omfattende. Med bestemmelsen skrives det direkte i kravet, så man undgår at skulle orientere sig i supplerende materiale.    

Derudover er kravet lempet således, at der kun skal sættes håndslukningsudstyr op de steder, hvor det er relevant. 
	

	Redningsberedskabets indsatsmuligheder
§ 56. Arrangementspladsens placering og indretning skal sikre, at redningsberedskabet har uhindret adgang til at foretage redning og brandslukning.

Stk. 2. Eksisterende brandveje og brandredningsarealer skal holdes fri og skal til enhver tid være brugbare for redningsberedskabet.

	
	

	
§ 57. Brandveje skal udlægges, så der fra et udstigningsområde til ethvert sted på arrangementspladsen er en ganglængde på højst 80 m. Ganglængden opgøres som den faktiske afstand, en person skal gå i ganglinje.

Stk. 2. Brandveje skal være kørefaste, have en fri bredde på mindst 3 m og være friholdt i en højde på mindst 3,4 m.

Stk. 3. Ved udstigningsområder skal brandvejen have en bredde på mindst 5 m, så indsatspersonel kan stige ud af køretøjerne og udtage udstyr fra slukningskøretøjernes sideskabe.

Stk. 4. Brandveje kan være sammenfaldende med friområder, forudsat at de til enhver tid er holdt fri for oplag, udstillinger, hegn og andre hindringer.

Stk. 5. Brandveje og udstigningsområder skal være tydelige at identificere. Dette kan ske ved afmærkning, skiltning eller ved hjælp af instrueret personale, der til enhver tid kan anvise redningsberedskabet til brandveje og udstigningsområder.

	
Bestemmelsen viderefører og præciserer kravene til brandveje og udstigningsområder. Brandveje kan være sammenfaldende med friområder, hvilket giver mulighed for en fleksibel indretning af arrangementspladsen, så længe brandvejen til enhver tid er friholdt på en måde, så dens funktion er opretholdt. 
	

	
§ 58. Der skal udlægges brandredningsarealer ved bygninger eller midlertidige konstruktioner, hvorfra personer skal reddes med redningsberedskabets stiger.

Stk. 2. Brandredningsarealer skal holdes fri under hele arrangementets afvikling og må ikke anvendes til oplag, parkering eller anden anvendelse, der kan hindre redningsindsatsen.

	
	

	
§ 59. Brandhaner og andre brandtekniske installationer, der kan benyttes af redningsberedskabet, skal være tydeligt markerede og må ikke afspærres eller gøres utilgængelige.

	
	

	
Ordensregler

§ 60. Ordensregler skal sikre, at afholdelse af arrangementet sker på forsvarlig vis og i overensstemmelse med bestemmelserne, som gælder for det pågældende arrangement. 

Stk. 2. Ordensreglerne skal omfatte relevante dele af følgende:
1) Inden arrangementet påbegyndes, skal det kontrolleres, at arrangementet er udført, opsat og indrettet i overensstemmelse med byggetilladelsen eller meddelelsen. 
2) Personale, frivillige og lignende skal være instrueret i både driftsjournalen med ordensreglerne, brand- og evakueringsinstruksen samt i relevant omfang instrueret i placering og brug af håndslukningsmateriel og brandtekniske installationer.
3) Relevante opslag som brand- og evakueringsinstruks, driftsjournal og lignende, som fremgår af den brandtekniske dokumentation, skal være ophængt så de er synlige for arrangementets deltagere.
4) Ved overnatning i midlertidige konstruktioner skal der være runderende vagter i tidsrummet fra 22-08, jf. § 143. 
5) Der skal være fri adgang til brandslukningsmateriel.
6) Brandslukningsmateriel skal være korrekt placeret. 
7) Porte, adgangsveje og redningsarealer, som er nødvendige for redningsberedskabets rednings- og slukningsarbejde, skal altid være frie. Kortvarig standsning på brandveje kan accepteres, såfremt chaufføren er i umiddelbar nærhed af køretøjet.
8) Friområder skal til enhver tid holdes frie og ryddelige. Der kan placeres borde og bænke, når det ikke hindrer friområdernes funktion. Parkerede køretøjer, telte, udstyr eller lignende, der hindrer friområdernes funktion, skal straks fjernes. Af- og pålæsning er dog tilladt.
9) Affald skal løbende fjernes så der ikke sker affaldsophobning, og må ikke placeres, så det kan hindre udgange eller skabe brandfare.
10) Større mængder affald skal anbringes i et egnet affaldsrum eller i containere.
11) Større mængder brandfarligt oplag, herunder halm, brandfarlig emballage og affald samt brug af åben ild, skal placeres i en afstand på mindst 10 m fra andre opstillinger. 
12) I tilfælde af afbrændingsforbud må tobaksrygning kun finde sted på de dertil anviste områder. Tilsvarende skal letantændelig vegetation fjernes fra og rundt om midlertidige konstruktioner på arrangementspladsen. Tobaksaffald skal opsamles i ubrændbare beholdere med låg eller spande med sand. Beholderne må kun benyttes til dette formål.
13) Brug af åben ild er kun tilladt på de steder, der er særligt indrettet hertil.
14) Olieklude m.v. som kan selvantænde skal efter brug anbringes i en ubrændbar beholder med låg. 
15) Brandfarlige væsker, f.eks. benzin, petroleum, acetone og sprit skal anvendes med forsigtighed og opbevares i dertil indrettede tillukkede beholdere. 
16) Opladning af elektronisk udstyr og batteridrevne køretøjer, som f.eks. BESS-anlæg, løbehjul, cykler og kørestole skal placeres forsvarligt. 
17) Anvendelse af kogeapparater skal ske i form af apparater, der er tilsluttet elnettet eller ved anvendelse af apparater, der drives af gas, væske eller fast stof. Ved anvendelse af apparater, der drives af gas, væske eller fast stof, skal kogeapparaterne være godkendt til dette, og placeres så risikoen mindskes for at en brand opstår.
18) Anvendelse af F-gas, herunder til gasgrill og opvarmning, må ske i felter på højst 1.000 m² under forudsætning af, at ansøger overholder de relevante bestemmelser i beredskabslovens bekendtgørelse om tekniske forskrifter. 
19) Opsætning og brug af gasanlæg eller ‐installationer er omfattet af bekendtgørelse om tekniske forskrifter for gasser og bekendtgørelse om sikkerhed for gasinstallationer.
20) Det skal dokumenteres, at kontroller, som er foreskrevet i driftsjournalen, er gennemført, og nødvendige udbedringer er foretaget. Dokumentationen skal opbevares på stedet og kunne fremvises ved et eventuelt brandsyn. 

	Ordensreglerne har tidligere været placeret forskellige steder i BR18, herunder i kapitel 5, bilag 11, og i kapitel 7 om drift, kontrol og vedligehold af brandforhold i og ved bygninger. Reglerne samles nu i ét afsnit, så det bliver tydeligere for arrangører og brugere, hvilke forhold der skal være styr på under afholdelsen af et arrangement. Samlingen skal samtidig gøre det lettere for redningsberedskabet at føre brandsyn.

Stk. 2, nr. 16 er nyt og omhandler opladning af elektronisk udstyr og batteridrevne køretøjer, herunder BESS-anlæg. Bestemmelsen afspejler, at sådanne anlæg og køretøjer i dag anvendes i større omfang ved arrangementer og kan udgøre en brandrisiko.

I stk. 2, nr. 9-11 lempes kravene til håndtering af affald, idet der ikke længere fastsættes detaljerede krav til antal og størrelse på affaldscontainere. Det giver arrangørerne større fleksibilitet, herunder mulighed for at tilrettelægge affaldshåndteringen efter kravene til affaldssortering. Større mængder affald skal dog fortsat anbringes i et egnet affaldsrum eller i containere.

	


Midlertidig udendørs overnatning (campingområder)

	§ 61. Bestemmelserne i §§ 61-82 finder anvendelse på områder, der indrettes til campingområder i forbindelse med udendørs overnatning. 

Stk. 2. Et campingområde er et sammenhængende område i det fri, hvor der opstilles telte, campingvogne og lignende campingenheder.

Stk. 3. Telte i dette afsnit er telte til overnatning på højst 110 m², som er beregnet til højst 50 personer. 

Stk. 4. Campingenheder i dette afsnit er campingvogne, autocampere og andre overnatningsenheder som f.eks. mindre træhytter og campletter på højst 20 m2.

Stk. 5. Overnatter der flere end 50 personer pr. campingenhed eller telt, skal enheden indrettes i overensstemmelse §§ 111-127 om indendørs overnatning i kapitel 3 om tekniske bestemmelser og placeres, jf. § 74.

	Kravene i dette afsnit viderefører i vidt omfang reglerne om campingområder i bilag 11 til BR18.

Grænsen for størrelsen på telte til overnatning er lempet fra 50 m² til 110 m², så den svarer til størrelsesgrænsen for telte, der kan opstilles uden byggetilladelse efter § 29.

Definitionen af en campingenhed er udvidet til også at omfatte andre overnatningsenheder, f.eks. mindre træhytter og campletter, for at omfatte de forskellige former for midlertidige overnatningsløsninger, der er under udvikling ved festivaler og arrangementer.

Stk. 5 er nyt og betyder, at telte og campingenheder til flere end 50 personer pr. enhed fremover er omfattet af de særlige tekniske krav til indendørs overnatning. Tidligere skulle sådanne løsninger håndteres som en fravigelse fra BR18, kapitel 5, bilag 11.

	

	§ 62. Campingområder skal placeres og indrettes, så brand- og røgspredning begrænses, personsikkerheden i og omkring området sikres, hensyn til nabo varetages og redningsberedskabets indsatsmuligheder opretholdes. 

	
	

	Fravigelser
§ 63. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Udgangenes bredde, jf. § 64, stk. 3, nr. 1.
2) Afstande fra campingenheder til naboskel, vej- og stimidte samt til andre områder, midlertidige konstruktioner og eksisterende bebyggelse, jf. § 66.
3) Størrelser på felter med telte og blandede campingenheder, jf. § 70-72.
4) Gangafstand fra et hvilket som helst sted i feltet til et friområde, jf. § 68.
5) Afstande mellem klynger, jf. § 70, stk. 5, nr. 1.
6) Afstand mellem campingenheder, jf. § 71, stk. 5. 
7) Størrelse af campingenhed, jf. § 61, stk. 4 og § 71, stk. 3.

Stk. 2. Repeterende, ensartede fravigelser betragtes som én samlet fravigelse. 

Stk. 3. Fravigelser, der overstiger de i stk. 1 fastsatte grænser, kræver byggetilladelse efter § 17.

	
Muligheden for at fravige udvalgte krav er indført for at skabe mere fleksible rammer for planlægningen af campingområdet. Bestemmelsen giver mulighed for mindre fravigelser af konkrete, målbare krav uden, at det medfører krav om byggetilladelse.
	

	
Indretning
§ 64. Campingområdet, skal placeres og indrettes, så alle personer hurtigt og sikkert kan bringe sig til et sikkert sted i tilfælde af en pludseligt opstået hændelse.

Stk. 2. Det sikre sted kan være placeret uden for campingområdet eller i forberedte sikre områder inden for campingområdet, som er indrettet, så personer ikke kan blive direkte påvirket af den hændelse, f.eks. nedfaldene konstruktioner eller røg og varme fra en eventuel brand. 

Stk. 3. Er der områder på campingområdet, hvor der opholder sig flere end 150 personer, og som er helt eller delvist afgrænset ved hegn, barrierer, bebyggelse eller lignende, og hvor der ikke er mulighed for at bringe sig til et sikkert sted, skal der etableres mindst 2 udgange, der fordeles jævnt langs afgrænsningen. Udgangene skal opfylde følgende betingelser: 
1) Hver udgang skal have en bredde på mindst 1,0 cm pr. person, der skal anvende udgangen. En udgang skal dog altid være mindst 77 cm bred. Den samlede bredde af udgangene skal fordeles jævnt på antallet af udgange.
2) Der skal etableres en ekstra uafhængig udgang for hver påbegyndt 200 personer, der opholder sig i området. 
3) Udgangene skal føre til et sikkert område i det fri, være tydeligt markerede, fri for hindringer under arrangementets afvikling og kunne benyttes uden brug af nøgle eller særligt værktøj.

Stk. 4. Er området helt eller delvist fysisk afgrænset, skal udgange være forsynet med belyste skilte.

	


Bestemmelsen fastlægger, at personer på campingområdet skal kunne bringe sig til et sikkert sted. Kravet om udgange i stk. 3 retter sig mod områder, der er fysisk afgrænsede, og hvor personer ikke på anden måde kan bringe sig til et sikkert sted. Det er således den konkrete indretning og afgrænsning af campingområdet, der er afgørende for, om kravet om udgange finder anvendelse.

Kravet vil eksempelvis ikke finde anvendelse, hvis campingområdet er åbent og uden fysisk afgrænsning.

Stk. 3-4 er nye for campingområder, men viderefører de tilsvarende krav til indretning af afgrænsede områder fra reglerne om salgsområder i bilag 11 til BR18.

	

	Afstandskrav og placering
§ 65. Campingområdet skal placeres og indrettes så der er tilstrækkelig afstand til naboskel, vej- og stimidte, andre campingområder, oplag og lignende samt mellem bygninger, midlertidige konstruktioner og øvrige opstillinger på arrangementspladsen. Placering og indretning skal sikre, at: 
1) brand- og røgspredning begrænses,
2) personer har mulighed for ved egen hjælp at bringe sig i sikkerhed, og
3) redningsberedskabets fast udlagte brandredningsarealer, brandveje og øvrige redningsarealer friholdes.
	
	

	§ 66. Campingområder skal placeres med følgende afstande: 
1) mindst 5 m fra naboskel, vej- og stimidte, 
2) mindst 10 m til andre områder, f.eks. et udendørsarrangement, hvor der kan opstilles midlertidige konstruktioner, og
3) mindst 10 m til eksisterende bebyggelse i campingområder.

	Kravene til friområder omkring felter i teltområder er forenklet og lempet, således at der nu alene opereres med én afstand på 5 m for felter op til 3.000 m², mod tidligere differentierede afstandskrav afhængigt af feltets størrelse.
	

	
§ 67. Campingområder skal inddeles i følgende felter:
1) felter til opstilling af telte, overdækninger med teltdug og lignende, og 
2) felter til opstilling af øvrige campingenheder, herunder campingvogne, campletter, autocampere og lignende. I disse felter kan campingenheder blandes og opstilles sammen med telte.

	I stk. 1, nr. 2 præciseres det, at forskellige typer campingenheder kan opstilles i samme felt. Det giver mulighed for at blande alle typer overnatningsenheder i samme felter, herunder campingvogne, campletter, autocampere, mindre træhytter og telte. 
	

	
§ 68. Campingområder skal indrettes så der fra ethvert sted i feltet er en gangafstand på højst 30 m til et friområde udenom feltet.

	
	

	
§ 69. Kogeapparater, F-gas, kulgrill og brug af åben ild må kun anvendes i særligt indrettede områder eller ved den enkelte campingenhed, når der er en indbyrdes afstand på mindst 3 m mellem campingenhederne.

	
	

	
§ 70. Felter, hvor der opstilles telte må have et areal på højst 3.000 m2. 

Stk. 2. I feltet skal den indbyrdes afstand mellem telte være mindst 3 m. 

Stk. 3. Afstanden mellem telte måles fra teltdug til teltdug. 

Stk. 4. Rundt om hvert felt skal der etableres et friområde med en bredde på mindst 5 m. 

Stk. 5. Afstandskrav mellem telte i stk. 2 bortfalder, hvis:
1) telte inden for et felt opstilles i klynger af 8 telte, og hvis der mellem klyngerne er en afstand på mindst 2 m, eller hvis
2) telte opstilles frit i felter på højst 1.000 m2.


	Kravene til friområder omkring felter i teltområder er forenklet og lempet, således at der nu alene gælder et krav om et friområde på 5 m omkring felter på op til 3.000 m² mod tidligere differentierede krav afhængigt af feltets størrelse.


	

	
§ 71. Felter med blandede campingenheder og telte skal opdeles i felter på højst 500 m2. 

Stk. 2. Rundt om hvert felt skal der etableres et friområde med en bredde på mindst 5 m.

Stk. 3. En campingenhed kan bestå af én caravan samt ét mindre telt eller lignende på højst 9 m2. 

Stk. 4. Eventuelle overdækninger, solsejl, markiser eller lignende, der opsættes som en fast del af campingenheden, skal medregnes ved opgørelse af afstandskrav.

Stk. 5. Den indbyrdes afstand mellem campingenheder og telte skal være mindst 3 m.

	
	

	
§ 72. Består campingområdet af flere felter, hvor felterne har et samlet areal på mere end 20.000 m², skal campingområdet opdeles, så der rundt om hvert areal på højst 20.000 m² etableres et friområde med en bredde på mindst 10 m.

	
	

	
§ 73. Ved beregning af feltets areal efter §§ 70-72 medregnes friområder ikke.

	
	

	
§ 74. Telte, hvor der overnatter flere end 50 personer, skal opstilles mindst 5 m fra andre telte og campingenheder, uanset om de opstilles i felter med telte eller blandede felter.

	Ny bestemmelse, da der ikke tidligere har været en præaccepteret løsning for telte, hvor der overnatter flere end 50 personer. Bestemmelsen giver en klar ramme for, hvordan sådanne telte kan indgå i campingområder.
	

	Brandslukningsudstyr
§ 75. Installationer og andre tiltag, der kan medføre særlig brandrisiko, skal placeres og udføres på en måde, der minimerer risikoen for, at en brand opstår og spreder sig.

	
	

	
§ 76. I campingområder skal der opsættes egnet håndildslukker eller håndsprøjtebatterier, så der fra ethvert sted højst er 75 m i ganglængde til det nærmeste slukningsudstyr.

	
	

	
§ 77. Der skal opsættes egnet håndslukningsudstyr ved steder, der er særligt indrettet til kulgrill, bål og brug af åben ild.

Stk. 2. Håndslukningsudstyr skal være egnede til slukning af de brandtyper, der kan forekomme, og kan bestå af håndildslukker eller håndsprøjtebatteri og kan suppleres med brandtæppe eller branddasker.

Stk. 3. Håndildslukkere skal opfylde den af følgende standarder der er relevant for den konkrete håndildslukker: 
a) DS/EN 3-7 + A1:2007 Karakteristika, ydeevnekrav og prøvningsmetoder
b) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
c) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk

Stk. 4. Håndslukningsudstyr skal placeres synligt, let tilgængeligt og forsynes med skilte, så det nemt kan identificeres og tages i brug i tilfælde af brand.

	Kravet om håndslukningsudstyr har tidligere henvist til BR18, kapitel 5, bilag 12 om præaccepterede løsninger for brandtekniske installationer og håndslukningsudstyr, som er omfattende. 

Kravene er nu i højere grad indarbejdet direkte i bekendtgørelsen, så det bliver tydeligere for arrangører, hvilket håndslukningsudstyr der skal være til rådighed, og hvordan det skal placeres.
	

	Redningsberedskabets indsatsmuligheder
§ 78. Campingområdets placering og indretning skal sikre, at redningsberedskabet har uhindret adgang til at foretage redning og brandslukning.

Stk. 2. Eksisterende brandveje og brandredningsarealer skal holdes fri og skal til enhver tid være brugbare for redningsberedskabet.

	Nyt krav, som er ensrettet med kravene til udendørsarrangementer.  
	

	
§ 79. Brandveje skal udlægges, så der fra et udstigningsområde til ethvert sted på campingområdet er en ganglængde på højst 120 m. Ganglængden opgøres som den faktiske afstand, en person skal gå i ganglinje.

Stk. 2. Brandveje skal være kørefaste, have en fri bredde på mindst 3,0 m og være friholdt i en højde på mindst 3,4 m.

Stk. 3. Ved udstigningsområder skal brandvejen have en bredde på mindst 5,0 m, så indsatspersonel kan stige ud af køretøjerne og udtage udstyr fra slukningskøretøjernes sideskabe.

Stk. 4. Brandveje kan være sammenfaldende med friområder, forudsat at de til enhver tid er holdt fri for oplag, udstillinger, hegn og andre hindringer.

Stk. 5. Brandveje og udstigningsområder skal tydeligt afmærkes og skiltes.

	
	

	§ 80. Der skal udlægges brandredningsarealer ved bygninger og midlertidige konstruktioner, hvorfra personer skal reddes med redningsberedskabets stiger.

Stk. 2. Brandredningsarealer skal holdes fri under hele overnatningsperioden og må ikke anvendes til oplag, parkering eller anden anvendelse, der kan hindre redningsindsatsen.

	
	

	
§ 81. Brandhaner og andre brandtekniske installationer, der kan benyttes af redningsberedskabet, skal være tydeligt markerede og må ikke afspærres eller gøres utilgængelige.

	
	

	
Ordensregler 

§ 82. Ordensregler skal sikre, at afholdelse af arrangementet sker på forsvarlig vis og i overensstemmelse med bestemmelserne, som gælder for det pågældende arrangement. 
Stk. 2. Ordensreglerne skal omfatte relevante dele af følgende:
1) Inden arrangementet påbegyndes, skal det kontrolleres, at arrangementet er udført, opsat og indrettet i overensstemmelse med byggetilladelsen eller meddelelsen. 
2) Personale, frivillige og lignende skal være instrueret i både driftsjournalen med ordensreglerne, brand- og evakueringsinstruksen samt i relevant omfang instrueret i placering og brug af håndslukningsmateriel og brandtekniske installationer.
3) Relevante opslag som brand- og evakueringsinstruks, driftsjournal og lignende, som fremgår af den brandtekniske dokumentation, skal være ophængt så de er synlige for arrangementets deltagere.
4) Der skal være fri adgang til brandslukningsmateriel.
5) Brandslukningsmateriel skal være korrekt placeret. 
6) Porte, adgangsveje og redningsarealer, som er nødvendige for redningsberedskabets rednings- og slukningsarbejde, skal altid være frie. Kortvarig standsning på brandveje kan accepteres, såfremt chaufføren er i umiddelbar nærhed af køretøjet.
7) Friområder skal til enhver tid holdes frie og ryddelige. Der kan placeres borde og bænke, når det ikke hindrer friområdernes funktion. Parkerede køretøjer, telte, udstyr eller lignende, der hindrer friområdernes funktion, skal straks fjernes. Af- og pålæsning er dog tilladt.
8) Affald skal løbende fjernes så der ikke sker affaldsophobning, og må ikke placeres, så det kan hindre udgange eller skabe brandfare.
9) Større mængder affald skal anbringes i et egnet affaldsrum eller i en container. 
10) Større mængder brandfarligt oplag, herunder halm, brandfarlig emballage og affald samt brug af åben ild, skal placeres i en afstand på mindst 10 m fra andre opstillinger. 
11) I tilfælde af afbrændingsforbud må tobaksrygning kun finde sted på de dertil anviste områder. Tilsvarende skal letantændelig vegetation fjernes fra og rundt om midlertidige konstruktioner på arrangementspladsen. Tobaksaffald skal opsamles i ubrændbare beholdere med låg eller spande med sand. Beholderne må kun benyttes til dette formål.
12) Brug af åben ild er kun tilladt på de steder, der er særligt indrettet hertil.
13) Olieklude m.v. som kan selvantænde skal efter brug anbringes i en ubrændbar beholder med låg. 
14) Brandfarlige væsker, f.eks. benzin, petroleum, acetone og sprit skal anvendes forsvarligt. 
15) Opladning af elektronisk udstyr og batteridrevne køretøjer, som f.eks. BESS-anlæg, løbehjul, cykler og kørestole skal placeres forsvarligt. 
16) Anvendelse af kogeapparater skal ske i form af apparater, der er tilsluttet elnettet eller ved anvendelse af apparater, der drives af gas, væske eller fast stof. Ved anvendelse af apparater, der drives af gas, væske eller fast stof, skal kogeapparaterne være godkendt til dette, og placeres så risikoen mindskes for at en brand opstår.
17) Anvendelse af F-gas, herunder til gasgrill og opvarmning, må ske i felter på højst 1.000 m² under forudsætning af, at ansøger overholder de relevante bestemmelser i beredskabslovens bekendtgørelse om tekniske forskrifter. 
18) Opsætning og brug af gasanlæg eller ‐installationer er omfattet af bekendtgørelse om tekniske forskrifter for gasser og bekendtgørelse om sikkerhed for gasinstallationer.
19) Fastmonterede gastanke på campingenheder kan tillades, når tankene har en tilladelig fyldning på højst 40 kg. Tilkobling af gasgrill direkte fra en fastmonteret gastank kan tillades.
20) Opvarmning af campingenheder må kun ske med elvarme. Caravans kan dog opvarmes med gas eller olie, hvis der er et fastmonteret varmesystem i campingenheden.
21) Det skal dokumenteres, at kontroller, som er foreskrevet i driftsjournalen, er gennemført, og nødvendige udbedringer er foretaget. Dokumentationen skal opbevares på stedet og kunne fremvises ved et eventuelt brandsyn. 


	
Ordensreglerne har tidligere været placeret forskellige steder i BR18, herunder i kapitel 5, bilag 11, og i kapitel 7 om drift, kontrol og vedligehold af brandforhold i og ved bygninger. Reglerne samles nu i ét afsnit, så det bliver tydeligere for arrangører og brugere, hvilke forhold der skal være styr på under afholdelsen af et arrangement. Samlingen skal samtidig gøre det lettere for redningsberedskabet at føre brandsyn.

Stk. 2, nr. 15 er nyt og omhandler opladning af elektronisk udstyr og batteridrevne køretøjer, herunder BESS-anlæg. Bestemmelsen afspejler, at sådanne anlæg og køretøjer i dag anvendes i større omfang ved arrangementer og kan udgøre en brandrisiko.

I stk. 2, nr. 8-10 lempes kravene til håndtering af affald, idet der ikke længere fastsættes detaljerede krav til antal og størrelse på affaldscontainere. Det giver arrangørerne større fleksibilitet, herunder mulighed for at tilrettelægge affaldshåndteringen efter kravene til affaldssortering. Større mængder affald skal dog fortsat anbringes i et egnet affaldsrum eller i containere.
	



Midlertidige indendørsarrangementer
	§ 83. Bestemmelserne i §§ 83-110 finder anvendelse på indendørsarrangementer, som afholdes i eksisterende bygninger, jf. § 1, nr. 3-4. 

Stk. 2. Overnattes der i forbindelse med arrangementet gælder bestemmelserne §§ 111-127 om midlertidig indendørs overnatning i kapitel 3 om tekniske bestemmelser herfor. 

Stk. 3. Opstilles midlertidige konstruktioner i forbindelse med arrangementet, skal bestemmelserne §§ 128-219 om midlertidige konstruktioner i kapitel 3 om tekniske bestemmelser opfyldes for den midlertidige konstruktion. 

	Indendørsarrangementer har tidligere være omfattet af krav til permanente forsamlingslokaler i BR18, kapitel 5 Brand, herunder vejledning bilag 4, bilag 12, kap. 6 og kap.7, samt dokumentation iht. kapitel 29. 

Med den nye bekendtgørelse samles, lempes og præciseres de relevante krav til indendørsarrangementer, så det bliver mere overskueligt, hvilke krav der gælder for det konkrete arrangement.

	

	
§ 84. Bygninger, hvori der afholdes arrangementer skal udføres, indrettes og bruges således, at der frembydes tilfredsstillende tryghed i brand- og sikkerhedsmæssige henseende. 

Stk. 2. Eksisterende bygninger og midlertidige konstruktioner, hvori der afholdes arrangementer, skal være udført på en måde, så et svigt ikke medfører skade på personer og bygninger på egen grund eller på nabogrund. 

	
I stk. 2 nævnes midlertidige konstruktioner. Det skyldes, at dette afsnit også kan gælde for nogle midlertidige konstruktioner, som har karakter af en rigtig bygning med fast tag og vægge. 
	

	
§ 85. Der må højst afholdes ét arrangement ad gangen i en bygning. Den øvrige del af bygningen kan anvendes uafhængigt af arrangementet.

	Begrænsningen er indført for at sikre klare og overskuelige rammer for brandsikkerheden. 
	

	Konstruktionssikkerhed for eksisterende bygninger
§ 86. Det skal sikres, at de eksisterende bærende konstruktioner kan modstå de forekommende statiske og dynamiske påvirkninger i forhold til konstruktionens placering og anvendelse. 

Stk. 2. Stk.1 kan anses som opfyldt ved overholdelse af §§ 344-357 i bekendtgørelse om bygningsreglementet 2018. 

Stk. 3. § 86 gælder kun, hvis anvendelsen ændrer ved de bærende konstruktioners virkemåde. Ændringer af lastvirkning på mindre end 5 pct. i forhold til eksisterende dokumentation og uændret statisk virkemåde af konstruktionen betragtes ikke som en ændring.

	Til arrangementer, der afholdes i eksisterende bygninger, skal det sikres, at bygningen kan holde til arrangementet. 

Dokumentation og eftervisning af de konstruktive krav, og herunder beregninger skal foretages, hvis man ændrer i de bærende konstruktioners virkemåde – f.eks. hvis man hænger noget tungt op i en bærende bjælke eller stiller noget meget tungt på gulvet.  
	

	Fravigelser
§ 87. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Udganges placering, jf. § 89, stk. 5.
2) Bredde på udgange, døre i flugtveje og flugtvejsgange, jf. § 91.
3) Afstand til nærmeste udgang og afstand fra udgang til dør til terræn i det fri, jf. § 89, stk. 6. 
4) Afstand til nærmeste håndslukningsudstyr, jf. § 106, stk. 3. 
5) Procentdel af overflade, der må udføres i materialer, som er klassificeret som materiale klasse D-s2,d2, jf. § 94, stk. 4. 
6) Afstand til olie- eller gasfyrede apparater til rumopvarmning, der ikke er placeret i bygningen, jf. § 98, stk. 3.

Stk. 2. Repeterende, ensartede fravigelser betragtes som én samlet fravigelse. 

Stk. 3. Fravigelser ud over de i stk. 1 fastsatte grænser medfører, at arrangementet er omfattet af § 23, nr. 1.

	
Muligheden for at fravige udvalgte krav er indført for at skabe mere fleksible rammer for planlægningen af indendørsarrangementet. Bestemmelsen giver mulighed for mindre fravigelser af konkrete, målbare krav.
	

	
Indretning
§ 88. Opholdsrum skal indrettes med et tilstrækkeligt antal udgange til at sikre, at personer kan evakuere på betryggende vis.  

Stk. 2. En udgang er en dør fra et opholdsrum, som fører enten direkte til terræn i det fri, til en flugtvejsgang eller til en flugtvejstrappe, som har udgange, der fører til terræn i det fri.

Stk. 3. En flugtvej er et sammenhængende system af udgange, flugtvejsgange og flugtvejstrapper, som skal sikre, at personer kan evakuere en bygning på sikker vis. 

Stk. 4. Flugtvejspassager er de udlagte gangarealer inde i opholdsrummet, som leder fra opholdsområdet til udgangene. Flugtvejspassager kan omfatte ramper og trapper, herunder ramper og trapper, der betjener tribuner, scener, podier mv.

Stk. 5. Ved opstilling af inventar, f.eks. borde og stole, skal der være flugtvejspassager fra alle områder med opstillet inventar, der fører til udgange eller flugtveje.

	
Bestemmelsen fastlægger de grundlæggende krav til udgange, flugtveje og flugtvejspassager ved indendørsarrangementer.
	

	§ 89. Antal og placering af udgange fra opholdsrum skal ske under hensyn til det maksimale antal personer, og rummets placering i bygningen. 
Stk. 2. Opholdsrum, hvor der opholder sig:
1) højst 150 personer, skal have mindst 2 udgange til mindst 2 uafhængige flugtveje, der fører til terræn i det fri.
2) flere end 150 og højst 350 personer, skal have mindst 3 udgange til mindst 2 uafhængige flugtveje, der fører til terræn i det fri.
3) flere end 350 og højst 550 personer, skal have mindst 4 udgange til mindst 2 uafhængige flugtveje, der fører til terræn i det fri.
4) flere end 550 og højst 750 personer, skal have mindst 5 udgange til mindst 3 uafhængige flugtveje, der fører til terræn i det fri.
5) flere end 750 og højst 950 personer, skal have mindst 6 udgange til mindst 3 uafhængige flugtveje, der fører til terræn i det fri.
6) flere end 950 og højst 1.000 personer, skal have mindst 7 udgange til mindst 4 uafhængige flugtveje, der fører til terræn i det fri.
Stk. 3. Ved uafhængige flugtveje forstås flugtveje, som er adskilt fra hinanden med mindst bygningsdel klasse EI 60 [BD-bygningsdel 60] i deres fulde udstrækning helt til terræn i det fri. Fører udgange direkte til det fri betragtes de som uafhængige flugtveje.
Stk. 4. Hvor alle udgange fører direkte til terræn i det fri, kan antallet af udgange reduceres til det halve af de antal, der er angivet i § 89, stk. 2, dog skal der altid være mindst 2 uafhængige udgange. Den samlede frie bredde af udgange skal overholde § 91. 

Stk. 5. Udgange skal placeres i opholdsrummets modstående ender eller i umiddelbar nærhed heraf. Udgange er uafhængige, når de er placeret mindst 5 m fra hinanden.
Stk. 6. Afstanden fra ethvert sted i rummet til nærmeste udgang må højst være 30 m. Fører udgangen til en flugtvejsgang, må afstanden fra udgangen til en dør til terræn i det fri højst være 30 m. Afstande måles i ganglinje.

	
Stk. 4 er en lempelse af antallet af udgange fra opholdsrum, når alle udgange fører direkte til terræn i det fri. Lempelsen er bl.a. relevant ved arrangementer i industribygninger, hvor store porte kan fungere som udgange, selv om der er få almindelige udgangsdøre.
	

	
§ 90. Udgange og døre i flugtveje skal åbne i flugtvejsretningen, hvis de anvendes af flere end 150 personer.  
	
	

	
§ 91. Bredden på udgangene skal fastlægges under hensyn til personbelastningen i opholdsrummet. De primære udgange skal være mindst 1,2 m bredde, og de sekundære udgange skal være mindst 77 cm. Den samlede frie bredde af udgangene skal være mindst 1 cm pr. person. 

Stk. 2. Hvis udgange fører til flugtvejsgang, skal flugtvejen have en samlet fri bredde på mindst 1,3 m., dog mindst 1 cm pr. person, som skal bruge flugtvejen. Det betyder f.eks. at en flugtvejsgang, der skal bruges af 300 personer, skal være 3 m bred. I dimensioneringen af flugtvejsbredden kan det dog lægges til grund, at personerne deler sig i to grupper, som løber i hver sin retning, når flugtvejsgangen fører til to uafhængige udgange. Ved 300 personer skal de to flugtveje således have en bredde på mindst 1,5 m. 

	Bredden og definitionen af udgangene følger de præaccepterede løsninger i BR18. En primær udgang er en udgang, som personer kommer ind i rummet via, mens en sekundær udgang er en udgang, der alene anvendes ved evakuering.
	

	
§ 92. Alle udgange fra opholdsrum og i flugtvejsgange skal være tydeligt markeret, let tilgængelig, lette at åbne uden brug af nøgle, kode, værktøj eller lignende samt fri for inventar, barrierer eller andet, der kan hindre fri passage for personer. 

	
	

	
§ 93. Alle flugtvejsgange skal være let tilgængelige, fri for inventar, barrierer eller andet i den nødvendige bredde, jf. § 91, der kan hindre fri passage for personer. Flugtvejsgange kan indrettes med inventar med lav brandbelastning, f.eks. møbler i hårdt træ, infoskærme eller knagerækker.

Stk. 2. I opholdsrum med flere end 150 personer, der indrettes med borde, stole, bænke og lignende opstillinger, skal der udarbejdes en pladsfordelingsplan, som viser inventaropstillingen. Pladsfordelingsplanen skal udarbejdes, jf. kapitel 4 om dokumentation og kontrol. 

	
	

	Overflader, udsmykning og inventar
§ 94. Indvendige overflader i opholdsrum og flugtvejsgange må ikke bidrage væsentligt til brand- og røgspredning i den tid, som personer, der opholder sig i rummet, skal bruge til at bringe sig i sikkerhed. 

Stk. 2. Væg- og loftoverflader skal være af materialer, som mindst er klassificeret som materiale klasse B-s1,d0, som er svært antændelige materialer, f.eks. gipsplader, brandimprægneret træ, beton. 

Stk. 3. Når en væg-, loft- eller gulvoverflade dækkes af et nyt materiale i forbindelse med udsmykning eller lignende, må overfladens brandmæssige egenskaber ikke forringes. 

Stk. 4. I områder uden høj brandbelastning kan det tillades, at højst 20 pct. af overfladen i loftet eller på væggene udføres i materialer, som mindst er klassificeret som materiale klasse D-s2,d2, som er brændbart materiale, f.eks. krydsfinerplader, spånplader, hårde træfiberplader eller lignende materialer.

	
Kravene til indvendige overflader er lempet i forhold til BR18, idet der alene stilles krav om, at væg- og loftoverflader er udført af materiale klasse B-s1,d0. Der stilles således ikke krav om beklædning klasse K₁ 10 / B-s1,d0.
	

	
§ 95. Indretning, udsmykning, inventar mv. i opholdsrum og flugtvejsgange skal placeres og udføres på en måde, der minimerer risikoen for, at brand opstår og spreder sig, og må ikke bidrage væsentligt til brand- og røgspredning i den tid, som personer, der opholder sig i rummet, skal bruge til at bringe sig i sikkerhed. 

Stk. 2. Udsmykning og inventar i opholdsrum skal være af materialer klassificeret som mindst materiale klasse D-s2,d2, f.eks. krydsfinerplader, spånplader, hårde træfiberplader eller lignende materialer.

	
	

	§ 96. For arrangementer til flere end 150 personer, skal polstrede møbler, og tekstiler, som anvendes til gardiner, scenetæpper, ruminddelinger, udsmykning og lignende udføres i materialer, der er svært antændelige ved f.eks. at opfylde en af følgende:
1) DS/EN 1021-1:2014 Bestemmelse af antændeligheden af polstrede møbler – Del 1: Antændelseskilde svarende til glødende cigaret eller 
2) DS/EN 1021-2:2014 Bestemmelse af antændeligheden af polstrede møbler – Del 2: Antændelseskilde svarende til tændstikflamme. 

	
	

	§ 97. For arrangementer til flere end 150 personer, skal papir, tekstiler og tilsvarende letantændelige materialer, som anvendes til udsmykning, være brandimprægneret, så de svarer til materiale klasse D-s2,d2.

Stk. 2. Stk. 1 omfatter ikke inventar, varer, produkter, artikler mv. i direkte relation til salg i salgsboder i forbindelse med loppemarkeder, julemarkeder mv. 

	
	

	Installationer, opvarmning, gas, oplag og brug af åben ild
§ 98. Installationer og andre tiltag i opholdsrum og flugtvejsgange skal placeres og udføres på en måde, der minimerer risikoen for, at brand opstår og spreder sig, og må ikke bidrage væsentligt til brand- og røgspredning i den tid, som personer, der opholder sig i rummet, skal bruge til at bringe sig i sikkerhed. 
Stk. 2. Ved opvarmning kan eksisterende varmekilder suppleres med anvendelse af elvarme eller gasfyrede apparater med direkte fordampning.
Stk. 3. Olie- eller gasfyrede apparater til rumopvarmning, der ikke er placeret i bygningen, skal være anbragt i en afstand på mindst 5,0 m fra bygningen.
Stk. 4. Elektriske installationer skal udføres og drives sikkerhedsmæssigt forsvarligt ved at opfylde bestemmelserne i bekendtgørelse om sikkerhed for udførelse og drift af elektriske installationer (installationsbekendtgørelsen).

	
	

	§ 99. Anvendelse af gasinstallationer, f.eks. til opvarmning eller madlavning, skal ske på en måde, der forebygger brand og eksplosion.
Stk. 2. Midlertidige gasinstallationer skal udføres og drives sikkerhedsmæssigt forsvarligt ved at opfylde bestemmelserne i bekendtgørelse om sikkerhed for gasinstallationer. 
	
	

	 § 100. Oplag i og ved arrangementet skal begrænses og placeres på en måde, der reducerer brandbelastning og risiko for brandspredning.
Stk. 2. Områder under scener og tribuner mv. skal holdes fri for brændbart oplag.

Stk. 3. Depotrum mv. skal være brandmæssigt adskilt fra opholdsrummet, hvor arrangementet foregår ved f.eks. at være fysisk placeret et andet sted udenfor bygningen eller være placeret i et separat rum. 

	
Stk. 2 skal forstås som et krav om, at der ikke placeres brændbart oplag under scener, tribuner mv. Bestemmelsen er ikke til hinder for, at der placeres nødvendigt udstyr i området (f.eks. ekstra højtalere og lignende), når dette ikke udgør brændbart oplag.

Stk. 3 er en lempelse af kravene til depotrum mv., idet der ikke længere stilles et specifikt krav til brandmodstandsevnen af den brandmæssige adskillelse. Efter de gældende præaccepterede løsninger vil et depotrum, der er placeret i tilknytning til opholdsrummet, som udgangspunkt skulle være brandmæssigt adskilt med en bygningsdel svarende til EI 60 [BD-bygningsdel 60] og en dør svarende til EI₂ 30-C [BD-dør 30].

	

	
§ 101. For indendørsarrangementer gælder bekendtgørelse nr. 1339 af 10/12/2014 om brandværnsforanstaltninger ved afbrænding, brug af ild, lys, varmekilder m.v. og bekendtgørelse nr. 1798 af 09/09/2021 om indførsel, fremstilling, opbevaring, overdragelse, erhvervelse og anvendelse af fyrværkeri og andre pyrotekniske artikler.

Stk. 2. Der kan anvendes stearinlys, når de anbringes på ubrændbart og stabilt underlag, i god afstand fra gardiner og andet brændbart materiale, og når de holdes under opsyn.

	
	

	
§ 102. Ved brug af røgeffekter eller lignende, hvor sigtbarheden i opholdsrum og flugtvejsgang reduceres eller hindres, skal der træffes foranstaltninger, så der fortsat kan ske en sikker evakuering. 

	
Bestemmelsen er et funktionskrav, der skal sikre, at sikker evakuering fortsat er mulig, når røgeffekter eller lignende reducerer sigtbarheden. Kravet kan opfyldes på forskellige måder afhængigt af den konkrete indretning og anvendelse.
	

	Brandtekniske installationer og brandslukningsudstyr  
§ 103. Brandtekniske installationer ved indendørsarrangementer skal sikre, at personer kan varsles, orientere sig og foretage sikker evakuering samt muliggøre indledende brandslukning.
	
	

	§ 104. Til arrangementer, hvor der deltager flere end 150 personer, skal der etableres flugtvejs- og panikbelysning i opholdsrum og flugtvejsgange.
Stk. 2. Flugtvejsarmaturer udføres som belyste eller gennemlyste skilte.
Stk. 3. Flugtvejs- og panikbelysning skal udføres, så belysningen kan opretholdes i den tid, det tager at evakuere en bygning, dog mindst 30 minutter. 

Stk. 4. Panikbelysning skal oplyse gulvet med mindst 1 lux i opholdsrum og flugtvejsgange. 

Stk. 5. Flugtvejsarmaturer og panikbelysning skal enten være tilsluttet strømforsyning eller være batteridrevne. Såfremt flugtvejsarmaturer og panikbelysning er tilsluttet strømforsyning skal de udføres med batteribackup, som skal sikre deres funktion ved strømafbrydelse.
Stk. 6. Hvis gulve og udgange i brugstiden er tilstrækkeligt belyst af dagslys, kan flugtvejsbelysningen udføres med selvlysende flugtvejspiktogrammer.
Stk. 7. Flugtvejsskilte skal udføres med grøn baggrund og hvide symboler. 

Stk. 8. Det skal sikres, at flugtvejsskilte kan ses fra et hvilket som helst sted i opholdsrummet og i flugtvejsgangene under hensyn til arrangementets indretning og brug.

Stk. 9. Højden på flugtvejsskiltene skal være mindst 0,005 x afstanden til skiltet, dog mindst 10 cm. Afstanden skal måles fra det sted, der er længst fra skiltet. Det vil f.eks. sige, at flugtvejsskiltet skal være 30 cm højt, hvis det skal kunne læses på en afstand af 60 m.

Stk. 10. Hvis flugtvejs- og panikbelysning udføres efter følgende, anses stk. 1-9 som opfyldt:
1) DS/EN 1838:2024 Belysning – Nødbelysning
2) DS/EN 50172:2024 Belysningssystemer til nødudgange
3) DBI Retningslinje nr. 234 Flugtvejs- og panikbelysningsanlæg.
	Stk. 5 er en lempelse, idet flugtvejs- og panikbelysning kan udføres som batteridrevne enheder uden tilslutning til bygningens strømforsyning.

Stk. 2-9 fastlægger en række konkrete krav til flugtvejs- og panikbelysningen, som giver større fleksibilitet i forhold til, hvordan kravene kan opfyldes. De løsninger, der følger af stk. 10, viderefører den løsning, der i dag fremgår af BR18's vejledning om brandtekniske installationer.

	

	§ 105. Bygningen skal indrettes, så der kan ske en hurtig varsling i tilfælde af brand, og så der kan ske en hurtig og sikker evakuering og redning af personer.

Stk. 2. Til arrangementer, hvor der deltager flere end 150 personer, skal der etableres mulighed for varsling af personer og alarmering af redningsberedskabet. Varsling skal foregå ved en af følgende muligheder: 
1) Varslingsanlæg. 
2) Lydanlæg bemandet af personale.
3) Anvendelse af megafoner, hvortil personalet har adgang.

Stk. 3. Der skal foreligge en instruks for varsling, herunder for intern kommunikation til personalet om, hvordan varsling iværksættes samt hvordan redningsberedskabet alarmeres. Det skal fremgå af brand‐ og evakueringsinstruksen, hvordan den konkrete varsling af teltet skal foregå, så den er entydig for de personer, der opholder sig i teltet.

Stk. 4. Brandtekniske installationer til varsling kan udelades, hvis alle opholdsrum er til højst 150 personer, og alle opholdsrum har udgang direkte til terræn i det fri. 

	Stk. 2 er en væsentlig lempelse, idet der gives større fleksibilitet i forhold til, hvordan personer kan varsles ved brand, som ikke er via et automatisk varslingsanlæg, der aktiveres af et ABA-anlæg. Varslingen kan ske ved et varslingsanlæg, et lydanlæg bemandet af personale eller ved anvendelse af megafoner. Valget af løsning kan således tilpasses det konkrete arrangement.
	

	§ 106. I opholdsrum og tilhørende flugtvejsgange, skal der være slangevinder eller egnet håndildslukkere eller håndsprøjtebatterier.
Stk. 2. Håndildslukkere skal være egnede til slukning af de brandtyper der kan forekomme, og opfylde den af følgende standarder der er relevant for den konkrete håndildslukker: 
1) DS/EN 3-7 + A1:2007 Karakteristika, ydeevnekrav og prøvningsmetoder
2) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
3) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk
Stk. 3. Der må højst være 30 m til nærmeste håndslukningsudstyr fra et vilkårligt sted i opholdsrummet og i flugtvejsgangen. 
	Bestemmelsen er en lempelse i forhold til BR18, idet der også gives mulighed for håndildslukkere eller håndsprøjtebatterier mod de nuværende krav til installation af slangevinde i bygninger med forsamlingsrum til flere end 150 personer.
	

	§ 107. I områder med høj brandbelastning skal der anbringes en egnet håndildslukker og et brandtæppe i umiddelbar nærhed af det pågældende område. Områder med høj brandbelastning kan f.eks. være sceneudsmykning, salgsboder, køkkener mv.
	
	

	§ 108. Ved eltavler, mikserpulte og tilsvarende elektriske installationer skal der opstilles en egnet håndildslukker. 
	
	

	Redningsberedskabets indsatsmuligheder
§ 109. Redningsberedskabet skal have forsvarlig mulighed til at foretage redning og brandslukning.

Stk. 2. Der skal etableres adgangs- og tilkørselsforhold, så redningsberedskabet uhindret kan nå frem til arrangementet, og så det i og uden for bygningen er muligt at fremføre det nødvendige udstyr til redning af personer samt til slukningsarbejde i forbindelse hermed. 

Stk. 3. Eksisterende brandveje og brandredningsarealer omkring bygningen, hvor arrangementet afholdes samt de bygninger, der ligger i nærheden af arrangementet, skal holdes fri og skal til enhver tid være brugbare for redningsberedskabet.

Stk. 4. Eksisterende indsatsveje i bygningen må ikke påvirkes af arrangementet.
Stk. 5. Redningsberedskabets skal kunne komme uhindret frem til et hvert sted til arrangementet, og der må højst være 80 m målt i ganglinjen fra redningsredskabets udstigningsareal til et hvert sted til arrangementet.

	

	

	
Ordensregler
§ 110. Ordensregler skal sikre, at afholdelse af arrangementet sker på forsvarlig vis og i overensstemmelse med bestemmelserne, som gælder for det pågældende arrangement. 
Stk. 2. Ordensreglerne skal omfatte relevante dele af følgende:
1) Inden arrangementet påbegyndes, skal det kontrolleres, at arrangementet er udført, opsat og indrettet i overensstemmelse med byggetilladelsen eller meddelelsen. 
2) Personalet, frivillige og lignende skal være instrueret i både driftsjournalen med ordensreglerne, brand- og evakueringsinstruksen samt i relevant omfang instrueret i placering og brug af håndslukningsmateriel og brandtekniske installationer. 
3) Relevante opslag som brand- og evakueringsinstruks, driftsjournal og lignende, som fremgår af den brandtekniske dokumentation, skal være ophængt så de er synlige for arrangementets deltagere.
4) Pladsfordelingsplan eller opslag med angivelse af det største antal personer er anbragt på et synligt sted ved alle primære indgange. 
5) Inventaropstilling er i overensstemmelse med den til formålet godkendte pladsfordelingsplan. 
6) Der skal være fri adgang til brandslukningsmateriel.
7) Brandslukningsmateriel skal være korrekt placeret. 
8) Varslingsanlæg eller lydanlæg, der benyttes til varsling, er funktionsdueligt. 
9) Porte, adgangsveje og redningsarealer, som er nødvendige for redningsberedskabets rednings- og slukningsarbejde, skal altid være frie. Kortvarig standsning på brandveje kan accepteres, såfremt chaufføren er i umiddelbar nærhed af køretøjet.
10) Affald skal løbende fjernes så der ikke sker affaldsophobning, og må ikke placeres, så det kan hindre udgange eller skabe brandfare.
11) Større mængder affald skal anbringes i et egnet affaldsrum eller i containere. 
12) Flugtveje, flugtvejspassager og friarealer skal være fri og ryddelige i hele deres bredde.
13) Udgange skal let kunne åbnes.
14) Flugtvejsdøre samt flugtvejsbelysning og skilte ved flugtvejsdøre skal være synlige. 
15) Døres, portes og lemmes selvlukkefunktion skal være funktionsdygtig, og dørene må ikke fastholdes i åben stilling ved hjælp af kroge, hasper, kiler el.lign.
16) Døre, porte og lemme skal lukke tætsluttende til fals.
17) Selvlukkede branddøre må kun stå åbne, hvis de ved brand lukker automatisk. 
18) Teknikrum (ventilationsrum, el-tavlerum m.v.) må ikke anvendes til henstilling af inventar, varer og lignende.
19) Ved opladning af elektronisk udstyr skal både udstyr og opladere placeres på et ubrændbart eller svært antændeligt underlag.
20) Levende lys mv. skal anbringes på et ubrændbart og stabilt underlag og i god afstand fra gardiner og andet brændbart materiale. Tændte levende lys skal holdes under opsyn. 
21) Varmeapparater skal placeres med afstand til antændelige materialer i overensstemmelse med fabrikantens anvisninger.
22) Kaffemaskiner, strygejern og lignende elektriske apparater skal afbrydes ved stikkontakten efter brug.
23) Duge, servietter og lignende skal ved aftagning efterses for gløder fra tobaksrygning m.v. og skal anbringes, så en eventuel brand i materialet ikke kan brede sig.
24) Der skal udarbejdes en beskrivelse af de driftsansvarlige for arrangementet, herunder oplysninger om de til enhver tid værende driftsansvarlige personer med kontaktoplysninger. 
25) Det skal dokumenteres, at kontroller, som er foreskrevet i driftsjournalen, er gennemført, og nødvendige udbedringer er foretaget. Dokumentationen skal opbevares på stedet.
	
Med § 110 samles og konkretiseres kravene til drift og kontrol i forbindelse med indendørsarrangementer, så det bliver tydeligere for arrangører, hvilke forhold der skal være styr på under afholdelsen af et arrangement. 
	



Midlertidig indendørs overnatning
	
§ 111. Bestemmelserne i §§ 111-127 finder anvendelse på indendørs overnatning.

Stk. 2. Indebærer overnatningen også et indendørsarrangement gælder bestemmelserne i §§ 83-110 om midlertidige indendørsarrangementer i kapitel 3 om tekniske bestemmelser.

Stk. 3. Opstilles der midlertidige konstruktioner i forbindelse med overnatningen, skal bestemmelserne i §§ 128-219 om midlertidige konstruktioner i kapitel 3 om tekniske bestemmelser, opfyldes for den midlertidige konstruktion.


	Kravene til dette afsnit viderefører grundlæggende de gældende krav til midlertidig indendørs overnatning fra BR18, kap. 5, bilag 11B. 
	

	
§ 112. Bygninger, hvori der overnattes, skal udføres, indrettes og bruges således, at der frembydes tilfredsstillende tryghed i brand- og sikkerhedsmæssige henseende. 

	
	

	§ 113. Overnatning kan kun afholdes i bygningers eksisterende godkendte opholdsrum. 
Stk. 2. Opholdsrum må ikke benyttes til flere overnattende personer, end de er godkendt til i deres normale brug.
	
	

	Indretning
§ 114. Opholdsrum, hvor personer overnatter, skal indrettes med et tilstrækkeligt antal udgange til at sikre, at personer kan evakuere på betryggende vis.  

Stk. 2. En udgang er en dør fra et opholdsrum, som fører enten direkte til terræn i det fri, til en flugtvejsgang eller til en flugtvejstrappe, som har udgange, der fører til terræn i det fri.

Stk. 3. En flugtvej er et sammenhængende system af udgange, flugtvejsgange og flugtvejstrapper, som skal sikre, at personer kan evakuere en bygning på sikker vis. 

Stk. 4. Flugtvejspassager er de udlagte gangarealer inde i opholdsrummet, som leder fra opholdsområdet til udgangene. Flugtvejspassager kan omfatte ramper og trapper, herunder ramper og trapper, der betjener tribuner, podier mv.

	
	

	§ 115. Antal og placering af udgange skal ske under hensyn til antal overnattende personer, og rummets placering i bygningen. 
Stk. 2. Opholdsrum, hvor der overnatter:
1) højst 150 personer, skal have mindst 2 udgange til mindst 2 uafhængige flugtveje, der fører til terræn i det fri.
2) flere end 150 og højst 350 personer, skal have mindst 3 udgange til mindst 2 uafhængige flugtveje, der fører til terræn i det fri.
3) flere end 350 og højst 550 personer, skal have mindst 4 udgange til mindst 2 uafhængige flugtveje, der fører til terræn i det fri.
4) flere end 550 og højst 750 personer, skal have mindst 5 udgange til mindst 3 uafhængige flugtveje, der fører til terræn i det fri.
5) flere end 750 og højst 950 personer, skal have mindst 6 udgange til mindst 3 uafhængige flugtveje, der fører til terræn i det fri.
6) flere end 950 og højst 1.150 personer, skal have mindst 7 udgange til mindst 4 uafhængige flugtveje, der fører til terræn i det fri.

Stk. 3. Overstiger personantallet 1.150 personer skal der etableres en ekstra uafhængig udgang for hver påbegyndt 200 personer. 

Stk. 4. Ved uafhængige flugtveje forstås flugtveje, som er adskilt fra hinanden med mindst bygningsdel klasse EI 60 [BD-bygningsdel 60] i deres fulde udstrækning helt til terræn i det fri. Fører udgange direkte til det fri betragtes de som uafhængige flugtveje.
Stk. 5. Opholdsrum, der er placeret i terræn, og hvor der overnatter højst 50 personer, er undtaget stk. 2, nr. 1, når der er én udgang direkte til terræn i det fri eller én udgang til flugtvej samt en redningsåbning, hvor underkant af redningsåbning, er placeret højst 2 meter over terræn.
Stk. 6. Udgange skal placeres i rummets modstående ender eller umiddelbar nærhed heraf. Udgange er uafhængige, når de er placeret mindst 5 m fra hinanden. 
Stk. 7. Afstanden fra ethvert sted i rummet til nærmeste udgang må højst være 30 m. Fører udgangen til en flugtvejsgang, må afstanden fra udgangen til en flugtvejstrappe eller en dør til terræn i det fri højst være 30 m. Afstande måles i ganglinje.
	
	

	§ 116. Udgange og døre i flugtveje skal åbne i flugtvejsretningen, hvis de anvendes af flere end 150 personer.  
	
	

	[bookmark: _Hlk225855859]
§ 117. Bredden på udgangene skal fastlægges under hensyn til personbelastningen i opholdsrummet. De primære udgange skal være mindst 1,2 m bredde, og de sekundære udgange skal være mindst 77 cm. Den samlede frie bredde af udgangene skal være mindst 1 cm pr. person. 

Stk. 2. Hvis udgange fører til flugtvejsgang, skal flugtvejen have en samlet fri bredde på mindst 1,3 m., dog mindst 1 cm pr. person, som skal bruge flugtvejen til evakuering.

	
	

	§ 118. I opholdsrum med redningsåbninger, skal der være mindst 1 redningsåbning for hver påbegyndt 10 overnattende personer. En redningsåbning kan være et vindue, en lem eller en altandør.  
	
	

	§ 119. Fra enhver soveplads skal der etableres flugtvejspassager til udgangsdøren for rummet. Flugtvejspassager skal holdes fri, og må ikke anvendes til opbevaring af bagage eller lignende. 
Stk. 2. I opholdsrum med højst 50 overnattende personer, skal flugtvejspassager have en fri bredde på mindst 80 cm. 
Stk. 3. I opholdsrum med flere end 50 overnattende personer, skal flugtvejspassager have en fri bredde på mindst 1,3 m. For hver soveplads skal der afsættes et areal på mindst 2,5 m i længden og 75 cm i bredden.

	
Stk. 3 viderefører de gældende krav til flugtvejspassager og plads omkring sovepladser fra reglerne om belægningsplaner i BR18, kapitel 5, vejledning 11 B, appendiks C.
	

	
§ 120. Alle udgange fra rum, der anvendes til overnatning og i flugtvejsgange skal være tydeligt markeret, let tilgængelig, lette at åbne uden brug af nøgle, kode, værktøj eller lignende samt frie for inventar, barrierer eller andet, der kan hindre fri passage for personer. 

	
	

	§ 121. Alle flugtvejsgange skal være let tilgængelig, frie for inventar, barrierer eller andet i den nødvendige bredde, jf. § 117, der kan hindre fri passage for personer. Flugtvejsgange kan indrettes med inventar med lav brandbelastning, f.eks. møbler i hårdt træ, infoskærme eller knagerækker.

	
	

	
Brandtekniske installationer og brandslukningsudstyr
§ 122. Bygningen skal indrettes, så der kan ske en hurtig varsling i tilfælde af brand, og så der kan ske en hurtig og sikker evakuering og redning af personer. 
Stk. 2. I bygningsafsnit uden automatisk varslingsanlæg skal der installeres røgalarmer i overnatningslokalet.
Stk. 3. I overnatningslokaler uden direkte udgang til terræn i det fri skal der endvidere installeres røgalarmer i de tilhørende indendørs flugtveje.
Stk. 4. Røgalarmer i overnatningslokaler og flugtveje skal placeres således, at den horisontale afstand fra ethvert punkt til nærmeste røgalarm højst er 10 m.
Stk. 5. Røgalarmer skal opsættes på de højeste steder i overnatningslokalet, dog højst 11 m over gulvniveau.
Stk. 6. Installeres der flere røgalarmer, skal disse være sammenkoblede.
Stk. 7. Der kan anvendes både røgalarmer med fast strømforsyning og røgalarmer med batteridrift.
Stk. 8. Som alternativ til installation af røgalarmer kan der under hele overnatningen være en fast vågen vagt til stede i selve overnatningslokalet. Vagten skal have mulighed for direkte at aktivere et varslingsanlæg eller på anden sikkerhedsmæssigt forsvarlig måde varsle samtlige personer i rummet, f.eks. ved brug af megafon.
Stk. 9. I bygningsafsnit med eksisterende automatisk varslingsanlæg gælder stk. 1-8 ikke.  
	
	

	§ 123. I bygningsafsnit, der anvendes til overnatning for mere end 150 personer, skal der være mindst én fast, vågen vagt, som foretager løbende inspektionsrunder. To eller flere bygningsafsnit med fælles flugtveje betragtes i denne sammenhæng som ét bygningsafsnit.
	
	

	§ 124. Der skal være slangevinder eller egnet håndildslukkere eller håndsprøjtebatterier i overnatningslokaler eller tilhørende flugtvejsgange.
Stk. 2. Håndildslukkere skal være egnede til slukning af de brandtyper der kan forekomme, og opfylde den af følgende standarder der er relevant for den konkrete håndildslukker: 
1) DS/EN 3-7 + A1:2007 Karakteristika, ydeevnekrav og prøvningsmetoder
2) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
3) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk
Stk. 3. Der må højst være 30 m til nærmeste håndslukningsudstyr fra et vilkårligt sted i opholdsrummet og i flugtvejsgangen.

	
Stk. 2 og 3 stod tidligere i BR18, kap. 5, Bilag 12 Brandtekniske installationer og håndslukningsudstyr. 
	

	§ 125. I områder med høj brandbelastning skal der anbringes en egnet håndildslukker og et brandtæppe i umiddelbar nærhed af det pågældende område. Områder med høj brandbelastning kan f.eks. være sceneudsmykning, salgsboder, køkkener mv. 
	
	

	
Redningsberedskabets indsatsmuligheder
§ 126. Redningsberedskabet skal have forsvarlig mulighed til at foretage redning og brandslukning.

Stk. 2. Der skal etableres adgangs- og tilkørselsforhold, så redningsberedskabet uhindret kan nå frem til overnatningen, og så det i og uden for bygningen er muligt at fremføre det nødvendige udstyr til redning af personer samt til slukningsarbejde i forbindelse hermed.

Stk. 3. Eksisterende brandveje og brandredningsarealer omkring bygningen, hvor overnatningen afholdes samt de bygninger, der ligger i nærheden, skal holdes fri og skal til enhver tid være brugbare for redningsberedskabet.

Stk. 4. Eksisterende indsatsveje i bygningen må ikke påvirkes af overnatningen.

Stk. 5. Redningsberedskabets skal kunne komme uhindret frem til et hvert sted til arrangementet, og der må højst være 80 m målt i ganglinjen fra redningsredskabets udstigningsareal til et hvert sted til arrangementet.

	


	

	Ordensregler 

§ 127. Ordensregler skal sikre, at overnatningen sker på forsvarlig vis og i overensstemmelse med bestemmelserne, som gælder for den pågældende overnatning. 
Stk. 2. Ordensreglerne skal omfatte relevante dele af følgende:
1) Inden arrangementet påbegyndes, skal det kontrolleres, at arrangementet er udført, opsat og indrettet i overensstemmelse med byggetilladelsen eller meddelelsen. 
2) Personalet, frivillige og lignende skal være instrueret i både driftsjournalen med ordensreglerne, brand- og evakueringsinstruksen samt i relevant omfang instrueret i placering og brug af håndslukningsmateriel og brandtekniske installationer. 
3) Der ved midlertidig overnatning for børn og unge under 18 år er mindst én myndig person til stede under overnatningen.
4) Ved flere organisationer skal der være udpeget en myndig person fra hver organisation, der er til stede under overnatningen. 
5) Den eller de myndige personer, der er til stede ved midlertidig overnatning for børn og unge under 18 år, er bekendt med ordensreglerne.
6) Ved overnatning for voksne skal ordensreglerne fremgå af opslag, der ophænges i umiddelbar tilknytning til bygningens brand- og evakueringsinstruks.
7) Foregår overnatningen i vuggestuer, børnehaver, institutioner til personer med fysiske eller kognitive funktionsnedsættelser, dagcentre for plejekrævende eller lignende af bygningens sædvanlige brugere, hvor der ikke er installeret automatisk brandalarmanlæg, skal der være en fast vågen vagt pr. 50 meter på hver etage.
8) Eventuelle faste vågne vagter er instrueret om deres opgaver, herunder alarmeringsmuligheder samt indholdet af brand- og evakueringsinstruksen.
9) Relevante opslag som brand- og evakueringsinstruks, driftsjournal og lignende, som fremgår af den brandtekniske dokumentation, skal være ophængt så de er synlige for arrangementets deltagere.
10) For rum til midlertidig overnatning for flere end 10 og højst 50 overnattende personer skal der i rummet ophænges et opslag, der angiver det maksimale antal personer, der må overnatte i rummet. 
11) Overnatninger i rum til flere end 50 personer skal ske efter en belægningsplan. Belægningsplanen skal ophænges synligt i overnatningslokalet. 
12) Der skal være fri adgang til brandslukningsmateriel.
13) Brandslukningsmateriel skal være korrekt placeret.  
14) Internt varslingsanlæg eller lydanlæg, der benyttes til varsling, er funktionsdygtigt. 
15) Porte, adgangsveje og redningsarealer, som er nødvendige for redningsberedskabets rednings- og slukningsarbejde, skal altid være frie. Kortvarig standsning på brandveje kan accepteres, såfremt chaufføren er i umiddelbar nærhed af køretøjet.
16) Affald skal løbende fjernes så der ikke sker affaldsophobning, og må ikke placeres, så det kan hindre udgange eller skabe brandfare.
17) Større mængder affald skal anbringes i et egnet affaldsrum eller i containere. 
18) Flugtveje, flugtvejspassager og friarealer skal være fri og ryddelige i hele deres bredde.
19) Udgange og redningsåbninger skal let kunne åbnes.
20) Flugtvejsdøre samt flugtvejsbelysning og skilte ved flugtvejsdøre skal være synlige. 
21) Døres, portes og lemmes selvlukkefunktion skal være funktionsdygtig, og dørene må ikke fastholdes i åben stilling ved hjælp af kroge, hasper, kiler el.lign.
22) Døre, porte og lemme skal lukke tætsluttende til fals.
23) Selvlukkede branddøre må kun stå åbne, hvis de ved brand lukker automatisk. 
24) Teknikrum (ventilationsrum, el-tavlerum m.v.) må ikke anvendes til henstilling af inventar, varer og lignende.
25) Tobaksrygning, brug af åben ild, levende lys, kogeplader eller ovne er ikke tilladt i overnatningslokalerne og i de tilhørende flugtveje.
26) Ved opladning af elektronisk udstyr skal både udstyr og opladere placeres på et ubrændbart eller svært antændeligt underlag.
27) Varmeapparater skal placeres med afstand til antændelige materialer i overensstemmelse med fabrikantens anvisninger.
28) Kaffemaskiner, strygejern og lignende elektriske apparater skal afbrydes ved stikkontakten efter brug.
29) Der skal udarbejdes en beskrivelse af de driftsansvarlige for arrangementet, herunder oplysninger om de til enhver tid værende driftsansvarlige personer med kontaktoplysninger. 
30) Det skal dokumenteres, at kontroller, som er foreskrevet i driftsjournalen, er gennemført, og nødvendige udbedringer er foretaget. Dokumentationen skal opbevares på stedet.

	
De eksisterende ordensregler samles og præciseres i bekendtgørelsen, så det bliver tydeligere for arrangører, hvilke forhold der skal være styr på under afholdelsen af overnatningen.
	



Midlertidige konstruktioner
		
§ 128. Bestemmelserne i dette kapitel finder anvendelse på midlertidige konstruktioner.

	Bestemmelserne i dette afsnit skal ofte ses i sammenhæng med de øvrige tekniske bestemmelser i bekendtgørelsen, f.eks. med hensyn til placering og afstande til andre konstruktioner. 
	

	
§ 129. Midlertidig konstruktioner skal udføres, indrettes og bruges således, at de frembyder tilfredsstillende tryghed i brand- og konstruktionsmæssige henseende samt sikre forsvarlige adgangsforhold og nødvendige værn mod personskade.

	
	

	
§ 130. Midlertidige konstruktioner i dette afsnit er omfattet af:
1) §§ 133-136 om konstruktionssikkerhed for midlertidige konstruktioner 
2) §§ 137-215 om brandsikkerhed for midlertidige konstruktioner 
3) §§ 216-219 om adgangsforhold og værn 

	
	

	
[bookmark: _Hlk230856731]§ 131. Opstilles midlertidige konstruktioner udendørs, skal konstruktionen overholde afstandskrav i §§ 51-52 om midlertidige udendørsarrangementer.

	
	

	
[bookmark: _Hlk230857097]§ 132. Opstilles midlertidige konstruktioner indendørs i en eksisterende bygning eller i en midlertidig konstruktion, skal udformning og placering af konstruktionen ske under hensyn til anvendelse og indretning af den eksisterende bygning eller midlertidige konstruktion.

	
	



Konstruktionssikkerhed for midlertidige konstruktioner
	§ 133. Midlertidige konstruktioner skal udføres og indrettes således, at de frembryder tilfredsstillende tryghed i konstruktionsmæssig henseende.

	
	

	
§ 134. Midlertidige konstruktioner er undtaget krav om brandmodstandsevne for de bærende konstruktioner. 


	Dette er en lempelse, idet alle typer midlertidige konstruktioner nu er undtaget krav om brandmodstandsevne. Tidligere gjaldt det kun for telte.
	

	§ 135. Følgende typer af midlertidige konstruktioner, skal overholde §§ 133-134:
1) Mastesejl, parasoller, telte og overdækninger med teltdug i 1 etage til privat brug.
2) Mastesejl, parasoller, telte og overdækninger med teltdug i 1 etage placeret på terræn, med et samlet areal på højst 110 m2. 
3) Scener, tribuner, gangbroer og lignende, der er højst 1 m i højden, målt fra terræn til gulvhøjde uden overdækning.
4) Åbne og lukkede konstruktioner i 1 etage på terræn og med ydervæg og tag af fast materiale på højst 50 m2, f.eks. skurvogne, letvogne, containere, salgsboder, overdækninger og lignende konstruktioner.
5) Selvstående midlertidige konstruktioner uden publikumsophold, f.eks. truss-systemer, hegn, tårne, storskærme, mobilantenner, højtalertårne, skillevægge, portaler og lignende, der udføres, placeres eller anvendes på en sådan måde, at der ved et svigt ikke er risiko for væsentlig personskade.

	[bookmark: _Hlk231473870]Bestemmelsen undtager de nævnte midlertidige konstruktioner fra krav om projektering efter eurocodes og der derfor udføres uden statisk beregning. 

Konstruktionerne skal fortsat udføres og opstilles, så de frembyder tilfredsstillende tryghed i konstruktionsmæssig henseende.

De typer af konstruktioner og grænser, der er fastsat i bestemmelsen, er i vidt omfang afstemt med de konstruktioner og grænser, der er undtaget fra krav om byggetilladelse efter § 29. Herved skabes en sammenhængende regulering, der giver størst mulig fleksibilitet for de mindre midlertidige konstruktioner.

Undtagelsen skal understøtte en mere enkel regulering af konstruktioner, der på grund af deres størrelse, anvendelse eller udformning vurderes at have en begrænset konsekvens ved et eventuelt svigt.
Lempelsen vurderes dog at medføre en øget sandsynlighed for et svigt med personskade til følge.


	

	
§ 136. Midlertidige konstruktioner, som overstiger de anførte grænser i § 135, skal overholde §§ 133-134 samt kapitel 15 i bygningsreglementet 2018, og dokumenteres, jf. kapitel 4 om dokumentation og kontrol i denne bekendtgørelse. 

	
Kravene til de konstruktioner, der overstiger grænserne i § 135, følger de gældende krav i BR18, kapitel 15, herunder eurocodes. Dokumentation og kontrol skal dog ske efter denne bekendtgørelse, hvor kravene er tilpasset og præciseret i forhold til midlertidige konstruktioner.

	


Brandsikkerhed for midlertidige konstruktioner
	§ 137. Midlertidige konstruktioner skal udføres og indrettes således, at de frembryder tilfredsstillende tryghed i brandmæssig henseende.

	
I dag er der kun fastsat særskilte krav til brandsikkerhed for telte, mens øvrige midlertidige konstruktioner er omfattet af de generelle brandkrav i bygningsreglementet.

Med bestemmelsen præciseres og lempes de brandmæssige krav til midlertidige konstruktioner. 


	

	
§ 138. For midlertidige konstruktioner gælder bekendtgørelse nr. 1339 af 10/12/2014 om brandværnsforanstaltninger ved afbrænding, brug af ild, lys, varmekilder m.v. og bekendtgørelse nr. 1798 af 09/09/2021 om indførsel, fremstilling, opbevaring, overdragelse, erhvervelse og anvendelse af fyrværkeri og andre pyrotekniske artikler.

	
	

	
§ 139. Fritstående overdækninger med teltdug på mere end 110 m2 skal opfylde bestemmelserne om brandsikkerhed for telte i §§ 166-189 og §§ 215-219.

	Grænsen på 110 m² er afstemt med grænsen i konstruktionsbestemmelserne, hvor en overdækning med teltdug på højst 110 m² kan være undtaget fra krav om byggetilladelse. Herved sikres sammenhæng mellem kravene til konstruktionssikkerhed og brandsikkerhed.
	

	
§ 140. Fritstående overdækninger med ydervæg og tag af fast materiale på mere end 50 m2 skal opfylde bestemmelserne for øvrige midlertidige konstruktioner med personophold i §§ 190-219.

	
	

	
§ 141. For midlertidige konstruktioner uden personophold som f.eks. truss-systemer, tårne, master, storskærme, mobilantenner, hegn, portaler og lignende, gælder der ikke krav til brandsikring.

	
	

	
§ 142. Øvrige midlertidige konstruktioner med personophold, som er opstillet i det fri, f.eks. gangbroer, tårne mv. skal opfylde bestemmelserne for øvrige midlertidige konstruktioner med personophold i §§ 190-219.

	
	

	§ 143. I områder med midlertidige konstruktioner, f.eks. boder, der ikke er indrettet til overnatning, kan der ske overnatning, når følgende overholdes:
1) Der skal i hver midlertidig konstruktion, hvor personer overnatter, opsættes en røgalarm.
2) Der skal være et runderende tilsyn i områder, hvor der overnattes. Der skal ske kontinuerlig rundering i tidsrummet kl. 22 – 08.
3) Åben ild er slukket.
4) Alle kogeapparater er slukket og forsvarligt afbrudt.
5) Ingen brandfarlige oplag omfattet af Beredskabsstyrelsens tekniske forskrifter, bortset fra højst 100 kg F‐gas.
6) Alle gasinstallationer er frakoblet kogeapparatet.
7) Gasflasker er afmonteret fra apparater, og alle ventiler er lukket.
8) Alle kulgrill er helt slukket.

	Bestemmelsen viderefører reglerne om overnatning i midlertidige konstruktioner fra bilag 11 til BR18. Der er samtidig lempet på det antal personer, der kan overnatte i den enkelte midlertidige konstruktion.
	



Brandsikkerhed for scener

	§ 144. Scener, der opstilles udendørs eller indendørs, skal udføres og indrettes således, at de frembyder tilfredsstillende tryghed i brandmæssig henseende.

	
	

	
§ 145. Scener, der opstilles med overdækning af teltdug eller tilsvarende, enten som en integreret del af scenen eller som to selvstændige konstruktioner, skal endvidere opfylde bestemmelserne i §§ 166-189 og §§ 215-219 om brandsikkerhed for telte.

	
	

	
§ 146. Scener, der opstilles i det fri uden overdækning og som er højst 1,0 m over terræn, er ikke omfattet af bestemmelserne i §§ 137-219 om brandsikkerhed for midlertidige konstruktioner.

	
	

	
§ 147. Åbne scener, der opstilles ved udendørsarrangementer med højst 500 personer er ikke omfattet af bestemmelserne i §§ 137-219 om brandsikkerhed for midlertidige konstruktioner. 

	Bestemmelsen er en direkte følge af den lempelse for udendørsarrangementer med højst 500 personer, som blev indført den 1. januar 2026 som led i implementeringen af første bølge af initiativer fra foreningsudspillet. Bestemmelsen betyder, at åbne scener ved disse arrangementer ikke er omfattet af de øvrige brandkrav til midlertidige konstruktioner i §§ 137-219.
	

	
Fravigelser
[bookmark: _Hlk230942103]§ 148. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Gangafstand til nærmeste udgang, jf. § 150, stk. 2.  
2) [bookmark: _Hlk230858240]Bredde af passager, udgange og flugtveje, jf. § 150, stk. 5. 
3) Afstand til håndildslukker, jf. § 153, stk. 3. 

Stk. 2. Repeterende, ensartede fravigelser betragtes som én samlet fravigelse. 

Stk. 3. Fravigelser, der overstiger de i stk. 1 fastsatte grænser, kræver byggetilladelse efter § 30. 

	Muligheden for at fravige udvalgte krav er indført for at skabe mere fleksible rammer for planlægningen. Bestemmelsen giver mulighed for mindre fravigelser af konkrete, målbare krav uden, at det medfører krav om byggetilladelse.
	

	Indretning
[bookmark: _Hlk230282371]§ 149. Konstruktioner til opbygning af scener skal udføres af materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer.

	
	

	§ 150. Antal og placering af udgange fra scener skal ske under hensyn til det maksimale antal personer. Udgange fra scener kan være døre, trapper og gange mv.
Stk. 2. Fra hvilket som helst sted på scenen må der være højst 30 m til nærmeste udgang, som fører til terræn i det fri, til udvendig flugtvejstrappe eller til en flugtvejsgang. Afstanden måles i ganglinje.
Stk. 3. For scener beregnet til højst 50 personer, skal der være mindst én udgang fra scenen. 
Stk. 4. For scener beregnet til flere end 50 personer, skal der være mindst 2 uafhængige udgange.
Stk. 5. Udgange fra scener skal have en fri bredde på mindst 1 cm pr. person, som skal anvende udgangen, dog altid mindst 77 cm. 

	
	

	[bookmark: _Hlk230347714]
Overflader, udsmykning og inventar

[bookmark: _Hlk241571085]§ 151. Overflader, udsmykning, inventar mv. på scener må ikke bidrage væsentligt til brand- og røgspredning i den tid, som personer skal bruge til at bringe sig i sikkerhed. 

[bookmark: _Hlk230281552]Stk. 2. Ved opstilling af kulisser, rekvisitter mv. skal der anvendes materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer. 

Stk. 3. Gulvbelægninger på scener skal mindst svare til gulvbelægning klasse Dfl-s1, f.eks. beton, træ, linoleum eller lignende.

Stk. 4. Papir, tekstiler og tilsvarende letantændelige materialer, som anvendes til polstrede møbler, gardiner, scenetæpper, ruminddelinger, udsmykning og dekoration skal udføres i materialer, der er svært antændelige ved f.eks. at opfylde en af følgende: 
1) DS/EN 1021-1:2014 Bestemmelse af antændeligheden af polstrede møbler – Del 1: Antændelseskilde svarende til glødende cigaret, 
2) DS/EN 1021-2:2014 Bestemmelse af antændeligheden af polstrede møbler – Del 2: Antændelseskilde svarende til tændstikflamme, eller
3) være brandimprægneret således at materialet svarer til materiale klasse D-s2,d2.

Stk. 5. Ved brug af røgeffekter eller lignende, hvor sigtbarheden på scenen reduceres, skal der træffes foranstaltninger, så der fortsat kan ske en sikker evakuering af personer på og omkring scenen.

[bookmark: _Hlk241570692]Stk. 6. Ved brug af åben ild og pyroteknik på scenen, skal der træffes foranstaltninger, som håndterer den øgede risiko, jf. § 138. 

Stk. 7. Der kan anvendes stearinlys, når de anbringes på ubrændbart og stabilt underlag, i god afstand fra gardiner og andet brændbart materiale, og når de holdes under opsyn.

	Stk. 4 er en lempelse, idet det er muligt at brandimprægnerer svarende til materiale klasse D-s2,d2.  
	

	
Installationer, opvarmning, oplag mv. 

§ 152. Installationer og andre tiltag, som kan medføre en særlig risiko for, at en brand opstår, skal placeres og udføres, så risikoen for, at en brand opstår og spreder sig, minimeres. 

Stk. 2. Der må ikke være oplag eller affald under scenen.

Stk. 3. Anvendelse af kogeapparater skal ske i form af apparater, der er tilsluttet elnettet eller ved anvendelse af apparater, der drives af gas, væske eller fast stof. Ved anvendelse af apparater, der drives af gas, væske eller fast stof, skal kogeapparaterne være godkendt til dette, og placeres så risikoen mindskes for at en brand opstår. 

	
Stk. 2. skal forstås som et krav om, at der ikke placeres brændbart oplag under scener, tribuner mv. Bestemmelsen er ikke til hinder for, at der placeres nødvendigt udstyr i området (f.eks. ekstra højtalere og lignende), når dette ikke udgør brændbart oplag.
	

	Brandslukningsudstyr
§ 153. Er der udsmykning, elektrisk udstyr eller lignende på scenen, skal der opstilles mindst én egnet håndildslukker ved trappen, der fører op til scenen. 

Stk. 2. Håndildslukkere skal være egnede til slukning af de brandtyper der kan forekomme, og opfylde den af følgende standarder der er relevant for den konkrete håndildslukker: 
1) DS/EN 3-7 + A1:2007 Karakteristika, ydeevnekrav og prøvningsmetoder
2) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
3) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk

Stk. 3. Der må højst være 30 m til nærmeste håndslukningsudstyr fra et vilkårligt sted på scenen.

	
	

	Redningsberedskabets indsatsmulighed

§ 154. Redningsberedskabet skal kunne komme uhindret frem til et hvert sted på scenen, og der må være højst 80 m fra redningsredskabets udstigningsareal til et hvert sted på scenen. Afstanden måles i ganglinje. 

	
	



Brandsikkerhed for tribuner

	Brandsikkerhed for tribuner


§ 155. Tribuner, der opstilles udendørs eller indendørs, skal udføres og indrettes således, at de frembyder tilfredsstillende tryghed i brandmæssig henseende.

Stk. 2. Tribuner skal udføres som beskrevet i §§ 155-165 og §§ 215-219 eller udføres i henhold til relevante dele af DS/EN 13200 Tilskuerfaciliteter samt ordensregler i § 215.

	Bestemmelsen tydeliggør og konkretiserer de brandmæssige krav til tribuner, som tidligere har været omfattet af de generelle brandkrav i BR18.

Stk. 2 giver mulighed for fortsat at opfylde kravene ved at anvende relevante dele af standarden DS/EN 13200 Tilskuerfaciliteter.

	

	
§ 156. Tribuner, der opstilles med overdækning af teltdug eller tilsvarende, enten som en integreret del af tribunen eller som to selvstændige konstruktioner skal endvidere opfylde bestemmelserne i §§ 166-189 og §§ 215-219 om brandsikkerhed for telte.

	
	

	§ 157. Tribuner, som opstilles i det fri uden overdækning og som er højst 2,5 m fra terræn til gulv i øverste række er ikke omfattet af bestemmelserne i §§ 155-165 og § 215 om brandsikkerhed for tribuner.

	Bestemmelserne udmønter lempelser, som blev indført den 1. januar 2026 som led i implementeringen af første bølge af initiativer fra foreningsudspillet Lempelserne indebærer, at visse lave, åbne tribuner ikke er omfattet af de særlige brandmæssige krav til tribuner.
	

	
§ 158. Åbne tribuner, som opstilles ved udendørsarrangementer med højst 500 personer og som er højst 2,5 m fra terræn til gulv i øverste række er ikke omfattet af bestemmelserne i §§ 155-165 og § 215 om brandsikkerhed for tribuner. 

	
	

	Fravigelser
§ 159. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Gangafstand til nærmeste udgang, jf. § 161, stk. 2. 
2) Bredde af passager, udgange og flugtveje, jf. § 161, stk. 5.
3) De enkelte sæder bredde, jf. § 162, stk. 2.
4) Antal siddepladser på en række, jf. § 162, stk. 3. 
5) Antal rækker uden afbrydelse, jf. § 162, stk. 4. 
6) Bredde på passager og trapper, jf. § 162, stk. 5.
7) Afstand til håndslukningsudstyr, jf. § 164, stk. 3. 

Stk. 2. Repeterende, ensartede fravigelser betragtes som én samlet fravigelse. 

Stk. 3. Fravigelser, der overstiger de i stk. 1 fastsatte grænser, kræver byggetilladelse efter § 30.


	
	

	Indretning
[bookmark: _Hlk230942270]§ 160. Tribuner skal udføres af materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer. 

Stk. 2. Tribuner, som opstilles indendørs skal udføres med gulvbelægning, som mindst svarer til materiale klasse Dfl-s1.

	
	

	
§ 161. Antal og placering af udgange og trapper fra en tribune skal ske under hensyn til det maksimale antal personer på tribunen. Udgange fra tribuner kan være frie arealer, døre, trapper og gange mv.

Stk. 2. Fra hvilket som helst sted på tribunen, må der højst være 30 m til terræn i det fri eller til nærmeste udgang, som fører til terræn i det fri. Afstanden måles i ganglinje.

Stk. 3. For tribuner beregnet til højst 50 personer, skal der være mindst én udgang fra tribunen. 
Stk. 4. For tribuner beregnet til flere end 50 personer, skal der være mindst 2 udgange.

Stk. 5. Udgange fra tribuner skal have en fri bredde på mindst 1 cm pr. person, som skal anvende udgangen, dog altid mindst 77 cm.

	
	

	
[bookmark: _Hlk230176002]§ 162. Sæder skal udføres med tilstrækkelig bredde og afstand, så personer kan foretage forsvarlig evakuering.

Stk. 2. De enkelte sæders bredde skal være mindst 50 cm. Centerafstanden fra stolemidte til stolemidte skal være mindst 50 cm ved sammenkoblede pladser. Hvis der anvendes bænke eller lignende skal der være 50 cm pr. person.

Stk. 3. Antallet af pladser på en række må være højst 12 pladser til hver side, hvor der er en trappe. Hvis der er trappe i begge ender af rækken, kan der være højst 24 pladser i ubrudt række.
 
Stk. 4.  Der må højst være 20 rækker uden afbrydelse af en passage. 

Stk. 5. Passager og trapper skal have en bredde på mindst 1,0 cm pr. person, som skal anvende passagen eller trappen for at komme til terræn i det fri eller til gulv, dog altid mindst 77 cm.  


	De konkrete mål for sæder, rækker, passager og trapper viderefører i vidt omfang de krav, der i dag gælder for indretning af pladsfordelingsplaner ved indendørsarrangementer. Kravene er dermed baseret på mål, som allerede anvendes ved vurderingen af sikker evakuering og som indgår i redningsberedskabets brandsyn.
	

	Installationer, opvarmning, oplag mv.
§ 163. Installationer og andre tiltag, som kan medføre en særlig risiko for, at en brand opstår, skal placeres og udføres, så risikoen for, at en brand opstår og spreder sig, minimeres.
 
Stk. 2. Der må ikke være oplag eller affald under tribunen.

	
	

	Brandslukningsudstyr
§ 164. Der skal opstilles mindst én egnet håndildslukker ved trappen, der fører op til tribunen. 

Stk. 2. Håndildslukkere skal være egnede til slukning af de brandtyper der kan forekomme, og opfylde den af følgende standarder der er relevant for den konkrete håndildslukker: 
1) DS/EN 3-7 + A1:2007 Karakteristika, ydeevnekrav og prøvningsmetoder
2) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
3) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk

Stk. 3. Der må højst være 30 m til nærmeste håndslukningsudstyr fra et vilkårligt sted på tribunen.

	Bestemmelsen er ny, men viderefører den gældende praksis for placering af håndslukningsudstyr ved tribuner. Kravet er nu tydeliggjort og samlet i bekendtgørelsen.
	

	Redningsberedskabets indsatsmulighed
[bookmark: _Hlk230342019]§ 165. Redningsberedskabets skal kunne komme uhindret frem til et hvert sted på tribunen, og der må højst være 80 m fra redningsredskabets udstigningsareal til et hvert sted på tribunen. Afstand måles i ganglinje.

	
	



Brandsikkerhed for telte

	§ 166. Telte, der opstilles udendørs eller indendørs, skal udføres og indrettes således, at de frembyder tilfredsstillende tryghed i brandmæssig henseende.

	Bestemmelserne i dette afsnit viderefører i vidt omfang de gældende krav til telte i BR18, kapitel 5, bilag 11.
	

	§ 167. Telte, der opstilles i det fri og som er højst 55 m2 eller beregnet til højst 50 personer er ikke omfattet af bestemmelserne i §§ 166-189 og §§ 215-219 om brandsikkerhed for telte.

	
	

	§ 168. Telte, der opstilles ved udendørsarrangementer med højst 500 personer skal enten opstilles efter punkt 1-4 i denne bestemmelse eller efter §§ 167-189 og §§ 215-219.
1) telte skal udføres med en teltdug af et brandmæssigt egnet materiale, som ikke bidrager væsentligt til brand- og røgspredning, og som sikrer, at røg til enhver tid ventileres ud,
2) telte, der anvendes af højst 50 personer, skal have mindst én udgang direkte til terræn i det fri,
3) telte, der anvendes af flere end 50 personer, skal have mindst 2 udgange placeret i eller umiddelbart ved teltets modstående ender. For hver yderligere påbegyndt 100 personer, skal der etableres én ekstra udgang, og
4) telte skal indrettes, så der er fri passage til udgangene og udgangene skal have en fri bredde på mindst 1,2 m.

	Bestemmelsen udmønter den lempelse for udendørsarrangementer med højst 500 personer, som blev indført den 1. januar 2026 som led implementeringen af første bølge af initiativer fra foreningsudspillet.
	

	
§ 169. Telte i mere end én etage skal overholde bestemmelserne i §§ 190-219 om brandsikkerhed for øvrige midlertidige konstruktioner med personophold.

	
Bestemmelsen er ny, idet der ikke tidligere har været fastsat en præaccepteret løsning for telte i flere etager. Bestemmelsen fastlægger, hvilke brandmæssige krav, der gælder for sådanne telte.
	

	Fravigelser

§ 170. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Bredde af passager, udgange og flugtveje, jf. § 174, stk. 2-3. 
2) Placering af udgange, jf. § 176, stk. 3. 
3) Gangafstand til nærmeste udgang, jf. § 177. 
4) Passage til udgange, jf. § 178, stk. 4
5) Afstand til olie- eller gasfyrede apparater til rumopvarmning, jf. § 182, stk. 4.
6) Afstand til nærmeste håndslukningsudstyr, jf. § 188, stk. 3. 

Stk. 2. Repeterende, ensartede fravigelser betragtes som én samlet fravigelse. 

Stk. 3. Fravigelser, der overstiger de i stk. 1 fastsatte grænser, kræver byggetilladelse efter § 30.

	Muligheden for at fravige udvalgte krav er indført for at skabe mere fleksible rammer for planlægningen. Bestemmelsen giver mulighed for mindre fravigelser af konkrete, målbare krav.
	

	Indretning
§ 171. Teltes bærende konstruktioner skal udføres af materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer. 


	
	

	§ 172. Telte, der anvendes af flere end 150 personer skal udføres med en teltdug af et brandmæssigt egnet materiale i forhold til teltets udformning, der ikke bidrager væsentligt til brandspredning. 
Stk. 2. Teltdug skal udføres som 1 lags teltdug. 
Stk. 3. Overholdelse af kravet i stk. 1 kan ske ved, at det dokumenteres, at teltdugen er klassificeret i overensstemmelse med mindst én af følgende standarder:
1) SIS 65 00 82, Bestämning av brandhärdighet hos vävnader.
2) T1-produkt i henhold til DS/EN 15619:2014, Gummi- eller plastbelagte stoffer – Midlertidige konstruktioner (telte) – Sikkerhed – Specifikation af belagte stoffer til telte og lignende konstruktioner.
3) DS/EN 14115:2002, Textiler – Brandforhold – Større telte og lignende produkter – Antændelighed.
4) BS 7837:1996, Flammability performance for textiles used in the construction of marquees and similar textile structures.
5) DIN 4102-1 Fire behavior of building materials and elements Section 1: Classification of building materials Requirements and tests, som klasse B2.
6) Materiale klasse E-d2.

Stk. 4. Teltets udvendige vægoverflade kan beklædes med materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer. 

	I stk. 1 og stk. 3 er det præciseret, at en teltdug kan have forskellige formål afhængig af teltets geometri og statiske system. Teltdugen kan indgå i et telts bærende system. Er det tilfældet skal der ikke være krav til, at dugen skal brænde væk. Der kan også være situationer, hvor der er så højt til loftet, at røgen ikke vil genere dem, der evakuerer. Derved giver det ikke mening, at dugen brænder væk. 

Stk. 4 er en lempelse, idet teltets udvendige vægoverflader kan udføres af materialer klasse D-s2,d2. Det giver mulighed for at anvende almindelige byggematerialer til teltets vægge uden, at der nødvendigvis skal foretages brandimprægnering.

	

	
§ 173. Telte skal indrettes med et tilstrækkeligt antal udgange til at sikre, at personer kan evakuere på betryggende vis. 

Stk. 2. En udgang er en åbning fra et telt, som fører direkte til terræn i det fri. 

Stk. 3. Udgange skal være tydeligt markerede og fremtræde som udgang.

Stk. 4.  En udgang skal være let tilgængelig, let at åbne uden brug af nøgle, kode, værktøj eller lignende samt fri for inventar, barrierer eller andet, der kan hindre fri passage for personer. 

Stk. 5. Anvendes teltet af flere end 150 personer, skal dørene åbne i flugtvejsretningen.

Stk. 6. Samtlige udgange skal kunne anvendes i forbindelse med evakuering. 

Stk. 7. Udgange, der ikke anvendes i den normale drift, må holdes lukkede, hvis de uden brug af nøgle, kode, værktøj eller lignende, er tydeligt markerede og straks kan åbnes, således at udgangen hurtigt kan benyttes i en evakueringssituation.

Stk. 8. Udgange kan udføres med lynlåslukninger, velcrolukninger eller som gående døre, når lukningen opfylder kravene i stk. 2-7.

	
	

	§ 174. Bredden på udgangene fastlægges under hensyn til personbelastningen i opholdsrummet. Den samlede frie bredde af udgange skal være mindst 1 cm pr. person.

Stk. 2. Anvendes teltet af højst 150 personer, skal udgange være mindst 77 cm. 

Stk. 3. Anvendes teltet af flere end 150 personer, skal de primære udgange være mindst 1,2 m bredde, og de sekundære udgange skal være mindst 77 cm. 

	
	

	
§ 175. Antal og placering af udgange skal ske under hensyn til anvendelsen og den maksimale personbelastning i teltet. 

Stk. 2. Telte, der anvendes af:
1) højst 50 personer skal have mindst 1 udgang, der fører til terræn i det fri. 
2) flere end 50 og højst 150 personer, skal have mindst 2 uafhængige udgange, der fører til terræn i det fri.
3) [bookmark: _Hlk230338771]flere end 150 og højst 350 personer, skal have mindst 3 uafhængige udgange, der fører til terræn i det fri.
4) flere end 350 og højst 550 personer, skal have mindst 4 uafhængige udgange, der fører til terræn i det fri.
5) flere end 550 og højst 750 personer, skal have mindst 5 uafhængige udgange, der fører til terræn i det fri.
6) flere end 750 og højst 950 personer, skal have mindst 6 uafhængige udgange, der fører til terræn i det fri.
7) flere end 950 og højst 1.150 personer skal have mindst 7 uafhængige udgange, der fører til terræn i det fri.

Stk. 3. Overstiger personantallet 1.150 personer skal der etableres en ekstra uafhængige udgang for hver påbegyndt 200 personer. 

Stk. 4. Hvor alle udgange fører direkte til terræn i det fri, og hvor der er etableret flugtvejs- og panikbelysning i teltet, kan antallet af udgange reduceres til det halve af det antal, der er angivet i § 175, stk. 2, dog skal der altid være mindst 2 uafhængige udgange. Den samlede frie bredde af udgangene skal være mindst 1 cm pr. person.  

Stk. 5. Køkkentelte med varm fødevareproduktion skal have mindst 2 udgange uanset konstruktionens størrelse og personbelastning.


	


Stk. 4 er en lempelse, idet antallet af udgange kan reduceres, når alle udgange fører direkte til terræn i det fri, og der er etableret flugtvejs- og panikbelysning i teltet.
	

	
§ 176. Udgange skal placeres så en brand ikke kan spærre flere udgange og dermed hindre evakuering. 

Stk. 2. Udgange skal placeres i eller umiddelbart i rummets modstående ender. 

Stk. 3. Uafhængige udgange er udgange, der er placeret mindst 5 m fra hinanden. 

	
	

	
§ 177. Afstanden til nærmeste udgang, fra hvilket som helst sted i rummet, må højst være 30 m. Afstand måles i ganglinje. Kravet kan medføre, at der skal etableres flere udgange end beskrevet i § 175, stk. 2.

	
	

	
§ 178. Telte skal indrettes, så der er fri passage til alle udgange.

Stk. 2. Passager er udlagte gangarealer inde i teltet, som leder fra opholdsområder i teltet til udgangene. Passager kan omfatte ramper og trapper, herunder adgang til tribuner, scener, podier mv. 

Stk. 3. Ved opstilling af inventar, scener, tribuner samt ved udsmykning mv., skal der være passager fra alle områder, der fører til udgange til terræn i det fri.

Stk. 4. Passage til udgange skal have en fri bredde på mindst 1,3 m.

Stk. 5. Alle passager skal være let tilgængelig, frie for inventar, barrierer eller andet i den nødvendige bredde, der kan hindre fri passage for personer. 

Stk. 6. I telte med flere end 150 personer, der indrettes med borde, stole, bænke og lignende opstillinger, skal der udarbejdes en pladsfordelingsplan, som viser inventaropstillingen. Pladsfordelingsplanen skal udarbejdes, jf. kapitel 4 om dokumentation og kontrol. 

	Kravene viderefører de gældende krav til indretning af telte, som i dag fremgår af reglerne om pladsfordelingsplaner i BR18, kapitel 5, bilag 11 C.
	

	
Overflader, udsmykning, inventar mv.

[bookmark: _Hlk241570757]§ 179. Overflader, udsmykning, inventar mv. i telte må ikke bidrage væsentligt til brand- og røgspredning i den tid, som personer skal bruge til at bringe sig i sikkerhed. 

Stk. 2. For telte, der anvendes af flere end 50 og højst 150 personer, anses kravet i stk. 1 som opfyldt, når udsmykning og indretning ikke forringer brandsikkerheden i teltet. 

Stk. 3. For telte, der anvendes af flere end 150 personer, gælder stk. 4-8. 

Stk. 4. Ved indretning af telte med opstilling af f.eks. skillevægge, udsmykning mv. skal der anvendes materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer. 

Stk. 5. Teltdugen i loft skal holdes fri for udsmykning, inventar og lignende. Der kan dog opsættes udsmykning i loftet svarende til højst 20 pct. af det vandrette tværsnitsareal, som måles 2,5 m over gulv.

Stk. 6. Telte skal enten opstilles direkte på terræn eller udføres med gulvbelægning, som mindst svarer til gulvbelægning klasse Dfl-s1, f.eks. beton, træ, linoleum eller lignende.

Stk. 7. Papir, tekstiler og tilsvarende letantændelige materialer, som anvendes til polstrede møbler, gardiner, scenetæpper, ruminddelinger, udsmykning og dekoration skal udføres i materialer, der er svært antændelige ved f.eks. at opfylde en af følgende:  
1) DS/EN 1021-1:2014 Bestemmelse af antændeligheden af polstrede møbler – Del 1: Antændelseskilde svarende til glødende cigaret, 
2) DS/EN 1021-2:2014 Bestemmelse af antændeligheden af polstrede møbler – Del 2: Antændelseskilde svarende til tændstikflamme, eller
3) være brandimprægneret således at materialet svarer til materiale klasse D-s2,d2.

Stk. 8. Stk. 7 omfatter ikke inventar, varer, produkter, artikler mv. i direkte relation til salg i salgsboder i forbindelse med loppemarkeder, julemarkeder mv. 

	Kravene er videreført fra BR18, herunder reglerne i kapitel 5 og kapitel 7 om drift, kontrol og vedligehold, men er samlet og præciseret i bekendtgørelsen, så det tydeligere fremgår, hvilke krav der gælder for teltes overflader, udsmykning og inventar.

Stk. 8 er en lempelse, idet kravene i stk. 7 ikke gælder for inventar, varer, produkter mv., der indgår direkte i salgsboder ved f.eks. loppemarkeder og julemarkeder.

	

	
§ 180. Ved brug af røgeffekter eller lignende, hvor sigtbarheden i teltet reduceres, skal der træffes foranstaltninger, så der fortsat kan ske en sikker evakuering af personer i teltet.

	
	

	
[bookmark: _Hlk241570841]§ 181. Ved brug af åben ild og pyroteknik i teltet, skal der træffes foranstaltninger, som håndterer den øgede risiko, jf. § 138.

Stk. 2. Der kan anvendes stearinlys, når de anbringes på ubrændbart og stabilt underlag, i god afstand fra gardiner og andet brændbart materiale, og når de holdes under opsyn.


	
	

	Installationer, opvarmning, oplag mv.
§ 182. Installationer og andre tiltag, som kan medføre en særlig risiko for, at en brand opstår, skal placeres og udføres, så risikoen for, at en brand opstår og spreder sig, minimeres. 
Stk. 2. Elektriske installationer skal udføres og drives sikkerhedsmæssigt forsvarligt ved at opfylde bestemmelserne i bekendtgørelse om sikkerhed for udførelse og drift af elektriske installationer (installationsbekendtgørelsen). 
Stk. 3. Opvarmning af teltet skal ske med elvarme eller gasfyrede installationer med direkte fordampning, som placeres med afstand til antændelige materialer i overensstemmelse med fabrikantens anvisninger.
Stk. 4. Olie- eller gasfyrede apparater til rumopvarmning, der ikke er placeret i teltet, skal være anbragt i en afstand på mindst 5,0 m fra teltet.
Stk. 5. Anvendelse af kogeapparater skal ske i form af apparater, der er tilsluttet elnettet eller ved anvendelse af apparater, der drives af gas, væske eller fast stof. Ved anvendelse af apparater, der drives af gas, væske eller fast stof, skal kogeapparaterne være godkendt til dette, og placeres så risikoen mindskes for, at en brand opstår. 
	
	

	§ 183. Anvendelse af gasinstallationer, f.eks. til opvarmning eller madlavning, skal ske på en måde, der forebygger brand og eksplosion.
Stk. 2. Midlertidige gasinstallationer skal udføres og drives sikkerhedsmæssigt forsvarligt ved at opfylde bestemmelserne i bekendtgørelse om sikkerhed for gasinstallationer. 
Stk. 3. I telte, der anvendes af højst 150 personer, må der højst anbringes 5 F-gasanlæg, herunder kogeapparater, transportable varmeovne til F-gas samt de F-gasflasker, der aktuelt er i brug.
Stk. 4. Øvrige gasflasker, herunder reserveflasker, skal oplagres i overensstemmelse med de for oplag gældende bestemmelser i bekendtgørelse om tekniske forskrifter for gasser.
Stk. 5. I telte, der anvendes af flere end 150 personer, må der ikke etableres anlæg med brandfarlige gasser.
Stk. 6. Telte og lagerafsnit med brandfarlige gasser skal have en indbyrdes afstand på mindst 10 m.

	
	

	§ 184. Oplag i og ved telte skal begrænses og placeres på en måde, der reducerer brandbelastning og risiko for brandspredning.
Stk. 2. I telte, der anvendes af flere end 150 personer, må der ikke placeres oplag, der er omfattet af beredskabsstyrelsens tekniske forskrifter, eller oplag, der medfører en brandbelastning på mere end 800 MJ/m² gulvareal.
Stk. 3. Større mængder brandfarligt oplag, herunder halm, brandfarlig emballage og affald, skal placeres i en afstand på mindst 10 m fra teltet.
Stk. 4. Krav til afstand til naboskel for oplag af drivmidler, herunder benzin, dieselolie og andre flydende brændstoffer, fremgår af bekendtgørelse om brandfarlige og brændbare væsker.

	
	

	Brandtekniske installationer og håndslukningsudstyr
§ 185. Brandtekniske installationer i telte skal sikre, at personer kan varsles, orientere sig og foretage sikker evakuering samt muliggøre indledende brandslukning.
	
	

	§ 186. I telte, der anvendes af flere end 150 personer, skal der etableres flugtvejs- og panikbelysning i opholdsrum og passager.
Stk. 2. Flugtvejsarmaturer udføres som belyste eller gennemlyste skilte.
Stk. 3. Flugtvejs- og panikbelysning skal udføres så belysningen kan opretholdes i den tid det tager at evakuere en bygning, dog mindst 30 minutter. 

Stk. 4. Panikbelysning skal oplyse gulvet med mindst 1 lux. 

Stk. 5. Flugtvejsarmaturer og panikbelysning skal enten være tilsluttet strømforsyning eller være batteridrevne. Såfremt flugtvejsarmaturer og panikbelysning er tilsluttet strømforsyning skal de udføres med batteribackup, som skal sikre deres funktion ved strømafbrydelse.
Stk. 6. Hvis gulve og udgange i brugstiden er tilstrækkeligt belyst af dagslys, kan flugtvejsbelysningen udføres med selvlysende flugtvejspiktogrammer.
Stk. 7. Flugtvejsskilte skal udføres med grøn baggrund og hvide symboler. 

Stk. 8. Det skal sikres, at flugtvejsskilte kan ses fra et hvilket som helst sted i opholdsrummet og i flugtvejsgangene under hensyn til arrangementets indretning og brug.
Stk. 9. Højden på flugtvejsskiltene skal være mindst 0,005 x afstanden til skiltet, dog mindst 10 cm. Afstanden skal måles fra det sted, der er længst fra skiltet. Det vil f.eks. sige, at flugtvejsskiltet skal være 30 cm højt, hvis det skal kunne læses på en afstand af 60 m.

Stk. 10. Hvis flugtvejs- og panikbelysning udføres efter én af følgende projekteringsstandarder eller vejledninger anses § 186 som opfyldt:
1) DS/EN 1838:2024 Belysning – Nødbelysning.
2) DS/EN 50172:2024 Belysningssystemer til nødudgange.
3) DBI Retningslinje nr. 234 Flugtvejs- og panikbelysningsanlæg.

	Kravet om flugtvejs- og panikbelysning videreføres fra BR18, kapitel 5, bilag 11.

Det er nyt, at kravene til flugtvejs- og panikbelysning, herunder definitionen af et flugtvejs- og panikbelysningsanlæg, fremgår direkte af bekendtgørelsen. Tidligere blev der henvist til BR18, kapitel 5, bilag 12.

Bestemmelsen er lempeligere, idet kravene kan opfyldes ved at følge de konkrete krav i stk. 1-9 uden nødvendigvis at følge en af de projekteringsstandarder eller vejledninger, der er angivet i stk. 10.

	

	§ 187. Telte skal indrettes så der kan ske en hurtig varsling i tilfælde af brand.
Stk. 2. I telte, der anvendes af flere end 150 personer, skal der etableres mulighed for varsling af personer og alarmering af redningsberedskabet. Varsling skal foregå ved en af følgende muligheder: 
1) Varslingsanlæg. 
2) Lydanlæg bemandet af personale.
3) Anvendelse af megafoner, hvortil personalet har adgang.

Stk. 3. Der skal foreligge en instruks for varsling, herunder for intern kommunikation til personalet om, hvordan varsling iværksættes samt hvordan redningsberedskabet alarmeres. Det skal fremgå af brand‐ og evakueringsinstruksen, hvordan den konkrete varsling af teltet skal foregå, så den er entydig for de personer, der opholder sig i teltet.

	
	

	§ 188. I telte, der anvendes af flere end 150 personer eller med et etageareal større end 1.000 m2, skal der opstilles egnet håndslukningsudstyr, så der kan foretages indledende slukning. 
Stk. 2. Håndildslukkere skal være egnede til slukning af de brandtyper der kan forekomme, og opfylde den af følgende standarder der er relevant for den konkrete håndildslukker: 
1) DS/EN 3-7 + A1:2007 Karakteristika, ydeevnekrav og prøvningsmetoder
2) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
3) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk
Stk. 3. Der må højst være 30 m til nærmeste håndslukningsudstyr fra et vilkårligt sted i teltet. Afstand måles i ganglinje.
Stk. 4. I områder med høj brandbelastning skal der anbringes en egnet håndildslukker og et brandtæppe i umiddelbar nærhed af det pågældende område. Områder med høj brandbelastning kan f.eks. være salgsboder, køkkener mv. 
Stk. 5. Ved eltavler, mikserpulte og tilsvarende elektriske installationer skal der opstilles en egnet håndildslukker. 
Stk. 6. Håndslukningsudstyr skal anbringes synligt og let tilgængeligt og skal om muligt placeres ved teltets udgange.

	
	

	
Redningsberedskabets indsatsmulighed
§ 189. Redningsberedskabet skal have forsvarlig mulighed til at foretage redning og brandslukning.

Stk. 2. Der skal etableres adgangs- og tilkørselsforhold, så redningsberedskabet uhindret kan nå frem til teltet, og så det i og uden for teltet er muligt at fremføre det nødvendige udstyr til redning af personer samt til slukningsarbejde i forbindelse hermed. 

Stk. 3. Redningsberedskabets skal kunne komme uhindret frem til et hvert sted inde i konstruktionen og der må højst være 80 m målt i ganglinjen fra redningsredskabets udstigningsareal til et hvert sted i konstruktionen.

	
	



Brandsikkerhed for øvrige midlertidige konstruktioner med personophold

	
§ 190. Øvrige midlertidige konstruktioner med personophold, der opstilles udendørs eller indendørs, skal udføres og indrettes således, at de frembyder tilfredsstillende tryghed i brandmæssig henseende. 

Stk. 2. Øvrige midlertidige konstruktioner, som er omfattet af §§ 190-214, er konstruktioner, som kan være helt eller delvist lukkede, og opfylder følgende betingelser:
1) gulvet i øverste etage er højst 22 m over terræn, og 
2) konstruktionen anvendes ikke til overnatning, medmindre dette udtrykkeligt fremgår af bestemmelserne. 
	Kravene i dette afsnit er i vidt omfang videreført fra BR18, herunder BR18's vejledning til kapitel 5, kapitel 7 om drift, kontrol og vedligehold af brandforhold samt bilag 11.
	

	
§ 191. Øvrige midlertidige konstruktioner, som er højst 50 m2 og højst 1 etage, skal alene overholde følgende: 
1) konstruktionen udføres af materialer, som svarer til materiale klasse D-s2,d2, f.eks. metal, krydsfinerplader, spånplader, hårde træfiberplader, brædder eller lignende materialer eller brandmæssigt egnet teltdug, jf. § 172,
2) der er mindst en udgang,
3) der er mindst en røgalarm udført som et røgalarmanlæg eller med en batteridreven røgalarm, når konstruktionen anvendes til overnatning,
4) der er mindst en egnet håndildslukker, hvis der er rumopvarmning, kogeapparater eller lignende, 
5) § 214 om redningsberedskabets indsatsmuligheder, og
6) § 215 om ordensregler. 

	Bestemmelsen er en lempelse for mindre midlertidige konstruktioner, idet konstruktioner på højst 50 m² og i højst én etage alene skal opfylde de brandmæssige krav, der fremgår af bestemmelsen. Det giver et enklere og mere overskueligt kravsæt for f.eks. mindre salgsboder til julemarkeder, overnatningshytter på festivaler og lignende konstruktioner.
	

	Fravigelser
§ 192. Der kan foretages op til 3 fravigelser på hver højst 10 pct. fra konkrete målbare krav. Fravigelserne kan alene ske for følgende krav:
1) Bredde af passager, udgange og flugtveje, jf. § 195, stk. 2-3. 
2) Placering af udgange, jf. § 198, stk. 3. 
3) Gangafstand til nærmeste udgang, jf. § 199.  
4) Passage til udgange, jf. § 200, stk. 4.
5) Afstand til olie- eller gasfyrede apparater til rumopvarmning, jf. § 206, stk. 4. 
6) Afstand til nærmeste håndslukningsudstyr, jf. § 213, stk. 3. 
Stk. 2. Repeterende, ensartede fravigelser betragtes som én samlet fravigelse. 
Stk. 3. Fravigelser, der overstiger de i stk. 1 fastsatte grænser, kræver byggetilladelse efter § 30.

	Muligheden for at fravige udvalgte krav er indført for at skabe mere fleksible rammer. Bestemmelsen giver mulighed for mindre fravigelser af konkrete, målbare krav uden.
	

	
Indretning
§ 193. Øvrige midlertidige konstruktioner, som er helt eller delvist lukkede konstruktioner med vægge, skal udføres med faste materialer, der mindst svarer til materiale klasse B-s2,d0, som f.eks. gipsplader, brandimprægneret træ, beton eller brandmæssigt egnet teltdug, jf. § 172, stk. 3-4. 

Stk. 2. Tag skal udføres i brandmæssigt egnet teltdug eller materialer, der mindst svarer til enten tagdækning Broof T2 eller klasse e-d2.

Stk. 3. Væg- og loftoverflader skal udføres af materialer, der mindst svarer til materiale klasse B-s2,d0, som f.eks. gipsplader, brandimprægneret træ, beton. 

Stk. 4. Når væg-, loft- eller gulvoverflade dækkes af et nyt materiale i forbindelse med udsmykning eller lignende, må overfladens brandmæssige egenskaber ikke forringes. 

Stk. 5. Det tillades, at højst 20 pct. af overfladen i loftet eller på væggene udføres i materialer, som svarer til materiale klasse D-s2,d2, som er brændbart materiale, f.eks. krydsfinerplader, spånplader, hårde træfiberplader eller lignende materialer.

	Der er indført nye løsninger for øvrige midlertidige konstruktioner, da disse tidligere har skullet følge BR18, kapitel 5, og kravene til permanente bygninger. Kravene er lempet, idet der alene stilles krav til materialernes brandmæssige egenskaber og ikke til beklædningens brandmæssige egenskaber.
	

	
§ 194. Øvrige midlertidige konstruktioner, som er helt eller delvist lukkede, skal indrettes med et tilstrækkeligt antal udgange til at sikre, at personer kan evakuere på betryggende vis. 

Stk. 2. En udgang er en åbning, som fører direkte til terræn i det fri. En udgang kan være en dør, en åbning eller anden mulighed for at komme ud af konstruktionen på en let måde. 

Stk. 3. En udgang skal være tydeligt markeret og fremtræde som udgang. 

Stk. 4. En udgang skal være let tilgængelig, let at åbne uden brug af nøgle, kode, værktøj eller lignende samt fri for inventar, barrierer eller andet, der kan hindre fri passage for personer.

Stk. 5. Samtlige udgange skal kunne anvendes i forbindelse med evakuering. 

Stk. 6. Udgange, der ikke anvendes i den normale drift af konstruktionen, kan være lukket, forudsat at lukningen er let at åbne, funktionsduelig og tydeligt markeret, således at udgangen hurtigt kan benyttes i en evakueringssituation.

[bookmark: _Hlk230339278]Stk. 7. Gående døre skal opfylde samme krav som øvrige udgange med hensyn til antal, placering og bredde. Anvendes rummet af flere end 150 personer, skal dørene åbne i flugtvejsretningen. 

Stk. 8. Udgange kan udføres med lynlåslukninger, velcrolukninger eller som gående døre, når lukningen opfylder kravene i stk. 2-7. 

	Det er en forudsætning for denne type konstruktioner, at udgangene fører direkte til terræn i det fri, eventuelt via trapper eller ramper. Herved bliver evakueringsforholdene mere enkle og overskuelige.

Stk. 2 er indført for at undgå indeliggende rum, da sådanne rum kan komplicere flugtvejsforholdene væsentligt. Ved at stille krav om udgange til terræn i det fri bliver evakueringsforholdene mere enkle og overskuelige.

	

	
§ 195. Bredden på udgangene skal fastlægges under hensyn til personbelastningen i opholdsrummet. Den samlede frie bredde af udgange skal være mindst 1,0 cm pr. person.

Stk. 2. Anvendes den øvrige midlertidige konstruktion af højst 150 personer, skal udgange være mindst 77 cm. 

Stk. 3. Anvendes den øvrige midlertidige konstruktion af flere end 150 personer, skal de primære udgange være mindst 1,2 m bredde, og de sekundære udgange skal være mindst 77 cm. 

	

	

	§ 196. Antal og placering af udgange skal ske under hensyn til anvendelsen og den maksimale personbelastning i den midlertidige konstruktion. 
Stk. 2. Øvrige midlertidige konstruktioner, hvor der opholder sig:
1) [bookmark: _Hlk230340286]højst 50 personer skal have mindst 1 udgang, der fører til terræn i det fri enten via udvendig trappe og rampe eller direkte til terræn. 
2) flere end 50 og højst 150 personer, skal have mindst 2 uafhængige udgange, der fører til terræn i det fri enten via udvendig trappe og rampe eller direkte til terræn.
3) flere end 150 og højst 350 personer, skal have mindst 3 uafhængige udgange, der fører til terræn i det fri enten via udvendig trappe og rampe eller direkte til terræn.
4) flere end 350 og højst 550 personer, skal have mindst 4 uafhængige udgange, der fører til terræn i det fri enten via udvendig trappe og rampe eller direkte til terræn.
5) flere end 550 og højst 750 personer, skal have mindst 5 uafhængige udgange, der fører til terræn i det fri enten via udvendig trappe og rampe eller direkte til terræn.
6) flere end 750 og højst 950 personer, skal have mindst 6 uafhængige udgange, der fører til terræn i det fri enten via udvendig trappe og rampe eller direkte til terræn.
7) flere end 950 og højst 1.150 personer skal have mindst 7 uafhængige udgange, der fører til terræn i det fri enten via udvendig trappe og rampe eller direkte til terræn.

Stk. 3. Alle rum med personophold skal altid have mindst 1 udgang direkte til det fri enten via udvendig trappe, rampe eller direkte til terræn. 

Stk. 4. Overstiger personantallet 1.150 personer skal der etableres en ekstra uafhængig udgang til terræn i det fri enten via udvendig trappe og rampe eller direkte til terræn for hver påbegyndt 200 personer. 

Stk. 5. Hvor alle udgange fører direkte til terræn i det fri, og hvor der er etableret flugtvejs- og panikbelysning i konstruktionen, kan antallet af udgange reduceres til det halve af det antal, der er angivet i § 196, stk. 2, dog skal der altid være mindst 2 uafhængige udgange. Den samlede frie bredde af udgangene fastsættes, jf. § 195. 

Stk. 6. Øvrige midlertidige konstruktioner, der indeholder varm fødevareproduktion skal have mindst 2 udgange uanset konstruktionens størrelse og personbelastning.

	
	

	
§ 197. Rum med flere end 10 personer skal have en rumhøjde på mindst 2,1 m.

	Bestemmelsen er ny og skal sikre en tilstrækkelig rumhøjde i konstruktioner, hvor der opholder sig flere end 10 personer, så der skabes bedre forudsætninger for en sikker evakuering, inden rummet bliver røgfyldt. 
	

	§ 198. Udgange skal placeres så en brand ikke kan spærre flere udgange og dermed hindre evakuering. 

Stk. 2. Udgange skal placeres i eller umiddelbart i rummets modstående ender. 

Stk. 3. Uafhængige udgange er udgange, der er placeret mindst 5 m fra hinanden. 
 
	
	

	
§ 199.  Afstanden til den nærmeste udgang, fra hvilket som helst sted i rummet, må højst være 30 m. Afstand måles i ganglinje. Kravet kan medføre at der skal være flere udgange end beskrevet i § 196, stk. 2.

	
	

	§ 200. Øvrige midlertidige konstruktioner skal indrettes, så der er fri passage til alle udgange.

Stk. 2. Passager er udlagte gangarealer inde i konstruktionen, som leder fra opholdsområder i konstruktionen til udgangene. Passager kan omfatte ramper og trapper, herunder adgang til tribuner, scener, podier mv. 

Stk. 3. Ved opstilling af inventar, scener, tribuner samt ved udsmykning mv., skal der være passager fra alle områder, der fører til udgange til terræn i det fri.

Stk. 4. Passage til udgange skal have en fri bredde på mindst 1,3 m.

Stk. 5. Alle passager skal være let tilgængelig, frie for inventar, barrierer eller andet i den nødvendige bredde, der kan hindre fri passage for personer. 

Stk. 6. I øvrige midlertidige konstruktioner med flere end 150 personer, der indrettes med borde, stole, bænke og lignende opstillinger, skal der udarbejdes en pladsfordelingsplan, som viser inventaropstillingen. Pladsfordelingsplanen skal udarbejdes, jf. kapitel 4 om dokumentation og kontrol. 

	
	

	Overflader, udsmykning, inventar mv.

[bookmark: _Hlk241570925]§ 201. Overflader, udsmykning, inventar mv. må ikke bidrage væsentligt til brand- og røgspredning i den tid, som personer skal bruge til at bringe sig i sikkerhed. 

Stk. 2. Ved opstilling af kulisser, rekvisitter mv. skal der anvendes materialer, som mindst svarer til materiale klasse D-s2,d2, f.eks. metal, krydsfinerplader, spånplader, hårde træfiberplader eller lignende materialer. 

	Stk. 2 viderefører kravet om materiale klasse D-s2,d2, som i dag fremgår af BR18, vejledning til 5, kapitel 7 om drift., kontrol- og vedligehold af brandforhold.
	

	§ 202. Indvendige væg- og loftoverflader skal være af materialer klassificeret som mindst materiale klasse B-s1,d0, som er svært antændelige materialer, f.eks. gipsplader, brandimprægneret træ, beton så de ikke bidrager væsentligt til brand- og røgspredning mindst svarende til materiale klasse B-s1,d0, f.eks. som gips, stål, brandimprægneret eller brandmalet træbeklædninger og beton.

Stk. 2. Øvrige midlertidige konstruktioner med personophold, der anvendes af flere end 150 personer, skal udføres med gulvbelægninger, som mindst svarer til gulvbelægning klasse Dfl-s1, f.eks. beton, træ, linoleum eller lignende.

Stk. 3. For øvrige midlertidige konstruktioner med personophold, der anvendes af flere end 150 personer, skal polstrede møbler, og tekstiler, som anvendes til gardiner, scenetæpper, ruminddelinger, udsmykning og lignende udføres i materialer, der er svært antændelige ved f.eks. at opfylde én af følgende: 
1) DS/EN 1021-1:2014 Bestemmelse af antændeligheden af polstrede møbler – Del 1: Antændelseskilde svarende til glødende cigaret eller 
2) DS/EN 1021-2:2014 Bestemmelse af antændeligheden af polstrede møbler – Del 2: Antændelseskilde svarende til tændstikflamme. 

	Stk. 1 er en lempelse af kravene til indvendige overflader i BR18, hvor der som udgangspunkt stilles krav om beklædning klasse K₁ 10 / B-s1,d0. Der stilles med bestemmelsen alene krav om materiale klasse B-s1,d0, og der er således ikke krav om, at vægmaterialet samtidig skal beskytte det bagvedliggende materiale mod brand.



	

	
§ 203. For øvrige midlertidige konstruktioner med personophold, der anvendes af flere end 150 personer, skal papir, tekstiler og tilsvarende letantændelige materialer, som anvendes til udsmykning, være brandimprægneret, så de svarer til materiale klasse D-s2,d2.

	
	

	
§ 204. Ved brug af røgeffekter eller lignende, hvor sigtbarheden reduceres, skal der træffes foranstaltninger, så der fortsat kan ske en sikker evakuering af personer. 

	
	

	
[bookmark: _Hlk241570989]§ 205. Ved brug af åben ild og pyroteknik skal der træffes foranstaltninger, som håndterer den øgede risiko, jf. § 138. 

Stk. 2. Der kan anvendes stearinlys, når de anbringes på ubrændbart og stabilt underlag, i god afstand fra gardiner og andet brændbart materiale, og når de holdes under opsyn.


	
	

	Installationer, opvarmning, oplag mv.
§ 206. Installationer og andre tiltag, som kan medføre en særlig risiko for, at en brand opstår, skal placeres og udføres, så risikoen for, at brand opstår og spreder sig, minimeres.  
Stk. 2. Elektriske installationer skal udføres og drives sikkerhedsmæssigt forsvarligt ved at opfylde bestemmelserne i bekendtgørelse om sikkerhed for udførelse og drift af elektriske installationer (installationsbekendtgørelsen).
Stk. 3. Opvarmning skal ske med elvarme eller gasfyrede installationer med direkte fordampning, som placeres med afstand til antændelige materialer i overensstemmelse med fabrikantens anvisninger.
Stk. 4. Olie- eller gasfyrede apparater til rumopvarmning, der ikke er placeret i konstruktionen, skal være anbragt i en afstand på mindst 5,0 m fra konstruktionen.
Stk. 5. Anvendelse af kogeapparater skal ske i form af apparater, der er tilsluttet elnettet eller ved anvendelse af apparater, der drives af gas, væske eller fast stof. Ved anvendelse af apparater, der drives af gas, væske eller fast stof, skal kogeapparaterne være godkendt til dette, og placeres så risikoen mindskes for at en brand opstår. 

	
	

	§ 207. Anvendelse af gasinstallationer, f.eks. til opvarmning eller madlavning, skal ske på en måde, der forebygger brand og eksplosion.
Stk. 2. Midlertidige gasinstallationer skal udføres og drives sikkerhedsmæssigt forsvarligt ved at opfylde bestemmelserne i bekendtgørelse om sikkerhed for gasinstallationer. 
	
	

	§ 208. Oplag i og ved konstruktioner skal begrænses og placeres på en måde, der reducerer brandbelastning og risiko for brandspredning.
Stk. 2. Depotrum mv. skal være brandmæssigt adskilt fra opholdsrummet, hvor arrangementet foregår ved f.eks. at være fysisk placeret et andet sted udenfor konstruktionen eller være placeret i et separat rum. 

	
	

	Brandtekniske installationer og håndslukningsudstyr
§ 209. Brandtekniske installationer skal sikre, at personer kan varsles, orientere sig og foretage sikker evakuering samt muliggøre indledende brandslukning.
	
	

	§ 210. Udgange og flugtvejsgange skal være belyst, så personer sikkert kan orientere sig og evakuere ved brand.
	
	

	§ 211. For øvrige midlertidige konstruktioner med personophold, der anvendes af flere end 150 personer, skal der etableres flugtvejs- og panikbelysning i opholdsrum og evt. trapper og ramper.

Stk. 2. Flugtvejs- og panikbelysning skal udføres så det kan opretholdes mindst 30 minutter. 

Stk. 3. Flugtvejsarmaturer udføres som belyste eller gennemlyste skilte.

Stk. 4. Panikbelysning skal oplyse gulvet med mindst 1 lux i opholdsrum og på trapper og ramper. 

Stk. 5. Flugtvejsarmaturer og panikbelysning skal enten være tilsluttet strømforsyning eller være batteridrevne. Såfremt flugtvejsarmaturer og panikbelysning er tilsluttet strømforsyning skal de udføres med batteribackup, som skal sikre deres funktion ved strømafbrydelse.
Stk. 6. Hvis gulve og udgange i brugstiden er tilstrækkeligt belyst af dagslys, kan flugtvejsbelysningen udføres med selvlysende flugtvejspiktogrammer.
Stk. 7. Flugtvejsskilte skal udføres med grøn baggrund og hvide symboler. 

Stk. 8. Det skal sikres, at flugtvejsskilte kan ses fra et hvilket som helst sted i konstruktionen og under hensyn til konstruktionens indretning og brug.

Stk. 9. Højden på flugtvejsskiltene skal være mindst 0,005 x afstanden til skiltet, dog mindst 10 cm. Afstanden skal måles fra det sted, der er længst fra skiltet. Det vil f.eks. sige, at flugtvejsskiltet skal være 30 cm højt, hvis det skal kunne læses på en afstand af 60 m.

Stk. 10. Hvis flugtvejs- og panikbelysning udføres efter én af følgende projekteringsstandarder eller vejledninger anses § 211 som opfyldt:
1) DS/EN 1838:2024 Belysning – Nødbelysning
2) DS/EN 50172:2024 Belysningssystemer til nødudgange
3) DBI Retningslinje nr. 234 Flugtvejs- og panikbelysningsanlæg. 
	
	

	§ 212. Øvrige midlertidige konstruktioner med personophold skal indrettes så der kan ske en hurtig varsling i tilfælde af brand, og så der kan ske en hurtig og sikker evakuering og redning af personer. 

Stk. 2. For øvrige midlertidige konstruktioner med personophold, der anvendes af flere end 150 personer, skal der etableres mulighed for varsling af personer og alarmering af redningsberedskabet. Varsling skal foregå ved en af følgende muligheder: 
1) Varslingsanlæg. 
2) Lydanlæg bemandet af personale.
3) Anvendelse af megafoner, hvortil personalet har adgang.

Stk. 3. Der skal foreligge en instruks for varsling, herunder for intern kommunikation til personalet om, hvordan varsling iværksættes samt hvordan redningsberedskabet alarmeres. Det skal fremgå af brand‐ og evakueringsinstruksen, hvordan den konkrete varsling skal foregå, så den er entydig for de personer, der opholder sig i den midlertidige konstruktion.

Stk. 4. Brandtekniske installationer til varsling kan udelades, hvis alle opholdsrum er til højst 150 personer, og alle opholdsrum har udgang direkte til terræn i det fri. 

	
	

	§ 213. I øvrige midlertidige konstruktioner, der anvendes af flere end 150 personer eller med et etageareal større end 1.000 m2, skal der opstilles egnet håndslukningsudstyr, så der kan foretages indledende slukning.
Stk. 2. Håndildslukkere skal være egnede til slukning af de brandtyper der kan forekomme, og opfylde den af følgende standarder der er relevant for den konkrete håndildslukker: 
1) DS/EN 3-7 + A1:2007 Karakteristika, ydeevnekrav og prøvningsmetoder
2) DS/EN 3-8:2021 Krav, jf. EN 3-7 vedr. konstruktion, modstandsevne over for tryk og mekaniske prøvninger af ildslukkere med et maksimalt tilladt tryk på 30 bar eller derunder
3) DS/EN 3-9:2007 Yderligere krav til EN 3-7 for CO2-ildslukkeres modstandsdygtighed over for tryk
Stk. 3. Der må højst være 30 m til nærmeste håndslukningsudstyr fra et vilkårligt sted i opholdsrummet og i flugtvejsgangen. 
Stk. 4. I områder med høj brandbelastning skal der anbringes en egnet håndildslukker og et brandtæppe i umiddelbar nærhed af det pågældende område. Områder med høj brandbelastning kan f.eks. være sceneudsmykning, salgsboder, køkkener mv. 
Stk. 5. Ved eltavler, mikserpulte og tilsvarende elektriske installationer skal der opstilles en egnet håndildslukker. 
Stk. 6. Håndslukningsudstyr skal anbringes synligt og let tilgængeligt og skal om muligt placeres ved teltets udgange.

	
	

	Redningsberedskabets indsatsmuligheder
§ 214. Redningsberedskabet skal have forsvarlig mulighed til at foretage redning og brandslukning.

Stk. 2. Der skal etableres adgangs- og tilkørselsforhold, så redningsberedskabet uhindret kan nå frem til konstruktionen og så det i og uden for konstruktionen er muligt at fremføre det nødvendige udstyr til redning af personer samt til slukningsarbejde i forbindelse hermed. 

Stk. 3. Redningsberedskabets skal kunne komme uhindret frem til et hvert sted inde i konstruktionen og der må højst være 80 m målt i ganglinjen fra redningsredskabets udstigningsareal til et hvert sted i konstruktionen.

	
	



Ordensregler for midlertidige konstruktioner
	
Ordensregler for midlertidige konstruktioner

§ 215. Ordensregler skal sikre, at afholdelse af den midlertidige konstruktion sker på forsvarlig vis og i overensstemmelse med bestemmelserne, som gælder for den pågældende midlertidige konstruktion.

Stk. 2. Ordensreglerne skal omfatte relevante dele af følgende:
1) Inden konstruktionen tages i brug, skal den kontrolleres, at den er udført og opsat i overensstemmelse med byggetilladelsen eller meddelelsen. 
2) Personalet, frivillige og lignende skal være instrueret i både driftsjournalen med ordensreglerne, brand- og evakueringsinstruksen samt i relevant omfang instrueret i placering og brug af håndslukningsmateriel og brandtekniske installationer. 
3) Relevante opslag som brand- og evakueringsinstruks, driftsjournal og lignende, som fremgår af den brandtekniske dokumentation, skal være ophængt så de er synlige for arrangementets deltagere.
4) Pladsfordelingsplan eller opslag med angivelse af det største antal personer er anbragt på et synligt sted ved alle primære indgange. 
5) Inventaropstilling er i overensstemmelse med den til formålet godkendte pladsfordelingsplan. 
6) Anvendes teltet uden opstilling af inventar, skal der opsættes et opslag, der angiver det maksimale antal personer, som må opholde sig i teltet.
7) Hvis der anvendes tribuner og scener m.v. i en midlertidig konstruktion, skal flugtvejsforhold og placering fremgå af pladsfordelingsplanen.
8) Der skal være fri adgang til brandslukningsmateriel.
9) Brandslukningsmateriel skal være korrekt placeret.  
10) Internt varslingsanlæg eller lydanlæg, der benyttes til varsling, er funktionsdueligt. 
11) Porte, adgangsveje og redningsarealer, som er nødvendige for redningsberedskabets rednings- og slukningsarbejde, skal altid være frie. Kortvarig standsning på brandveje kan accepteres, såfremt chaufføren er i umiddelbar nærhed af køretøjet.
12) Affald skal løbende fjernes så der ikke sker affaldsophobning, og må ikke placeres, så det kan hindre udgange eller skabe brandfare.
13) Affald skal anbringes i et egnet affaldsrum eller i containere. 
14) Depotrum mv. skal være brandmæssigt adskilt fra opholdsrummet, hvor arrangementet foregår ved f.eks. at være fysisk placeret et andet sted udenfor bygningen eller være placeret i et separat rum.
15) Områder under scener og tribuner mv. skal holdes fri for brændbart oplag
16) Flugtveje, flugtvejspassager og friarealer skal være fri og ryddelige i hele deres bredde. Den frie bredde af gangarealer uden for den midlertidige konstruktion må ikke indskrænkes af master, tælleapparater, barduner, projektører eller lignende installationer.
17) Udgange skal let kunne åbnes.
18) Flugtvejsdøre samt flugtvejsbelysning og skilte ved flugtvejsdøre skal være synlige. 
19) Døres, portes og lemmes selvlukkefunktion skal være funktionsdygtig, og dørene må ikke fastholdes i åben stilling ved hjælp af kroge, hasper, kiler el.lign.
20) Døre, porte og lemme skal lukke tætsluttende til fals.
21) Selvlukkede branddøre må kun stå åbne, hvis de ved brand lukker automatisk. 
22) Teknikum (ventilationsrum, el-tavlerum m.v.) må ikke anvendes til henstilling af inventar, varer og lignende.
23) Ved opladning af elektronisk udstyr skal både udstyr og opladere placeres på et ubrændbart eller svært antændeligt underlag.
24) Levende lys mv. skal anbringes på et ubrændbart og stabilt underlag og i god afstand fra gardiner og andet brændbart materiale. Tændte levende lys skal holdes under opsyn. 
25) Varmeapparater skal placeres med afstand til antændelige materialer i overensstemmelse med fabrikantens anvisninger.
26) Kaffemaskiner, strygejern og lignende elektriske apparater skal afbrydes ved stikkontakten efter brug.
27) Duge, servietter og lignende skal ved aftagning efterses for gløder fra tobaksrygning m.v. og skal anbringes, så en eventuel brand i materialet ikke kan brede sig.
28) Der skal udarbejdes en beskrivelse af de driftsansvarlige for arrangementet, herunder oplysninger om de til enhver tid værende driftsansvarlige personer med kontaktoplysninger. 
29) Det skal dokumenteres, at kontroller, som er foreskrevet i driftsjournalen, er gennemført, og nødvendige udbedringer er foretaget. Dokumentationen skal opbevares på stedet.

	
De eksisterende ordensregler samles og præciseres i bekendtgørelsen, så det bliver tydeligere for arrangører, hvilke forhold der skal være styr på under opstilling og anvendelse af de midlertidige konstruktioner.
	



Adgangsforhold og værn

	
§ 216. Midlertidige konstruktioner skal have forhold, der sikrer, at brugerne ved egen hjælp kan komme ind i dem. 
Stk. 2. Eventuelle niveauforskelle skal reguleres i adgangsarealet uden for den midlertidige konstruktion. Der kan anvendes ramper. 
Stk. 3. Der skal ved yderdøre være et tilstrækkeligt plant areal i samme niveau som det indvendige gulv.  
Stk. 4. Adgangen til den midlertidige konstruktion skal markeres taktilt eller ved anden farve.  

	Midlertidige konstruktioner er i dag omfattet af BR18’s bestemmelser om adgangsforhold ved bygninger. Disse indeholder en række detaljerede krav, som skal sikre, at brugere ved egen hjælp kan opnå adgang til konstruktionen.

Kravene omfatter blandt andet specifikke mål for niveaufri adgang, dørtrin, friarealer ved døre samt krav til udformning og markering af adgangsarealer. Tilsvarende er midlertidige konstruktioner omfattet af detaljerede bestemmelser om værn og håndlister, herunder krav til værnhøjder og udformning ved hævede opholdsarealer.

Med udkastet til bekendtgørelsen fastholdes det overordnede princip om, at brugere ved egen hjælp skal kunne få adgang til midlertidige konstruktioner og telte. De hidtidige detaljerede og målfastsatte krav foreslås imidlertid erstattet af mere overordnede funktionskrav. Formålet er at skabe større fleksibilitet i, hvordan kravene opfyldes, og samtidig tage højde for de ofte varierende og stedsspecifikke forhold, som gør sig gældende ved midlertidige arrangementer.

	

	§ 217. Gange, trapper og ramper i fælles adgangsveje samt altaner, franske altandøre, altangange, luftsluser, tagterrasser, udvendige trapper samt andre hævede opholdsarealer, skal under hensyn til bygningens anvendelse sikres med værn og forsynes med håndlister. Alle typer af værn eller rækværk skal under hensyn til bygningens anvendelse udformes, således at deres højde, udformning, frie åbninger i værnet mv. sikrer personer mod at falde ud over eller igennem dem. Bestemmelsen anses som opfyldt, når: 
1) Højden på værn eller rækværker er mindst 1,0 m. 
2) Højden på værn ved trapper og ramper er mindst 0,80 m og over trappereposer er mindst 0,90 m. 
3) Højden på værn ved trapper med bredere lysning end 0,30 m, altangange og luftsluser er mindst 1,20 m. 
4) Højden på værn skal måles over trinforkanter og ramper samt fra overkant af gulv/dæk. 
5) Håndlister skal være nemme at gribe om og holde fast i. 

	
Kravene til værn og håndlister videreføres i vidt omfang fra BR18.
	

	§ 218. Værn skal udføres, så den indbyrdes afstand mellem alle typer balustre, både lodrette og vandrette ikke giver anledning til personskader. I den forbindelse skal der i særlig grad tages hensyn til, at børn ikke må kunne klatre på værnet eller komme i klemme mellem balustre. 
	
	

	§ 219. Gange, trapper og ramper i fælles adgangsveje, hvor der ikke er opsat værn, skal forsynes med håndlister i begge sider under hensyn til bygningens udformning og anvendelse. Håndlisterne skal være nemme at gribe om og holde fast i. Håndlister skal føres ubrudt forbi repos og afsluttes vandret. 
Stk. 2. Håndlister skal opsættes i en højde på ca. 0,80 m.

	
	



Kapitel 4 – Dokumentation og kontrol
Dokumentation og kontrol af konstruktioner
	
§ 220. Dokumentation af bærende konstruktioner, skal påvise at de bærende konstruktioners ydeevne opfylder bestemmelserne i § 86 og §§ 133-136. 

Stk. 2. Transportable konstruktioner, der certificeres i henhold til bekendtgørelse om certificeringsordning for transportable konstruktioner er ikke omfattet af §§ 220-221.

	Transportable konstruktioner, som er certificeret i henhold til bekendtgørelse om certificeringsordning for transportable konstruktioner, er undtaget §220-221. 

Det er inspektionsorganet,
der i det enkelte tilfælde vurderer, hvordan inspektionen skal ske, samt hvilken dokumentation inspektionsorganet har brug for.
	

	§ 221. Dokumentation for projektering af de bærende konstruktioner skal omfatte relevante dele af følgende:
1) Konstruktionsdokumentation, der skal danne grundlag for projekteringen og en efterfølgende forståelse af de bærende konstruktioner. Konstruktionsgrundlag skal indeholde de nødvendige oplysninger for projekteringen af de bærende konstruktioner i alle funktionelle, tekniske og udførelsesmæssige henseender, herunder f.eks. byggeriets anvendelse og opbygning, funktionskrav, normgrundlag, konsekvensklasser, anvendte IT-værktøjer, forundersøgelser, konstruktionens statiske virkemåde, brand, laster og anvendte konstruktionsmaterialer.

2) Statiske beregninger, der danner grundlag for projekteringen og indeholder dokumentationen for fordelingen af lasterne i de anvendte statiske systemer i form af snitkræfter, reaktioner mm. samt statiske beregninger, herunder bæreevne- og stabilitetsberegninger, herunder dokumentation for, at de enkelte konstruktionsdele har den fornødne sikkerhed og opfylder stillede funktionskrav.

3) Konstruktionstegninger og modeller, der indeholder den grafiske fremstilling af konstruktionens udformning med angivelse af placering og dimensioner på alle konstruktionsdele. Konstruktionstegninger og modeller er sammensat af konstruktionstegninger og modeller for konstruktionen og for de enkelte dele, der indgår i konstruktionen.

4) Kontroldokumentation beskriver de krav, der er til kontrol af projektering og opsætning for alle dele af konstruktionen. Kontroldokumentationen indeholder endvidere dokumentation for den gennemførte kontrol af projekteringen og opsætning.

a) For konstruktioner skal der udføres uafhængig kontrol, som er kontrol udført af en person, der ikke har medvirket ved projektering af de bærende konstruktioner, hvor den uafhængige kontrollant skal have den fornødne kompetence og overblik inden for det faglige område, som dokumentationen omfatter.

b) For konstruktioner skal der udføres uafhængig kontrol, som er kontrol udført af en person, der ikke har medvirket ved opsætning af det pågældende element, hvor den uafhængige kontrollant skal have den fornødne kompetence og overblik inden for det faglige område, som opsætningen omfatter.

	Dokumentationen af bærende konstruktioner præciseres og målrettes midlertidige konstruktioner.
	



Dokumentation og kontrol af de brandmæssige forhold
	§ 222. Dokumentationen af brandsikkerheden skal påvise, at brandforholdene er i overensstemmelse med definerede krav til sikkerhed samt at design, projektering og udførelse er fyldestgørende og i overensstemmelse med definerede krav.

Stk. 2. Dokumentation af brandsikkerheden for midlertidige arrangementer omfatter relevante dele af følgende: 
1) Arrangementsplan 
2) Driftsjournal 
3) Brand- og evakueringsinstruks 
4) Ordensregler 
5) Pladsfordelingsplan for opholdsrum, der anvendes af flere end 150 personer. 
6) Belægningsplan for rum, der anvendes til overnatning for mere end 50 personer.
7) Dokumentation for overholdelse af de brandmæssige forhold, jf. § 15, stk. 2, nr. 2, § 17, stk. 2, nr. 2, § 22, stk. 2, nr. 2, § 26, stk. 2, nr. 2 og § 30, stk. 2, nr. 4 skal ske med f.eks. dokumentation for brandmæssige egenskaber af teltdug eller materialeklassifikation af anvendte materialer. 
8) Dokumentation for eftervisning af fravigelser i henhold til § 223.
9) Sluterklæring fra den certificerede brandrådgiver i henhold til § 231.

Stk. 3. Dokumenterne, jf. stk. 2. nr. 1-6, skal udarbejdes, jf. bilag 1. 

Stk. 4. Tilladte fravigelser i kapitel 3 skal tydeligt fremgå af planer og beskrivelser i stk. 2.  

	Dokumentationskravene samles og præciseres i bekendtgørelsen, så det tydeligt fremgår, hvilken dokumentation der skal udarbejdes. Af de administrative bestemmelser fremgår det, hvilken dokumentation, der skal udarbejdes for de forskellige typer af midlertidige arrangementer og konstruktioner.

Stk. 2 viderefører i vidt omfang dokumentationskrav fra bilag 11 for bl.a. forsamlingstelte, campingområder og indendørs overnatning. For indendørsarrangementer og øvrige midlertidige konstruktioner indebærer bestemmelsen samtidig en lempelse, idet dokumentationskravene ikke længere følger de mere omfattende krav i BR18, kapitel 29.

Stk. 4 er nyt og tydeliggør, at tilladte fravigelser skal fremgå af den relevante dokumentation.

	

	§ 223. Ved fravigelse fra reglerne for udendørsarrangementer, udendørs overnatning, indendørsarrangementer og midlertidige konstruktioner, skal der udarbejdes en brandteknisk begrundet vurdering, der redegør for, at den valgte brandtekniske løsning mindst giver samme sikkerhedsniveau som kravene til sikkerhed i denne bekendtgørelse.

Stk. 2. Fravigelser efter stk. 1 skal tydeligt fremgå af planer og beskrivelser i § 222, stk. 2. 

[bookmark: _Hlk241571200]Stk. 3. Dokumentationen skal redegøre for samtlige fravigelser, herunder fravigelser i kombination så det sikres, at de brandmæssige forhold er iagttaget. 
	Bestemmelsen fastlægger et ensartet format for dokumentation af fravigelser, så det tydeligt fremgår, hvordan en fravigelse skal begrundes og dokumenteres. Det skal gøre det lettere for både ansøger og kommunalbestyrelsen at finde rundt i og vurdere fravigelser i forbindelse med den konkrete sag.
	

	§ 224. For brandforhold skal der udføres uafhængig kontrol, som er kontrol udført af en person, der ikke har medvirket ved udarbejdelse af dokumentationen, jf. §§ 222-223. 

	Bestemmelsen viderefører praksis om uafhængig kontrol af brandforhold. Kravet er lempet i forhold til BR18, idet der ikke fastsættes bestemte krav til kompetencer eller niveau for den person, der udfører kontrollen.
	



Kapitel 5 – Certificerede statiker og brandrådgivers virke
	§ 225. Den certificerede statiker og brandrådgiver skal virke i henhold til § 225-233 i kapitel 5 om certificerede statiker og brandrådgivers virke, og skal have kompetencer i henhold til bekendtgørelse om certificeringsordninger for dokumentation af tekniske forhold i bygningsreglementet.

	I bekendtgørelsen fastsættes et særskilt virke for certificerede statiker og certificerede brandrådgiver ved midlertidige arrangementer og midlertidige konstruktioner.

Baggrunden er, at den eksisterende regulering i BR18 er udformet med udgangspunkt i permanent byggeri og derfor ikke i alle tilfælde er egnet til midlertidige forhold, der typisk har en kort opførelses/etablerings periode. På den baggrund er den certificeredes virke forenklet og tilpasset.

	

	§ 226. Den certificerede statiker er tilknyttet byggesagen i sin helhed. Der kan kun være tilknyttet én certificeret statiker på en byggesag, dog jf. § 226 stk. 2 og § 228.

Stk. 2. Arrangementer, hvor der både indgår eksisterende bygninger og midlertidige konstruktioner, kan der være tilknyttet forskellige certificerede statikere til henholdsvis den eksisterende bygning og midlertidige konstruktion.

	
	

	
§ 227. Den certificerede brandrådgiver er tilknyttet byggesagen i sin helhed, dog jf. stk. 2.

Stk. 2. Den certificerede brandrådgiver kan begrænses til at håndtere fravigelser fra de tekniske bestemmelser, når arrangøren har dokumenteret, at øvrige tekniske bestemmelser i henhold til arrangementet, efterleves. Der må samlet højst være fem fravigelser. Repeterende ensartede fravigelser betragtes som én samlet fravigelse. Den certificerede brandrådgiver skal dokumentere samtlige fravigelser, så de brandmæssige forhold er iagttaget, herunder fravigelser i kombination.

Stk. 3. Arrangementer, hvor der f.eks. både indgår udendørsarrangementer, midlertidige konstruktioner og campingområder, kan der være tilknyttet forskellige certificerede brandrådgivere til henholdsvis arrangementet, konstruktionen og campingområdet. 

	Stk. 2 giver mulighed for, at den certificerede brandrådgivers opgave begrænses til de konkrete fravigelser i sager, hvor kommunalbestyrelsen varetager den øvrige tekniske byggesagsbehandling. Herved kan en certificeret brandrådgiver inddrages alene i de dele af sagen, som kommunalbestyrelsen ikke har de nødvendige kompetencer til at behandle.
	

	§ 228. Den certificerede statiker eller brandrådgiver kan virke som udarbejdende eller kontrollerende: 
1) Virke som udarbejdende omfatter at tilrettelægge og udforme dokumentationen. 
2) Virke som kontrollerende omfatter at kontrollere dokumentationen.

	
	

	
§ 229. Den certificerede tredjepartskontrollant for bærende konstruktioner skal virke som kontrollerende. 

Stk. 2. Tredjepartskontrollanten for bærende konstruktioner må ikke pålægges begrænsninger ved løsning af kontrolopgaven. Dette omfatter f.eks., at tredjepartskontrollanten skal have fri adgang til alle dele af dokumentationen inkl. dokumentation, som ikke direkte vedrører de konstruktionsafsnit, som den certificerede tredjepartskontrollant skal virke på. 

	Der er ikke krav om tredjepartskontrol af brandforhold efter bekendtgørelsen. Ved særligt komplekse indendørsarrangementer, hvor der er behov for tredjepartskontrol, skal arrangementet i stedet behandles efter bygningsreglementet.
	

	
§ 230. Hvis den certificerede statiker og brandrådgiver virker som kontrollerende skal der udføres maksimumkontrol. 

	Kravet om maksimumkontrol kan umiddelbart fremstå som en skærpelse. Det skal dog ses i sammenhæng med, at omfanget af den krævede dokumentation er begrænset til et minimum. Det vurderes derfor mest hensigtsmæssigt, at den certificerede statiker eller brandrådgiver ved kontrollen forholder sig til det samlede dokumentationsmateriale.
	

	§ 231. Den certificerede brandrådgiver skal:
1) sikre og dokumentere, at brandsikkerheden for arrangementet overholder formål med kravene i denne bekendtgørelse,
2) sikre redningsberedskabets indsatsmuligheder, og
3) udarbejde en underskrevet sluterklæring om, at nr. 1-2 er opfyldt.

	Den certificerede brandrådgiver skal aflevere en sluterklæring, som dokumenterer, at de brandmæssige forhold er opfyldt. Dette skal ses i sammenhæng med, at al dokumentation for design og projektering skal foreligge ved ansøgning om byggetilladelse, og at der ikke efter bekendtgørelsen er krav om, at den certificerede brandrådgiver kontrollerer udførelsen. Der skal derfor ikke udarbejdes en starterklæring for disse arrangementer.
	

	
§ 232. Den certificerede statiker skal:
1) sikre og dokumentere, at konstruktionssikkerheden for arrangementet overholder formål med kravene i denne bekendtgørelse, og
2) udarbejde en underskrevet sluterklæring om, at nr. 1 er opfyldt.

	Samme hensyn som ved § 231 gør sig gældende for den certificerede statiker. Der skal derfor alene udarbejdes en sluterklæring, og der skal ikke udarbejdes en starterklæring for disse arrangementer.

	

	
§ 233. Den certificerede statikers virke som tredjepartskontrollant skal: 
1) kontrollere, at den certificerede statikers dokumentation godtgør, at § 232, nr. 1-2 er opfyldt, og 
2) udarbejde en underskrevet sluterklæring om, at der er udført kontrol, jf. nr. 1.  
  
	
	


Kapitel 6 – Straf
	
§ 234. Den, der overtræder bestemmelser fastsat i denne bekendtgørelse, straffes med bøde. Bestemmelsen gælder også for byggearbejder, som kan udføres uden ansøgning om byggetilladelse.

Stk. 2. Der kan pålægges selskaber mv. (juridiske personer) strafansvar efter reglerne i straffelovens 5. kapitel for de i stk. 1 nævnte overtrædelser, jf. byggelovens § 30, stk. 5.

	
	


Kapitel 7 – Ikrafttrædelse
	
§ 235. Bekendtgørelsen træder i kraft den 1. januar 2027.

Stk. 2. Bekendtgørelsen finder ikke anvendelse på ansøgninger om byggetilladelse indgivet før 1. januar 2027. For sådanne ansøgninger finder de hidtidige regler anvendelse.

	
	


Bilag 1 – Udarbejdelse af planer, journaler og instrukser til sikring af de brandmæssige forhold
	1. Arrangementsplan 

En arrangementsplan skal vise hele det område, som arrangementet omfatter. Arrangementsplanen skal være målfast. Alle elementer skal indtegnes på arrangementsplanen, og der skal angives afstande mellem de enkelte elementer.
Arrangementsplanen skal som minimum angive:
1) Placering, størrelse og indbyrdes afstand mellem arrangementets elementer, herunder de midlertidige konstruktioner som f.eks. forsamlingstelte, cirkus- og teltkonstruktioner, campingområder, salgsområder, scener, områder foran scener, bygninger, oplag, parkeringsområder og tilsvarende anlæg, herunder eventuel inddeling i felter.
2) Afstande fra arrangementet og de enkelte elementer til naboskel, vej- og stimidte samt mellem de enkelte elementer til eksisterende bebyggelse på arrangementspladsen.
3) Fri- og færdselsarealer, herunder friområder, der anvendes til evakuering, med angivelse af bredder.
4) Udgange og flugtvejsmuligheder.
5) Placering af redningsberedskabets tilkørselsveje.
6) Placering af brandslukningsmateriel.
7) Placering og anvendelse af kogeapparater, herunder grill, friture og anden åben ild, i det omfang sådanne anvendes.
8) Placering af større oplag af gasser og brandfarlige væsker, herunder tanke.
9) Placering af BESS og generatorer.

Ved udarbejdelse af arrangementsplanen skal der tages hensyn til de krav, der fremgår af de relevante afsnit for den konkrete type arrangement eller område, som arrangementet omfatter.
Arrangementsplanen kan udarbejdes jf. Figur 1 nedenfor. 
Figur 1 - eksempel på arrangementsplan

[image: ]

	I bilag 1 beskrives indholdet af de planer, journaler og instrukser, der skal sikre og dokumentere de brandmæssige forhold. 

Indholdet og eksemplerne er i vidt omfang videreført fra bilag 11 til BR18.
	

	2. Driftsjournal 

En driftsjournal skal sikre, at de brandmæssige forhold ved arrangementet er kontrolleret og fundet i orden, inden lokaliteterne tages i brug. 
Driftsjournalen skal bl.a. indeholde kontrol af ordensregler samt sikre, at eventuelt personale er instrueret i placeringen og anvendelsen af brandslukningsmateriel samt i proceduren for alarmering af redningsberedskabet. 
Der skal udarbejdes en beskrivelse af de driftsansvarlige for arrangementet, herunder oplysninger om de til enhver tid værende driftsansvarlige personer med kontaktoplysninger. Den driftsansvarlige er ansvarlig for eftersynene og udfyldelse af driftsjournalen. 
Eftersyn og udfyldelse af driftsjournal skal udføres inden arrangementet afholdes og mindst én gang dagligt under arrangementet samt forud for enhver ændring af arrangementet. Eftersynet skal udføres på en sådan måde og med et interval, der sikrer, at ordensreglerne, der er anført i driftsjournalen, altid er opfyldt. 
Før benyttelsen, og hver dag ved overnatninger over flere døgn, skal rummet kontrolleres og driftsjournalen udfyldes.
Driftsjournalen skal på forlangende kunne fremvises til kommunalbestyrelsen eller det kommunale redningsberedskab ved et eftersyn eller brandsyn i forbindelse med arrangementet. Driftsjournalen skal opbevares i minimum tre måneder.
Driftsjournalen kan udarbejdes, jf. eksemplet nedenfor. 
Eksempel på driftsjournal 

I eksemplet er visse punkter markeret med gult for at illustrere forhold, der typisk alene er relevante ved indendørs overnatning.
	

	3. Brand- og evakueringsinstruks
En brand- og evakueringsinstruks skal sikre forsvarlig drift samt håndtering af brand- og nødsituationer.
Brand‐ og evakueringsinstruksen bør i relevant omfang indeholde oplysninger om, hvordan: 
1) Personer varsles. 
2) Redningsberedskabet alarmeres. 
3) Personalet adviseres om den opståede nødsituation. 
4) Personalet viser vej til udgangene. 
5) Brandslukningsmateriellet bemandes og anvendes.
6) Hvor og hvordan redningsberedskabet informeres.
7) Belysning tændes. 
8) Optræden og musik stoppes. 
9) Røgmaskiner og andet udstyr, som medfører reduceret sigtbarhed, afbrydes. 
10) Lydanlæg anvendes til orientering om situationen.
Personalet skal være instrueret i brand- og evakueringsinstruksen samt, i relevant omfang, i placering og anvendelse af håndslukningsmateriel og brandtekniske installationer.
Brand‐ og evakueringsinstruksen ophænges på steder, hvor personalet færdes.
I flugtveje eller i overnatningslokalerne skal der ophænges en brand- og evakueringsinstruks.
Ved evakuering skal samtlige personer begive sig til det samlingssted, der er angivet i brand- og evakueringsinstruksen.
Ved midlertidig overnatning for børn og unge under 18 år skal en myndig ansvarlig person foretage optælling af de overnattende personer på samlingsstedet.
Redningsberedskabet skal ved ankomst informeres om, hvorvidt alle personer er evakueret fra bygningsafsnittet.
For campingområder, hvor der ikke er personale til stede skal der udarbejdes en brand- og evakueringsinstruks samt et sæt ordensregler, som udleveres til alle brugere af campingområdet.  


Brand- og evakueringsinstruksen kan udarbejdes jf. eksemplet nedenfor. 
Eksempel på brand- og evakueringsinstruks
[image: ]


	I eksemplet er visse punkter markeret med gult for at illustrere forhold, der skal tilpasses det konkrete arrangement. Illustrationen af samlingspunkt skal ligeledes tilpasses det konkrete arrangement.
	

	4. Pladsfordelingsplan  

En pladsfordelingsplan skal udarbejdes for lokaler, der er anvendes af flere end 150 personer, uanset om lokalet er i en bygning eller en midlertidig konstruktion, f.eks. et telt.
Pladsfordelingsplanen skal vise den aktuelle opstilling i lokalet, herunder borde- og stoleopstilling, udgangsdøre og flugtvejene derfra. 
Anvendes der flere inventaropstillinger i et lokale, skal der udarbejdes en pladsfordelingsplan for hver opstilling. Kun den pladsfordelingsplan, der vedrører den aktuelle opstilling, må være ophængt i lokalet. For pladsfordelingsplaner baseret på funktionsområder kan samme plan anvendes for forskellige opstillinger inden for de enkelte funktionsområder, forudsat at retningslinjerne herfor er overholdt.
Pladsfordelingsplanen skal være målfast, og i relevant omfang angive følgende: 
1) Inventaropstilling, der viser opstilling af borde, stole, scener, barer, andre transportable konstruktioner m.v., samt flugtvejspassager. Dette kan alternativt være angivet som funktionsområder adskilt af flugtvejspassager.
2) Udgange til terræn i det fri. Hvis flugtveje går via flugtvejsgange eller andre lokaler, skal disse være angivet. 
3) Den højst tilladte personbelastning. 
4) Fri bredde af flugtvejspassager og døre/åbninger. 
5) Placering af alarmtryk, varslingstryk eller aktiveringstryk for varslingsanlæg, hvor sådanne forefindes.
6) Flugtvejsarmaturer og flugtvejspiktogrammer. 
7) Brandslukningsudstyr. 
8) Aktiveringstryk for brandventilation og røgudluftning, hvor sådanne forefindes.
9) Ophængningssted for den aktuelle pladsfordelingsplan. 
10) Godkendelsespåtegning.
Pladsfordelingsplanen skal være ophængt i lokalet på et let tilgængeligt og synligt sted under dets brug.

	
	

	4.1 Inventaropstilling ved forskellige indretninger

	
	

	4.1.1 Stole i rækker (teateropstilling)

Ved opstilling af stole i rækker skal stolene sammenkobles i grupper på mindst 4 eller fastgøres tilsvarende. Sammenkoblingen eller fastgørelsen skal være stabil, så den indbyrdes placering af stolene ikke rykkes ved brug. Sammenkoblingen skal sikre, at stolene holdes på rækken, og ikke blokerer for fripassagen frem til en flugtvejspassage. 
Afstanden fra stoleryg til stoleryg skal være mindst 80 cm, hvis stolene har en siddedybde på højst 50 cm. Hvis stolene har en større siddedybde, skal afstanden forøges tilsvarende. Dvs. anvendes der stole med en siddedybde på f.eks. 55 cm, skal afstanden fra stoleryg til stoleryg være 85 cm. Afstanden fra forkanten af stolen til den foranstående stols bagkant skal være mindst 30 cm. 
De enkelte sæders bredde angives med deres aktuelle bredde, dog mindst 50 cm. Centerafstanden fra stolemidte til stolemidte skal være mindst 50 cm ved sammenkoblede stole. Hvis der anvendes bænke eller lignende, beregnes der 50 cm pr. person. For at sikre at der ikke er for langt til nærmeste flugtvejspassage, må antallet af stole på en række ikke overstige 12 pladser til hver side, hvor der er en flugtvejspassage. Hvis der er flugtvejspassage i begge ender af rækken, kan der opstilles 24 stole i en ubrudt række.
Antallet af rækker uden afbrydelse af en flugtvejspassage må ikke overstige 20. 
Flugtvejspassager skal have en bredde på mindst 1,0 cm for hver person, der skal passere flugtvejspassagen for at komme til udgangsdørene for rummet. Flugtvejspassager skal dog altid have en fri bredde på mindst 1,3 m.
Figur 2 – eksempel på pladsfordelingsplan med stole i rækker (teateropstilling) 
[image: ]
4.1.2 Stole i rækker med borde foran (konferenceopstilling)

I lokaler, hvor der opstilles stole i rækker med borde foran, er det ikke et krav, at stolen fastgøres eller sammenkobles, da bordet vil forhindre, at stolene forrykkes og spærrer fripassager. 
Afstanden fra bordkant til bordkant skal være mindst 80 cm, hvis stolene har en siddedybde på højst 50 cm. Hvis stolene er dybere, skal afstanden forøges tilsvarende. Dvs. anvendes der stole med en siddedybde på 55 cm, skal afstanden fra bordkant til bordkant være 85 cm. 
De enkelte sæders bredde angives med deres aktuelle bredde, dog mindst 50 cm. Centerafstanden fra stolemidte til stolemidte skal være mindst 50 cm ved sammenkoblede stole. Hvis der anvendes bænke eller lignende, beregnes der 50 cm pr. person. 
For at sikre at der ikke er for langt til nærmeste flugtvejspassage, må antallet af stole på en række ikke overstige 12 pladser til hver side, hvor der er en flugtvejspassage. Hvis der er flugtvejspassage i begge ender af rækken, kan der opstilles 24 stole i udbrudt række. 
Antallet af rækker uden afbrydelse af en flugtvejspassage må ikke overstige 20. 
Flugtvejspassager skal have en bredde på mindst 1,0 cm for hver person, der skal passere flugtvejspassagen for at komme til udgangsdørene. Flugtvejspassager skal dog altid have en fri bredde på mindst 1,3 m. 
På figuren ses en konferenceopstilling både med og uden borde. På figuren ses også, at flugtvejspassagerne er bredere end 1,3 m, da antallet af personer, der skal anvende dem, er større end 130 personer.
Figur 3 – eksempel på pladsfordelingsplan med stole i rækker samt konferenceopstilling 

	4.1.3 Borde i rækker med stole på begge sider (spiseopstilling)

I lokaler med f.eks. bespisning, hvor der opstilles borde i rækker med stole på begge sider, er det ikke et krav, at stolen fastgøres eller sammenkobles.

Afstanden fra bordkant til bordkant på nærmeste nabobord skal være mindst 160 cm, og fra bordkant til væg eller teltdug mindst 80 cm, når der anvendes normale stole, der har en siddedybde på højst 50 cm. Hvis stolene er dybere, skal det sikres, at afstanden er større svarende til stolens større dybde. Dette er også gældende for opstilling med runde borde, så der altid er en afstand på mindst 60 cm fra stoleryg til stoleryg som angivet på Figur 4. 

Ved opstilling med stoleryg mod flugtvejspassage, skal der være mindst 80 cm fra en bordkant til flugtvejspassagen. Dette er også gældende for opstilling med runde borde fra bordkanten til en flugtvejspassage. 

De enkelte sæders bredde angives med deres aktuelle bredde, dog mindst 50 cm. Hvis der anvendes bænke eller lignende, beregnes der 50 cm pr. person. 
For at sikre at der ikke er for langt til nærmeste flugtvejspassage, må antallet af stole på en række ikke overstige 12 pladser til hver side hvor der er en flugtvejspassage. Hvis der er flugtvejspassage i begge ender af rækken, kan der opstilles 24 stole i uafbrudt række. 

Flugtvejspassager skal have en bredde på mindst 1,0 cm for hver person, der skal passere flugtvejspassagen for at komme til udgangsdørene for rummet. Flugtvejspassager skal dog altid have en fri bredde på mindst 1,3 m.

Figur 4 – eksempel på pladsfordelingsplan med stole og borde til spiseopstilling  
[image: ]

4.1.4 Funktionsområder med bord‐ og stoleopstilling

Funktionsområder er områder i lokaler, hvor der frit kan opsættes inventar i overensstemmelse med nedenstående retningslinjer. Funktionsområder skal være angivet på pladsfordelingsplanerne og være afgrænset af flugtvejspassager, der fører til udgangsdørene for rummet. Funktionsområdet skal angives med dets størrelse i kvadratmeter og den tilladte største personbelastning for det aktuelle funktionsområde. 

Der er følgende retningslinjer for et funktionsområde:
1) Området må højst være 250 m² 
2) Den nominelle personbelastning må højst være 1,5 person pr. m² 
3) Der må højst være 6,0 m til nærmeste flugtvejspassage. Opstilling af inventar i form af stole og borde i funktionsområder skal følge de generelle retningslinjer for bord‐ og stoleopstilling som angivet i de foregående afsnit.

Figur 5 – eksempel på pladsfordelingsplan med funktionsområder 

	4.1.5 Funktionsområder til messer og loppemarkeder

Hvis der i et lokale skal afholdes messe, loppemarked m.m. skal der udfærdiges en pladsfordelingsplan på samme måde som for bordopstillinger. 

Når der udarbejdes en pladsfordelingsplan, kan der på samme måde som ved bord‐ og stoleopstillinger indrettes funktionsområder, hvor der kan være salgsboder m.m. Det er dog vigtigt, at der samtidigt udlægges flugtvejspassager. Passagerne skal være mindst 1,3 m brede og udlagt på en måde, så der fra et vilkårligt sted ikke er mere end 30 m til nærmeste udgangsdør. 

Funktionsområder med salgsboder skal opdeles med et friområde med en bredde på mindst 5,0 m for hver 250 m². I friområdet kan der placeres inventar i form af borde og stole, såfremt den samlede brandbelastning er ultra lav (højst 50 MJ/m²) svarende til ca. 3 kg træ. Inventaret må ikke indskrænke bredden på en evt. flugtvejspassage, der er udlagt i friområdet.

Figur 6 – eksempel på pladsfordelingsplan med funktionsområder for messer eller loppemarkeder

	4.1.6 Fordeling af personer på udgangsdøre og udgange
Når personer bevæger sig ud af lokaler og telte med inventaropstilling, anvendes der som tommelfingerregel et fordelingsprincip, hvor man regner med, at personer fordeler sig ligeligt mellem to udgangsdøre eller udgange.

Ved stole‐ og bordopstilling skal der udlægges flugtvejspassager med en bredde på mindst 1,3 m og i øvrigt svarende til mindst 1,0 cm for hver person, der skal passere den pågældende flugtvejspassage, for at komme til udgangsdørene. Hvis der f.eks. er 240 personer, skal der være et frit gangareal på mindst 1,2 m i hver retning mod en udgangsdør, dog altid mindst 1,3 m. 

For udgangsdøre og udgange gælder det, at der skal være en fri åbningsbredde på mindst 1,0 cm for hver person, der skal passere døren eller udgangen

	
	

	5. Belægningsplan
Midlertidig overnatning i rum, der benyttes af mere end 50 overnattende personer, må kun ske i overensstemmelse med en belægningsplan, der sikrer, at flugtvejspassager til udgangsdøre ikke spærres af sovepladser, inventar, bagage eller lignende genstande.
En belægningsplan skal indeholde følgende information: 
1) Overnatningslokalets dimensioner.
2) Flugtveje fra overnatningslokalet til trapperum eller det fri.
3) Flugtvejspassager i overnatningslokalet med en bredde på mindst 1,3 m.
4) Sovepladsers, inventar- og bagageområders dimensioner eller antal sovepladser for hvert område. 
5) Angivelse af udgangsdøre fra rummet med mål på den frie passage samt flugtvejsarmaturer eller flugtvejspiktogram.
6) Placering af røgalarmer, hvis der ikke er installeret automatisk varslingsanlæg. 
7) Placering af alarmtryk eller varslingstryk.
8) Placering af belægningsplan.
9) Det totale antal sovepladser. 
10) Målestoksforhold.
Belægningsplanen skal ophænges synligt i overnatningslokalet under hele den midlertidige overnatning.
I rum til midlertidig overnatning for mere end 10 og højst 50 overnattende personer skal der ophænges et opslag i rummet, som angiver det maksimalt tilladte antal overnattende personer.
Rum til midlertidig overnatning bør dimensioneres med en belægning på højst én overnattende person pr. 2,5 m² gulvareal.
Belægningsplanen kan udarbejdes jf. eksemplet nedenfor. 
Figur 7 – eksempel på belægningsplan

Fglgende forhold skal kontrolleres fr benyttelse af bygningsafsnittet til midlertidig
overnatning og hver dag ved overnatning over flere dpgn:
o Flugtveje og flugtvejspassager er frie og ryddelige i hele deres bredde.
o Flugtveje kan passeres i flugtretningen uden brug af nagle eller srligt vaerktgj.
o Flugtvejsdare og flugtvejsarmaturer og/eller skilte ved disse er synlige.

Branddgres og andre selviukkende dgres lukkeanordninger er funktionsduelige.

Brandslukningsmateriel er p plads og tilgangeligt.
Brand- og evakueringsinstruks er ophaengt synligt i rummet.

Ovenstaende punkter er kontrolleret og fundet i orden.

Dato og klokkesleet for kontrol:

Navn pa person der har foretaget kontrollen: (Blokbogstaver)

Underskrift af person der har foretaget kontrolleren:





